text:
Posted by PassionTimes 熱血時報 on Sunday, May 29, 2016
5月30日,早上10時.毒撚媒體同熱血公民帶住一行二十幾三十人嘅隊伍遊行到日本在港領事館.舉行一個「十萬伏_特大遊行」,以反對將於11月29日面世嘅POKEMON MOON/SUN中文版嘅譯音,傾向國語譯音,更甚嘅係主角黃色惡魔比卡超將統一為皮卡丘.由於皮卡丘只能對應PIKACHU嘅國語音,莫視咗廣東話嘅發音,更可能係傷害咗一班人細細個睇卡通動畫黨嘅童心.再將問題推上去文化層面,認為係任天堂舔共,推普滅粵嘅一環.但作為一個代代買,得閒會打下RANK嘅遊戲黨,我覺得我有責任提下啲PKM嘅歴史.
1996年,PKM剛剛面世,直到今日都未出過一隻中文版本.好多香港人,包括我,都係1998年嘅動畫版先開始入坑.咁當時譯名係點分嘅呢?廣東話同普通話?非也,係香港+中國;台灣.當時嘅分野係代理決定嘅,香港同中國都係羚邦國際引入,取名《寵物小精靈》,連比卡超等頭151隻同相關寵物,都係中國跟隨香港譯名;而台灣則由群英社引入,取名《神奇寶貝》,皮卡丘就係台譯.至於遊戲玩家會叫咩名?PIKACHU多數會讀咗做「彼加超」嘅.
不過,情況喺1年內產生咗變化,正正喺熱潮之中嘅動畫版,偏偏遇上奧運,大台播下又停下,最後仲腰斬埋.熱潮一下子斷咗喺151隻嘅石英聯盟前,結果代理權就拱手相讓畀台灣代理群英社.自始以後,城都地區又好,豐綠地區又好,只要同初代151隻無關嘅,都會沿用上台譯.
作為一個清楚呢個玩咗20年嘅遊戲歴史嘅玩家,皮卡丘呢個名只能夠話佢係國語音,唔能夠話佢舔共.老任或者TPCI要舔共,佢好應該用返比卡超,甚至係諧音肥叉燒.
至於《精靈寶可夢》呢個名,聽落好柒,係唔只香港人覺得柒,係連中國人,台灣人都覺得柒.2011年,剛好TPCI(THE_POKEMON_COMPANY_INTERNATIONAL)打算收重整代理權,首先揀咗缺乏代理嘅中國地區開刀.因為TPCI執意要統一全世界讀得出POKEMON嘅音,所以都無視咗中國玩家嘅反對而強制改名.港台只係剛好有個未完嘅版權約,所以到今年先落刀.係投共,定係多啦A夢一般要有統一嘅發音嚟交流,你問TPCI.
TPCI睇香港市場
至於「十萬伏_特大遊行」中比較合理嘅指控或訴求,就係多設一個語區,仿似高達,鋼彈嘅分立一樣,對應廣東話嘅音.呢個睇落去合理嘅要求,點解TPCI又唔做呢?好簡單,因為呢個係屬於錯誤類比.高達之所以係高達,係因為香港仍然有自己嘅獨立代理,玩家,讀者買嘅仍然係行貨嘅模型,漫畫,香港仍然有一個富碩嘅市場.但反觀PKM,動畫黨嘅記憶同熱情都只係停喺嗰151隻嘅電視機前,可能只接觸過文具鋪賣嘅六十大元紅綠版仿製品,後面版本行貨銷量並無因為動畫復播而好轉.更甚者,NDS,3DS有鎖區設計,兩部主機港版機嘅合計遊戲數目可能100款都唔到.玩家提唔起勁去買,行貨更係滯銷,與台版銷量相去甚遠.如果只係機賣得唔好,TPCI都未必咁狠心偏重台灣市場,呢種只買水貨,唔買行貨嘅風氣,更加係連帶PKMTC遊戲卡上面.呢啲種種事實令TPCI認識到香港係一個賣唔到行貨嘅市場.至於買咗水貨有無服務?我哋可以從PKMTC同PKM RANK嘅比賽去睇,TPCI一直雖然懶懶閒,但都默許同協助香港舉辦各種大小比賽(其實係PMA多年辛苦爭取返來),今年更有香港選手憑藉實力問鼎緊世界賽資格.TPCI眼見香港出咗兩個亞太區大師組前五名,亞太區高級組第一名,將香港升格為國家級賽區(呢個係深圳河以北嘅鄰國都無嘅資格),將於6月9日開始香港區嘅選手權賽.
如果話TPCI對水貨客群嘅香港重視嗎?重視,非常重視,起碼比中國嗰十三憶人重視.
但行貨上面,TPCI就唔認為香港係一個需要特別劃分嘅區域.因為會買英文版,日文版嘅水貨.(呢度畀我插一句,粵語想要被重視,真係要學識適當哋唔識外語)
今日參與「十萬伏_特大遊行嘅二十幾三十人裡面,唔知有幾多知道TPCI呢種重售後服務,輕市場嘅策略呢?有幾多人係攞得出一部3DS係有打過RANK,諗參加選手權賽呢?你知道香港有奇異花王打到喺亞太區響噹噹嗎?甚或是,知唔知6月9日有一個選手權賽?
我唔係嗰二十幾三十人肚入面條虫,我唔會知佢哋知幾多.但觀乎反應同經驗,我相信連PKM譯名歴史都唔太熟動畫黨,都好難真係咁熟.
不知為不知.搶光環唔洗衝出嚟柒.
無論係熱血又好,城邦又好,今次都好急住衝出嚟,去話台譯嘅皮卡丘又幾咁不堪,要TPCL放棄統一大中華區譯名.作為一個反大中華撚,我係好支持呢個做法,斷唔能夠話用中文就叫做同一個文化圈咁武斷,大中華呢啲情花毒,可斷腸則絕情之.
不過如前面所述,香港係一個動畫熱潮已過,漫畫,遊戲都係水貨嘅市場,台譯亦由第二世代起沿用超過15年.縱TPCL將代理權由台灣公司轉交到香港公司負責,其目的都係為咗強化售後服務,而且既然合拼得處理港台兩地,就自然無意刻意分開處理.
子曰:知之為知之,不知為不知,是知也.
衝出嚟搶奪光環嘅各路綠林好漢,包括嗰兩個寫過下遊戲攻略嘅網台主持,僅憑16年前嘅回憶以及可能每版本唔到200小時嘅遊玩時間,其實大家對PKM以及20年嚟一直發生緊喺香港PKM界嘅嘢所知應該唔多.衝出嚟搶到一班同樣唔熟知PKM嘅忽然支持者光環,但表露自己嘅無知,柒咗就唔好啦.
首柒,比卡超同首151隻譯名,中國首先係跟香港譯名,而皮卡丘係台譯.與舔共就無乜關係.要舔共,討好十三憶市場,佢應該喺中國設國家級賽區,更唔應該莫視百度眾嘅聯署,率先將《寵物小精靈》改名為《精靈寶可夢》,並以台譯取代中國地區譯名.舔共嘅被迫害妄想,夠鍾要食藥㗎.
第二柒,將一個已經係昨日黃花嘅回憶市場,夜郎自大咁認為好似45個LIKES咁大嘅商機.要TPCI為咗一班連機都唔買,行貨,週邊產品更加係發夢先買嘅二十幾三十人,喺半年內另外投資開發一個新語區.呢個真係會人笑狗吠㗎.
第三柒,比卡超呢個譯名,今日拜見到「與天比高,與超人較勁」嘅超譯音意譯.但其實又係一個「不知」嘅誤區;PIKACHU,一係直讀英語音,日語音,一係會讀較接近嘅彼加超.呢個譯名係寫作「比卡超」讀作「彼加超」嘅名嚟.讀「比卡超」嘅人,好應該對自己「比你老母」.
至於去信老任被彈,再走去領事館呢方面.我知道綠林好漢們要搶光環,一定要搞大佢嘅,所以就唔能夠話你柒.但去之前連雙方手上有咩籌碼,同埋TPCI點睇香港市場都無個底,係勇定係傻呢?而家TPCI話要基於安全理由,考慮取消6月9日嘅選手權賽,以及同場派發嘅色違3V超夢夢.大家大可以唔理爬分上去參賽嘅選手,亦都可以斷然丟低一句「我都唔打機嘅」嚟證明自己嘅離地同無知,驅逐TPCI離開香港市場,包括水貨嘅售後服務.不負責任,射後不理,都係光環嚟嘅.
至於尚有能力,政治智慧嘅教主,點解唔出手提醒佢選擇同盟要「知之為知之,不知為不知,是知也.」就不得而知啦.
謙卑.虛心問下遊戲黨,本地選手.
我唔知件事之後,熱普城同盟及其支持者,係唔係自始痛恨台灣文化,但我相信剛上任不久嘅台灣總統,喺當選後講嘅「謙卑,謙卑,謙卑」係一個政團,政黨應有嘅心態.你唔可能知晒所有嘅嘢,亦唔可能隻手遮天,去到唔知唔熟嘅位,就要問人.虛心求問本身並唔係羞恥,去問一個真係買足咁多版本,會打機會清楚PKM歴史嘅人,嘅遊戲黨,了解清楚來龍去脈.問下參加世界賽嘅本地選手,香港係一個點樣嘅國家級賽區,今日PKM嘅世界同16年前有咩唔同.
唔知唔係罪,唔知唔問,但又急住衝出嚟搶光環,最後斷送真正對香港嘅尊重嘅,可能就係呢班綠林好漢.
原文連結


c: text/html

text:
Wednesday, 29 July 2009
玩到尾o既 RPG (8): Suikoden Tierkreis
一向都好鍾意水滸傳系列, 因為一向都係故事性強, 同埋一手一腳由冇人冇物玩到成為一支義軍, 好有滿足感. 呢隻喺 NDS 上面o既水滸傳, 都有少少呢種 feel, 都係講社會不公, 令到一班人要反一個權力. 但係有幾點我覺得不滿:
首先, 喺玩法上, 水滸傳系列一向都有種大局觀, 會 feel 到真係成千上萬人為你上戰場打仗, 但係呢隻新 game 冇晒打大仗o既玩法, 次次都只係好似一般 RPG 咁隻揪隻, 次次出戰都只係得幾條友. 好冇癮.
其次, 雖然個故事算好成熟, 但係唔知點解凡係喺 NDS 上面出o既 RPG, d 主角就總係細路樣. 今集個主角就只得十三歲, 而故事做到成班英雄好漢無厘頭會以呢個細路為首領, 真係非常難以令人入信, 好難玩得投入, 假到爆.
最後, 故事推進比較單調. 水滸傳系列 d 故事一向都好多 twists, 但係今次就較少, 冇乜邊一 part 特別深印象.
總結, 雖然我係有玩到尾, 但係呢隻唔算係好o既 RPG, 最令人不滿o既係 NDS d game 成日無厘頭將 d 角色低齡, 低B化.
Posted by Howtindog at 08:01
Labels: 打機
0 comments:
Subscribe to: Post Comments (Atom)

robotstxt: allowed

filter: keep


text:
**南美,南極篇使用粵語
堅持唔到添,甩咗每星期嘅約會,兩星期先發文!俾我懶一次,會儘量keep番一個星期一篇架喇 ^.* 唔知做乜,日日放工後都手軟腳軟,冇晒能量咁攤軟喺屋企,個腦同身體都唔想郁,之前個星期懶到一次運動都冇做添呀!迫自己剛啱個星期乖番,運動咗兩日,希望嚟緊嘅日子都可以堅持到!
吖,近來個blog啲舊相爛爛吓咁,嗰批相係放喺google drive嘅.本小姐好有心機維護個blog架嘛,好想次次都見到完完整整,靚靚仔仔咁,唔知google搞乜,幾時先好番架?!暫時都冇乜法子,因為搬相係一項偉大工程,如非必要都唔會做呀,所以見到爛圖就refresh吓,期望refresh多幾吓可以出得晒啦
>.<
續遊記喇,其實呢篇冇乜字架,因為呢朝早淨係喺Wilhelmina Bay觀鯨,但因為影鯨吓吓用連拍,所以相片數量多到好離譜,勁難揀!
早餐後有廣播話有鯨影,呢個海域真係多鯨喎,影咗兩個幾鐘,係Humpback嚟嘅,去相..
講真我欣賞個白色世界多啲,實景好壯觀,好有氣勢.北極係冇咁雄偉嘅冰山架,只此南極一家!啲冰仲要白裡泛藍,睇得出嘅純淨,就算天色唔好仍然覺得景物好靚!
郵輪有段時間停駛咗,可能因為冇咗引擎聲,有條Humpback游到好近,近到黐住船舷咁滯,呢幾張相朦咗嘅左邊就係船身嚟,我喺五樓甲板拗晒腰伸咗半個身出船影,感覺近到伸手就可以掂到條鯨魚咁,完全感受到佢身軀嘅龐大!
再嚟白色世界,靚到震撼級別!有幾張啲光線特別靚,終於喺雲度透到少少陽光出嚟,即刻靚到有置身世外桃源嘅感覺!
喺呢個海域仲遇上海豹
Crabeater seal
喺甲板影冰,影鯨,影海豹,唔經唔覺凍咗兩個幾鐘,為免冷病都係入返船艙暖吓身先.
抖抖吓喺房窗見到出面落雪,係盛夏嘅雪呀!!!!!!除咗南極,試問仲有邊度會有夏雪?!即刻著番羽絨出甲板感受吓二月初南極夏天嘅飄雪,有一種淒美動人嘅感覺!
呢個時候出甲板凍得好犀利,邊個話落緊雪唔凍架,好記得呢嘢出甲板明明著住羽絨,但係股寒氣係透入羽絨入面架,企咗一陣就覺得頂唔順要入返船艙.
午飯之後停咗雪,出番甲板影冰,真係唔識點形容呢種靚,係純美?!氣勢美?!
見到前方架小船嘛?小船上面有位德國探險家,夜啲佢會上郵輪做分享.
到咗下晝嘅登岸點Cuverville嘅對開海面喇,郵輪anchor,可以見到岸上嘅企鵝喇,待續
到南極郵輪,阿根廷,巴西伊瓜蘇2016目錄頁
到「Venus遊世界」總目錄
您可能會對以下博文感興趣:
Copyright © 2016 by Venus. All rights reserved.


text:
2016年9月26日星期一
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
一念素食
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
2016年9月14日星期三
海藻糖
早前 Ernest 媽咪送咗包海藻糖俾我,佢話用佢嚟整 muffin,個 texture 會相對鬆軟濕潤,我自己都試過好幾次,發覺效果都真係唔錯,所以都想同大家分享一下呢隻糕餅嘅 moisturizer!!
2016年9月11日星期日
花素蒸餃
媽咪係食全素之前,一向都唔會揀食,但印象中有兩樣食物佢係特別鍾意嘅,就係豌豆黃同花素餃.
Facebook 個相片回顧,就提醒咗我原來五年前嘅今日,我就用開邊綠豆代替豌豆整豌豆黃,今年我就蒸咗親手包嘅花素餃送俾媽咪!
2016年9月10日星期六
手語
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
2016年9月5日星期一
和風沙律 & 迷迭香焗薯
訂閱: 文章 (Atom)


text:
自從28/11/2009出院後好似一直到忙個不停,每日嘅行程都排得密密.
出院第一件事去做係攞私家醫生嘅轉介信到政府醫院排期做化療,電療嘅療程.好好彩只須兩日已經可以約見醫生,當醫生評估咗我嘅狀況後,決定須要用四個月時間打六枝化療針,及兩至兩個半月做電療,完成咗哩兩項療程後,就口服五年嘅荷爾蒙藥.如果14/12/2009覆診身體冇特別問題的話,當日就可以打第一枝化療針啦!
醫院有個資源中心幫我哋哩啲新症嘅人,佢哋開咗好多癌症嘅專題講座,講解一吓我哋做治療前後要注意嘅事項,平時嘅飲食,作息留意嘅嘢.約時間聽咗幾個講座,真係幾有幫助啊!
講座中重免費派好多好有用嘅資料比我哋閱讀.
除咗上面啲書仔,重送咗兩包奶粉,哩隻奶粉話可以喺化療期間幫助提升白血球嘅數量,不過要成HK$50一包啊! 好似貴咗啲啊!
除咗去見政府醫院醫生外,亦要到隔幾天到私家醫生處覆診,跟住為咗打好個底令自己打化療時抵抗力好啲,又每三日睇一次中醫,真係好似好忙咁啊!
由於化療後身體會比較差,所以會好長時間唔可以出街,於是就襯住哩個幾星期重可以四周圍走嘅時候,扣除上面見醫生及聽講座嘅時間就不斷咁約親戚,朋友們見面,因為大家對我真係好關心,我真係好多謝大家對我嘅支持啊!
得到癌症後,上網睇咗好多關於哩個病嘅資料,從其中有啲Blog中得知一啲買假髮嘅舖頭,所以今日都上咗去其中一間諗住睇吓!點知一睇就啱啦!
如果係自己頭髮我就一定唔會染髮,但係既然係假就一於試吓自己未試過嘅嘢啦!
帶咗上去都幾自然,唔係好假啫!
萬事駒備,而家只係等下星期一嘅來臨,雖然資料聽同睇咗好多,知道將會做啲咩,但始終未試過,點都係有啲緊張,希望會安然渡過啦!


text:
做咗婚介三年幾,邊間唔講,費事話我賣廣告
上黎開post純粹發洩,你就當我鳩up,因為真係好撚大壓力,你係唔會明白啲女可以有幾癲
無錯,係癲,有啲真係痴撚線到我覺得要送去青山
第一個要講既呢位女士我印象好撚深刻,因為果陣我入行無耐,然後就遇到呢啲梗野
第一位呀Jolly姐,三十到尾架啦,佢老母臭撚話說填form果陣,佢已經專燈唔寫年齡果欄,然後身份證張copy又係擦左出生日期,咁我就好心提下佢,小姐呀,你年齡果欄漏咗喎,我一講完,佢老母就黎料啦
呢啲個人資料我唔想透露太多
屌!我心諗做乜鳩呀?你唔填,我點幫你match呀?咪同佢講,小姐,其實你唔填都無所謂,不過我地好難幫你搵對象
哦唔洗架啦,我自己搵得架啦
吓,咁你洗乜上黎呀?咁客氣比錢我公司賺又唔洗我地做野?
你地有無d相薄果d架,你拎黎我自己簡得啦
我屌佢咩,真係當呢度鴨店黎,唯有好婉轉咁同佢講我地唔想披露客人資料講到嘴都臭埋先知原來佢第一次黎婚姻介紹
搞左一輪,佢死都唔肯寫年齡,淨係話三十歲左右,講真,估都估鳩到佢應該三十到尾,唉女人真係天真,如果真係想結婚既,講真,年齡呢d呃得邊個呀?
講返呀Jolly姐,認真講,條件就okay既,名牌大學畢業又有master,中環返工高級白領,應該就係果d成日西曬面屌鳩d男下屬廢柴既西女人,住就住中環果頭聽佢講就自己一個人住,應該家境都幾OKAY.
其實佢又唔算係港女既,起碼對比起我後來遇到既果d,嘩你老母臭西有d真係港過杜如風,咁佢就係真係無乜經驗,有時真知話佢搞笑好定ON鳩好
佢要求既對象條件都算合理既,五十歲以下,高學歷,高收入,咁我覺得以佢既條件,算合理,但問題係呢,佢唔單只係無婚姻介紹既經驗,而係我相信啦,就係連拍拖既經驗都無乜,呢樣真係大忌
事頭婆吩咐過,遇到呢類比較梗既野,出街要睇實,咁我記得好快就約左佢第一次去speed dating,咁其實公司有幾種plan簡既,唔係賣廣告,講下姐,有d就單對單,條件審核會嚴d,亦唔會有第三者在場,咁最初我諗住推介呢種比Jolly姐既,呢類就比較岩d成熟d既,因為佢地通常都中意私隱度高d既,但係後來問佢d拍拖經驗,佢ee哦哦我都估到佢無乜,唯有踢佢去幾對幾果d睇下情況先
咁第一次係三對三,係餐廳book左台果d,過程都幾順利,話曬Jolly姐叫做高級白領,我其實睇好佢架
接完佢地入座之後我基本上就唔會留係現場架啦,通常坐多陣如果無乜特別野我收工添架啦,咁果晚係正常架無事發生既,一切都好順利直到我返撚左屋企11點幾果陣電話響,打黎果個係果晚三個男士之一,佢打黎第一句就係話:子石,救命呀,我係差館,可唔可以黎保釋我
屌,我知出事
臭系,果晚我係十二點係沙田飛過去灣仔警署,保釋左果個我唔撚記得呀乜生,搞完成3點幾4點鐘,佢老母臭系呀乜生同我講,話佢被人屈非禮?
咁佢被人屈非禮關我撚事?關呀,點解呀,因為告佢非禮果個八婆就係Jolly姐呀屌你老母!
其實件事係幾惹笑既,即係如果我唔需要零晨飛出去救佢既話.呀乜生一出黎喊撚曬口,唯有好似湊仔咁湊佢,問佢乜事,心諗唔通條友咁夠薑揸鳩Jolly姐個波?佢話原來果晚佢地幾好傾,講開話又幾近Jolly姐屋企,咁條友咸咸濕濕諗住送佢返屋企順便整個下文,佢話就話落車果陣係咁咦錫左佢一啖跟住就賴左野,我老母系都唔信佢啦,屌你兩個成年人,整個goodbye kiss就報警,玩鳩我咩?
我問佢,呀乜生,老老實實,你係咪有咸濕人?
邊知佢喊到好凄厲fi呢fat呢咁話好真係無
咁大家都係男人,雖然Jolly姐唔係話好正,但我都唔排除條友餓狗搶屎,唯有第日再去問下Jolly姐
後來我先知,其實我唔需要去搵Jolly姐,呢個諗法實在太天真太native,因為第朝我地鋪都未開呀Jolly姐已經call行曬馬係我地門口,佢老母系佢搵律師黎喎,話因為我地公司既不當安排而令佢被人非禮,要求賠償,嘩,我真係俾佢吹到啤一聲
都唔好話佢搵個律師黎隨時貴過我地可以賠到俾佢,佢仲要好撚認真咁屌鳩我地話我地搵埋d狗屎垃圾(Jolly姐原句應該無咁粗俗)信唔信佢爆料俾乜周乜周聽搞到我地公司名譽掃地諸如此類啦
我呢一世都記得佢攞隻爆曬青筋既手指指撚住我個鼻係公司門口商場裡面人來人往幾十人望撚住既情況底下屌柒我既個畫面,嘩,我真係果下頭都痛埋個腦one一聲幾乎暈低咁滯
後來呢,咁我地公司唔係話好大,但係都叫老字號,呀事頭婆又度縮唔想賠錢,結果搞黎搞去搞到我,搞左一輪話個套餐比Jolly姐,期間仲要又唉又西好似求佢要咁,係呀,件事完係完撚左,但係我既惡夢正式開始
我本來呢,就以為以呀Jolly姐既身份加上佢見過鬼應該怕黑應該唔撚會再黎搵我啦掛,我後來真係覺得太傻太天真太樂觀,因為呀Jolly係癲到得閒度有熱誠度每日,係每日好撚準時咁係lunch hour打黎問我今晚有無dating
呀Jolly係好撚搞鬼,佢係唔會直接問佢有無dating,而你亦都唔可以直接答佢話今晚有dating叫佢黎,你話今晚有呀你黎唔黎?佢會當堂屌撚柒你以為我依家好想去你果d爛鬼dating呀?你以為你地公司有咩好呀,上次件事呀,你知唔知,搞到我要去睇心理醫生呀
屌屌屌屌屌,我就真係就黎要去心理醫生呀Jolly姐你有無好介紹呀仆街?
我每次同佢傾電話,都係要搞盡心思好似tum女上床咁乞求佢去,佢老母咁你話點解唔答佢無?因為答無仲撚大鍋,佢就會打俾我事頭婆然後又再loop一次佢被人非禮果單野問我事頭婆知唔知刑事起訴係限期架,你地唔好以為過一排我就會無左件事呀,我同你講,我無原諒過你地架,係你地叫我俾次機會你地架咋,我依家都係觀察中,睇下你地有無誠意咁,如果俾我發現你地係無既話,唯有法庭見架咋
我屌,我有時諗,我真係寧願坐監都唔想再咁樣被佢折磨.我有一次真係絕望到問我事頭婆,其實我地係咪被人玩定係中左天仙局?
咁講返同呀Jolly講電話,係要好有技巧,佢通常打黎既開場白就係
1.喂,你係咪打過俾我?
2.點解你地公司做野咁架?
3.上次叫你講過d野你有無做架?
而我必須要咁答:
1.哦係呀係呀
2.對唔住呀,我地會盡力做返好
3.有架有架,跟緊架啦
跟住就要同佢講一輪唔撚那更既野啦,包括梁振英施政,雙非孕婦,Chanel no.5邊度有得賣,Hermes新一季有咩新款,D自由行好貴乞人憎,然後就要乞求佢話呀Jolly姐,我地今晚呢係邊度邊度有個dating喎,不如你考慮下有無興趣黎呀,如果有既話我可以安排一下,而通常佢都係話無架喎,但佢又唔係真係唔會黎架喎,因為通常係開始之前既半個鐘度啦,佢就會話自己咁岩係附近同friend食完飯無野做好得閒咁又咁岩諗起我地公司,於是就會賞面光臨
話說事頭婆送俾Jolly姐個plan我地公司裡面俗稱叫廚房plan,喻意sit灶啦,係專比d萬年老姑婆用,亦因為個plan咁撚強橫,Jolly姐亦得以橫行曬係幾乎我地公司既所有佢合資格既dating裡面
多人果d我都由佢,佢老母系有時三對三咁佢又要叉隻腳,屌佢咩,咪變左唔對稱囉,搞到我地成日被人嘈,但又有乜計,佢癲架嘛
如是者搞左好似都有成半年有多,我果排真係生不如死,後尾終於有一位阿生打救左我,我真係到依家都好感激佢,而佢亦都係我人生裡面其中一個最撚佩服既男人
話說果日我又乞求到Jolly姐賞面光臨,咁我通常都會成隻狗咁係門口度heheheahea咁恭迎佢,而佢條仆街亦都會好準時咁遲到半粒鐘
咁果日係一個比較多人既event黎,即係會有MC玩下game然後輪盤咁換台果d黎
咁呀Jolly姐去到之後人地就玩緊game架啦,佢老母臭系真係無句好口,一入到摺一聲,仲要摺到好撚大聲,然後話:咦,咁鬼多人,污煙瘴氣
嘩屌,我真係想兜巴昇柒佢老母臭系,即係我已經唔介意被佢當狗咁屌,但係佢咁樣真係好影響其他人,最緊要係好影響到我份工呀嘛
咁人地玩緊game,佢講完句野又唔郁又唔剩,企撚左係度扭下扭下咁,老母系呀,佢拮起條尾我都知佢想點啦,咁我點呀,咪九秒九咁衝過去話呀Jolly姐,大家玩緊game喎,不如你都黎玩吓啦
唉玩就玩啦,無無聊聊咁
我果陣開始有D明白點解古時D太監大部份都心理變態,即係如果我日日都要服侍個咁撚西既女人呢,我真係遲早痴線,但係係果晚,我人生迎黎左轉機,因為係果晚,有個男人,呀,唔係,係男神,打撚左Jolly姐一巴,係,係兜巴車左落去佢老母系塊面度
果陣我記得應該係玩到ice breaking差唔多最後一隻game,咁隻game係有少少身體接觸既,真係好少好少揸下手仔咁上下架咋,但係你知Jolly姐係幾咁身嬌肉貴架啦,咁其實當我醒起run到呢隻game果陣,我都哎呀左一聲,個心仔都啵啵咁跳望撚實呀Jolly姐大佬保你大唔好又搞事
咁話說呀Jolly既partner,就係果位男人中既男人,咁Jolly姐都係扭扭拎拎掂下手仔又喂又剩啦,跟住呀男神生呢,嘩,佢一野fing開左Jolly姐隻手仔,然後好撚不羈咁屌左一聲:麻撚煩
我果下真係媽大口呆撚左,你地明唔明果種又好撚開心但係又好撚擔心既既感覺?
但係,但係咩呢,我果吓我望到呀Jolly姐個樣真係呢,佢直程係嬲到我見到佢額頭d青筋係跳下跳下咬撚牙根條頸果d筋呀乜撚都出曬黎好似就黎要爆咁,跟住佢果隻指住呀男神生既手指震下震下咁,嘩你知唔知我果個moment幾撚驚?
你講咩呀
Jolly姐指撚住呀男神生黎屌,已經係全場人望到實一實,我聽到Jolly姐係嬲到聲都變撚埋,但係呀男神生係理都無撚理過佢
然後呀Jolly姐就開始控制唔到自己啦,我真係唔知佢黎緊M都M都無撚得黎,佢癲到捉撚住人地隻手用手指篤撚住人地下巴人地塊面黎屌,我諗果下Jolly姐應該有諗過將呀男神生分屍
跟住就黎上帝顯靈既一幕啦,其實我個人黎講啦就唔同意打女人,咁但係呢如果係話有條友咁撚沙po連Jolly姐都夠膽打既話,咁又唔撚同喎
話說呀男神生被呀Jolly姐捉住黎屌之後,電光火石間佢一巴車左落去Jolly姐塊面度,我諗果個moment情況真係好撚危急,如果唔係呀男神生係唔會一巴打到呀Jolly姐連塊面D粉飛出黎
之後發生既事我唔係好記得啦,因為果一巴之後我係成個都進入了一種恍恍惚惚既狀態,我淨係記得呀男神生好撚瀟灑頭也不回咁攞袋走左,然後呀MC係被塊面被Jolly姐刮左幾下既同時攔住左佢無搞出人命
然後你估Jolly姐點呀,佢喊,佢坐撚左係地下度喊
臭系,佢都有今日啦
但係有幾風流就有幾耐折墮,雖然我連風流都未風流過,第二日,Jolly又抄上黎公司,仲要指名搵我,我果下係認左命,我同你講,我果個moment既心情,係同係雨傘革命裡面果D話要去自首既人係一樣架
入到我office房,Jolly姐好冷靜,佢好平淡咁同我講,比果個人資料我
咁我亦都好耐心咁同佢解釋,客人既資料呢,因為有關私隱,係唔可以比你既
果下我真係豁左出去,告咪告囉,我都唔想煩,點知Jolly姐話佢原來已經問過律師,話傷人告唔入,不過咁,佢講左樣我真係諗都無諗過既野
佢話佢要指名一對一約琴晚兜巴星柒佢既果位先生
咁話說我地公司係可以有咁既要求,當然基本上都係最貴既plan先有架啦,咁仲要雙方都係join過同一個活動,即係見過面啦,仲要經我地問下對方有無興趣咁先得既
咁Jolly姐咁樣講一講,佢老母系佢又真可以咁樣要求喎呀屌你老味呀我真係估唔到
係Jolly姐走左之後,咁打俾呀男神生,男神生基本上係match Jolly姐既要求既,除左學歷無咁高之外,點解呢,因為呀男神生呢,係從事呢個建築行業既
咁我打俾佢,同佢講,話果晚果位同你有d掙執既女士想約你黎個單對單既約會,唔知你有無興趣呢
咁呀男神生靜左幾秒,然後好霸氣咁講:好呀,驚系呀
嘩,你老味,我真係呢世人未見過d咁撚豪邁粗獷既男人,我有理由相信,佢就係Jolly姐既真命天子,果個唯一可以馴服佢呢隻癲雞既男人中既男人
我幫佢地約左係灣仔一間幾高級既餐廳,主要就貪佢比鄰呢個律敦治醫院啦(附24小時急症室)
現場黎講呢火藥味就相當濃厚,而正如我好前面講過,係呢d私隱度高既單對單安排度,我地係會係確到雙方到左現場之後就撤退,而令我頗為欣慰既就係呢,係我走之前都係未有任何傷亡既
之後發生既事其實唔係呃你,不過我就唔清楚,之不過果晚之後我就可以唔洗晚晚熄左電話先訓得著,lunch hour仲都終於可以食返餐安樂茶飯
大概半年之後啦,我就收到一張請帖既,一如大家所料啦,請帖係由男神生同Jolly姐發既.係佢地婚禮上面,我真係好開心,認真既,點解呢,其實做呢行呢,見到每個臭西嫁得出,都有一種成功感而同時亦有一種好似老豆嫁女既感覺,係好窩心架其實,因為會覺得自己做左件好事令兩個人得到幸福,唉,諗起佢地可以有情人終成眷屬我都有D眼濕濕
咁係講第二位奇女子之前呢,就容小弟講兩句感想
做野之後發覺,係工作既過程裡面,人同人係一定會有磨擦,同事好,老細好,客又好,呢個世界咁多人,個個性格唔撚同,邊會無火花呢?我話我憎唔憎Jolly姐?我係憎撚到佢仆街既,但只係因為工作上,我私人方面其實就唔會好憎佢,因為其實大家只要有機會去真正認識一個人,佢工作上可能係個仆街,但作為一個朋友,佢可以好到不得了,咁當然,都有好多工作上私人生活上都好仆街既人
話說後尾一兩年,每逢阿Jolly姐同男神生結婚紀念,我都會收到佢地嫁黎既禮物同佢地好撚sweet既相
男神生我認識唔深,我諗應該都係Jolly姐既主意,咁我會覺得佢係一個好長情既人,事實上佢一年都有一兩次黎探下我食個飯咁,當然啦,依家再見到佢個電話number打黎,我就無好似以前咁頭都痛鳩埋啦
——
問:原作者張子石@高登同堂前燕有咩關係?
答:張子石係堂前燕係高登既另一個Account,即係同一個人
問:堂前燕係咩人?
答:作家掛,我諗
問:對於新城阿Ben係新香蕉俱樂部用咗半個鐘黎讀呢篇文,你有咩感覺?
答:可唔可以分返果半個鐘既開咪人工俾我?
問:好多網站copy&paste篇文,你有咩想講?
答:加返Reference,拜託拜託
問:會唔會出書?
答:拖左幾年,今年想出
原文連結


text:
2014年2月28日星期五
全麥罌粟籽餐包
早排咁鬼凍,真係完全唔想郁,更加唔想濕手洗嘢,所以不事生產咗一排,見噚日天氣暖番好多,即刻開爐,除咗整蛋糕之外,仲整埋麵包㖭!
今次終於成功做到呢款造型,之前其實都試整過幾次,但次次都失敗,麵糰之間硬係有虛位,後來 blog 友 Allie 話我知原來一定要放入個模度發酵先得,可能係要迫住個麵糰向內發展,唔可以向外肆無忌憚咁膨脹啦!
2014年2月16日星期日
高野豆腐 & 爽脆紫菜
2014年2月9日星期日
10 分鐘煲粥
講開煲粥,好耐之前喺網上已經睇到有網友分享用 10 分鐘就煲好粥,當時我都半信半疑,但因為我一向都唔太好食粥,一年最多都係煲兩,三次,所以一直都無試過呢個方法,就趁呢日試試先!
其實方法都好簡單,只需將米洗乾淨,之後放入容器內蓋好或放入膠袋內,放上冰格,將米粒雪到結冰.煲滾水後,將結冰米粒直接倒入滾水內,煮 10 分鐘就攪掂.
原理係當米粒雪至結冰時,水份體積會膨脹,將米粒撐開,產生裂紋,之後當加入滾水時,因熱脹冷縮嘅關係,米粒好快就煮到爆開成米花,從而大大縮短時間煲成粥.
鯪魚肉蝦乾蘿蔔糕
卒之都到我整蘿蔔糕喇!今次跟咗仙姐個食譜整鯪魚肉蝦乾蘿蔔糕.
舊 blog 友如果有印象的話,會記得我屋企習慣初七人日煲粥煎糕,雖然媽咪已經唔喺度幾年,但我都照樣咁做.
仙姐呢個食譜唔錯,用煎鯪魚肉整嘅蘿蔔糕比起一貫用臘味整嘅,口味比較清爽,無咁油膩,無咁滯,而且質地啱啱好,唔會太實,又唔會太削.不過可能因為我食慣淡味,覺得味道比較濃,我整咗 3/4 個食譜份量,照道理應該用 1 1/2 個「濃湯寶」,但我已經只係用 1 個份量都覺得有點鹹呢!
2014年2月3日星期一
薑味杏仁曲奇 Ginger Almond Cookies
係呀,又整曲奇喇!呢次都係用嚟送禮.早前同葉太喺餐廳食 tea 時,佢叫咗杯類似叫做薑汁奶茶物體,我問佢好唔好飲,佢話好正,好夠薑味,咁我就知道佢原來好鍾意薑,所以特別整咗呢個薑味曲奇,趁佢返加拿大之前送俾佢兼同佢拜年.
今次參考咗 Tony Wong 個朱古力杏仁曲奇食譜嚟整,效果都唔錯,質地鬆脆,但我自己就略嫌薑味唔多夠,薑粉用量都仲可以再增加.
2014年2月2日星期日
馬年第一爐
2014年2月1日星期六
紅莓榛子燕麥曲奇
帶去老表家嘅曲奇又係久未露面之作,之前都已經整過好多次,個個都讚好食,所以對呢個食譜都好有信心,就算整其他味道款式時,我都係用佢做個 base 再加以變化.
訂閱: 文章 (Atom)


text:
雖然燒腩仔微燒咗一晚之後已經無再燒,但D鼻水就一直未清,唯有同佢請多幾日病假喺屋企休息,農暦新年前席都係小心D好,廢事返學校再同同學交叉感染啦,但成日流流長又唔落得街放電,總要畀D嘢燒腩仔做㗎嘛,終於的起心肝擠D時間出來同佢玩吓親子烘焙,而我哋今次就整咗日式蒸蛋糕,貪佢用蒸嘅方法無咁熱氣,仲可以順便試吓艾菲新配畀個Staub嘅美亞蒸架.
燒腩仔:Hi! 我燒腩茂又來啦﹗等我幫手介紹吓D材料先﹗
材料:(食譜係艾菲喺網上討論區copy返來嘅)
雞蛋 2隻
糖 75g
牛油 40g
牛奶 180ml
低筋麵粉 200g
泡打粉 4茶匙
雲呢拿油 幾滴
燒腩仔:嘻...整蛋糕梗係要有蛋啦﹗媽媽今次仲教咗我點打蛋添呀,打完蛋就話我知透明嘅係蛋白,黃色嘅波波原來叫做蛋黃喎﹗
燒腩仔:將蛋打咗落去大碗到之後,就可以將D糖都倒埋落去...
燒腩仔:之後用個打蛋器將D糖同蛋打到淡黃色就OK啦﹗
燒腩仔:搞掂個蛋漿就可以加牛油...
燒腩仔:再倒埋D牛奶落去...
燒腩仔:然後再用個打蛋器將佢哋撈均就OK啦﹗
燒腩仔:全部濕嘅嘢都撈均就可以開始將D粉篩入個蛋漿到...
燒腩仔:跟住將佢哋輕輕力撈均到無粉就可以停啦﹗(艾菲:要用切拌嘅方式攪,等D空氣唔好走咗去,如果攪走晒D泡就會發唔起㗎啦)
燒腩仔:跟住就逐D逐D筆落個杯到,記住八成滿就好停啦﹗
燒腩仔:YEAH!搞掂啦﹗係唔係好容易呢﹗
燒腩仔:之後就交畀媽媽拎去廚房用大火蒸15分鐘...
燒腩仔:嘩﹗發到好大個呀﹗等我哋自拍一張先﹗
燒腩仔:呢個蒸蛋糕嘅味道同質感都好似馬拉糕咁,好好味呀﹗


text:
留家為Midby來臨而作準備的一天
今日唔洗補習, 因為尋朝搞掂 - 早上兩個鐘, 下午去center 又兩個鐘! 哈哈, 個個見到我都驚我辛苦, 都係o個句, 感謝主! 仲好ok 呀我!
講番尋日, 急急腳去左Healthbaby 簽左約, 又係冇聽個talk, 不過算啦, 上去都係為左o係當日即時簽約 law $1000既 chicco coupon (好唔抵得剩係送coupon, 都冇d 實際著數既).見番上次同我地解釋contract o個位哥哥, 佢都認得我地, 我仲話佢上次都冇gift 我, 所以今次佢就有比我, 仲私人醒左隻Mozart CD 比我, 因為我已經兩次同佢講我想要喇!
Midby爸好好, 佢陪我去坐49X, 車上有個男人望住Midby媽10次以上, 搞到Midby爸成程車"及"住個男人.我上左center 之後, Midby爸一個人仲去左實惠, 為Midby仔既來臨而張羅! (次次Midby爸都係咁架, 佢唔會唔同你做野, 只不過佢會o係last minutes 先訓哂身去做....不過我都好開心架喇, 有佢既input, my life would be a lot easier!)
由於Midby爸約左MBA同學食飯, 我自己一個人番左亞媽度.未有Midby前佢地都已經係好錫我架喇, 有埋Midby仔就更加唔洗講, 我好識得滿足, 雙親仲健在, 仲有氣力去話我, 去管我, 同錫我, 所以我好好好好想Midby仔既來臨係為大家, 特別佢雙老 x 2 帶來歡樂.
姑姐同左亞媽講好耐冇見我, 所以我番左去之後, 佢就叫左姐姑落來, 哈哈, 睇得出佢地真係好緊張我, 我坐得衰d, 佢地就肉緊到不得了.老豆仲叫亞媽同我law d 送出去tim, 緊係唔好啦, 我咪話Midby爸會o係出面遇埋我囉, 亞媽先放小小心.
呢幾日都叫做有d 貢獻, order 左整比書房用既廉, 比埋尺寸我個私人tailor, 去左order 15斤八珍比亞媽, 仲今日送埋貨.星期五, 即係前兩日仲去埋Jusco (以為有咩jetso, 用埋HSBC 買滿$400 有10% rebate 個promotion) 慳左$100, 唉, 就係咁, 我又向難度挑戰, 由6:00pm 行到...番到屋企足足12點幾, 只係買左total$1000左右, 只係慳左$100, 仲要係我想買既野 - 比Midby仔o係醫院帶番屋企著既和尚袍+包被+滿月靚衫 - 全部都買唔到.
不過都叫做有小小收穫 - disney出既, 吊o係床上面比Midby仔望既公仔 (唔係cindy 叫我買, 我同Midby爸係唔會買架!!!)
到今日, order 埋紗巾, pack 下走佬袋既野, 特別係d documents, 應該都7788了.(其實仲有好多野未ok 架...不過基本上唔係太過份囉)
Midby仔真係大個架喇, 佢而家郁郁既力度大左, 佢active 時會令到我個肚皮都郁下郁下架, 書話胎兒而家係20min 休息, 20min 活動, 我仲以為佢o係我晚上zzz時, 都會同我一齊zzz tim, 其實唔係架, 有時我醒左, 我feel 到佢o係度郁郁架, 只不過唔係郁得好勁, 冇day time 咁明顯.
由於時間好似過得好快, 我已經唔再去計我而家幾多w pregnant 了.同時間, 我都叫左Midby爸改左佢MSN 既nickname, 唔好再同我countdown了...sorry 呀, Midby爸!
Baillie 同bb 已經出左院, 佢埋單條數成4萬7, 我聽到都驚! 唉, 點知我洗唔洗開刀呀? 如果開, 咁我條數咪又係咁勁? even 唔洗開, 我又麻煩過人, 想用epidural, 又要多洗成$6k, 人生仔, 我生仔, 點解我唔可以慳d 呢?
我已經申請左兩張credit cards, 希望d welcoming gifts - 1) compass visa, $200 vouchures, 2) DBS, $500 rebate 可以幫補下啦, 我會繼續申請多兩張, hee....希望total 可以慳番一千蚊以上 (唉, 呢一千蚊同醫院同cord blood 條數相比, 真係小巫見大巫呀)Midby 仔: 媽媽成日都同你講架, 要調頭仔之餘, 都記住幫媽媽順利由產道出世, 唔好比媽媽開刀呀! 媽媽而家唔再食tomato 同carrot, 唔想你照燈, 你都唔洗咁快出來架, o係媽媽肚內吸多d 營養啦, 冇益既就唔好吸喇!


text:
茶實我地臨上船出發去碼頭之前發生咗段小插曲.昨日黃昏我地自己叫 Shikara 響 Nehru Park 對面個碼頭上船落船嘅時候可能有船伕認得我地係跟團嘅遊客,而呢個消息到今朝傳到去接待我地個團嘅當地 Agent 道,到我今日臨上船離開達爾湖嘅時候接待我地團個當地 Agent 啊頭竟然截住我同我講話因為我昨日自己叫船出去玩要收番我錢.
聽到佢咁講我當堂 O 晒咀,實在估唔到原來響印度人眼中啲跟團嘅羊牯係可以咁劏法嘅!我當然冇理會到佢呢個咁離譜嘅要求,我扮唔識英文聽唔明佢講乜就咁甩身上船走人,上船之後都見到呢位 Agent 啊頭好似走咗去同我地香港個領隊斟,最後佢地係唔係傾呢件事又或者點擺平就不得而知了.
除咗呢單比較離譜嘅掠水事件外,其實個團好幾個自費活動我都覺得食水比較深.跟團嘅旅客如果出發前上一上網做少少功課,不但可以慳番唔少無謂嘅使費,更重要嘅係可以更好地利用難得嘅旅遊時間,去行更值得行嘅地方,睇更值得睇嘅風光.
茶實早幾年我跟團時響旅遊巴道聽領隊介紹完啲自費活動之後都係拾吓拾吓見其他團友參加就跟大隊參加;令我開始注意要睇清楚啲自費活動嘅內容主要係因為今次出發前響網上睇到一位跟完美XX去印度嘅網友所寫嘅 blog,該位網友響佢個 blog 道提到佢跟個團團費三千幾,但自費活動就收咗佢八百幾,自費活動等於個團費嘅廿幾 percent.同文中講到個領隊用個令我都幾反感嘅收錢方法,就係一次過同團友講呢程團有四五六七個自費活動,玩晒就收你咁多錢,不過唔會同你交代每個自費活動各自嘅收費,講完亦冇時間比你考慮就即刻走過嚟收錢,咁嘅情況之下團友們通常就會響羊群效應之下見第一個比錢就跟住比結果齊齊諗都唔諗就參加晒個團安排嘅自費活動.
其實當遊客報團之前通常都會比較唔同旅行社嘅口碑,個團嘅活動行程,機位,食,住等因素,旅行社要先通過公平競爭,有人報團先可以收到基本團費;但自費活動係等旅客交完團費落晒搭之後至報價嘅,因為旅行社可以不需要透過競爭便可以收取呢部份嘅費用,所以旅行社便會有很大誘因安排一些物非所值嘅自費活動,只要團友肯參加,旅行社便能從中獲得最大利潤.
就以今次我去呢個團為例,今次呢個印度團旅行社總共安排了以下嘅自費活動 (NB.: 水上菜市場並非旅行社安排嘅自費活動,旅行社收費一欄所載係當地 Agent 嘅報價):
第一明顯呢啲自費活動嘅收費比自己去玩貴好多;錢自然係一個問題,但更重要嘅係值唔值得花費寶貴嘅行程時間去參加個別嘅自費活動.就以德里嘅行程為例,遊覽德里首選嘅應該係迦瑪清真寺,紅堡,胡默元王陵呢類嘅景點,但旅行社反而選擇帶團友去行吉祥天女納拉亞那廟.明顯旅行社係傾向安排一啲免費入場,位置就近市中心,唔使排隊,細細間行一陣就行完嘅廟宇作為自費活動嘅行程,務求以最短嘅行程時間,最方便嘅安排賺取該程自費活動嘅收費.
茶實現今互聯網資訊發達,好多人去完旅行之後都會將自己行程中嘅經歷,住過邊鼠,食過乜嘢,使咗幾錢一五一拾響自己個 blog 道又好又或者響各大討論區中寫得清清楚楚,要搜集相關資料依加已非難事;出發之前甚至報團之前花些少時間上網揾揾料,便很有機會令難得一次嘅旅程變得更加精釆.
最後都要公平少少補充番句,以上所講嘅只係針對呢個團個別嘅自費活動安排,其實呢個團整體質素如行程安排,酒店食宿,領隊經驗等100分我都可以比70分,亦算係過往我數次跟團經驗中較好嘅一次.不過我估如果以後我再有機會跟團去旅行的話,報團格價時我會試吓問旅行社攞埋張自費活動價目表 (呢份價目表今次係響去茶會嗰陣至派比我嘅),務求報團之前可以將團費,各項雜費,同所有自費活動嘅行程同費用一起考慮比較,先收足料然後至選擇最合我要求嘅旅行社.


text:
由小丸子一個月開始,我每日都會加一餐奶粉比佢,因為上次大頭妹的時候,我放產假期間都冇比佢食奶樽,到我返工的時候唔識食,1個鐘先食得2 OZ,餵奶餵到好似打仗咁﹗今次撞岩轉工人,佢一個湊大頭妹加小丸子,然後餵奶仲要打仗...我估佢好快就唔做﹗
今次有經驗,就早少少比小丸子試奶樽啦﹗貪新鮮用CHU CHU奶咀 (以為貴就好嘛),點知小丸子唔識食,之後去醫院的時候,護士介紹用NUK黃色個隻奶咀,佢話是橡膠,比較軟身,之後再試又真是得喎﹗﹗
不 過今次我泵唔到奶,尤其是上次大病之後,真是奶量急降,病的中途仲谷奶,病完就無奶啦﹗而且今次我一個湊2個,根本冇時間比我泵奶,所以都提早比小丸子食 奶粉,而且都要比佢的腸胃早少少適應﹗原來真是個個BB唔同,大頭妹食媽媽奶的時候一日痾3-4次﹗小丸子好細個的時候,已經是一日一次至兩日一次,所以 初初加奶粉的時候都有少少擔心,雖然醫生話3-4日一次都是正常,好彩加咗奶粉之後都仲是一至兩日一次,同之前無分別,便便都是軟軟的﹗
上 次大頭妹轉食奶粉之後出濕疹,醫生介紹轉飲雀巢能恩,佢話雀巢是水解蛋白,對一般大粒牛奶蛋白敏感的話,可以試下轉飲呢隻,再唔得就可能要轉飲豆奶﹗好彩 上次大頭妹轉飲呢隻之後,咀仔邊的濕疹就好返啦﹗我同阿旺都係敏感人,為咗預防,所以我地今次都比小丸子飲返呢隻﹗我睇返佢的營養都同其他牌子差唔多,不 過就比一般奶粉嘅蛋白再細D,容易啲消化同吸收,而且佢無加蔗糖,唔會等寶寶習慣食甜﹗
好鍾意呢個動物PATTERN﹗
升級變咗 NAN PRO﹗之前叫 NAN HA﹗
升級之後連入面的設計都唔同咗﹗
新匙羹設計,可以long住隻匙羹,匙羹唔會掂到奶粉,又唔會整污髒手指﹗GOOD﹗
平時食媽媽奶唔知小丸子食幾多,原來佢已經可以食到 6 OZ﹗唔怪得佢已經由小碼B追到去中大碼啦﹗
HEHEHE...大頭妹依家都係飲得4 OZ奶,佢同小丸子可以交換奶樽啦﹗小丸子要用大奶樽,家姐姐大頭妹用返細樽﹗


text:
Saturday, January 19, 2013
哀
最近與同事飲茶,茶樓企臺明明識粵語但仲係以胡普作答落單,我問佢我以粵語點菜,點解你以胡普回應?佢同我講周邊客人皆中原撈頭,我哋若以佢哋聽唔明嘅語系傾談,會影響他人感受.我問我哋身在北美,茶樓又有上等白種人士,點解又唔講英文呢?企臺回答,撈頭有錢.
Thursday, January 10, 2013
佢畀你言論自由你先驚
秦始皇唔係同一咗語言?相信劉備同孫權傾計無障礙.曹操攞煲冬瓜嚟吟詩群臣應該聽得明.
Wednesday, January 9, 2013
以中國悲慘為榮
睇完孤星淚,聽到有撈頭話故事一啲都唔悲慘,相對中國簡直係無病呻吟.呢啲係北美享受快樂嘅撈頭最自豪莫過於中國持有他國債卷之數目與笑談中原賤民嘅悲慘世界.粵人要開民智,第一堂就要學“憐憫” compassion
僵尸黨嚟啦,仲唔快啲搵解藥吃!
叫咗啲人唔好參與中原政治,而家畀撈頭搵到藉口鬧事,唔好話我唔提醒大家打預防針,香港實在太細,承受唔倒第二次粵地難民潮.廣州而家咁多高樓大夏,啲空降兵到處咁落,行人小心.近年東濠涌,珠江治水有成,游泳猛將必然增多,大家釣魚,落鉤小心.至於粵地邊度寬落可以起集中營,自然唔好去果度投資賣地.海外粵人多啲努力造人,少啲接濟粵地親戚,粵地粵人只有創造自己嘅國度先有出路,靠南風窗只能苟延殘喘多幾日.
Monday, January 7, 2013
又見此人
我哋粵人日日都見倒此類人以此說法嚟滅粵,相信吐蕃,東突,蒙古人都對其唔陌生.
好長氣嘅電影
扭曲
港人又嚟大遊行,粵地嘅粵人睇下自己喺中原撈頭殖民統治下做咗啲乜?港人睇下粵人喺粵地嘅處境就應該要更加抗爭.不過有啲人從嚟唔諗自身處境,但就假大空噉想去改變一啲虛無縹緲嘅嘢,真係好多時間浪費.
有冇人聲援過粵人辦嘅,粵文,粵語,粵式嘅報紙?撈頭流亡文人喺粵地搞風搞雨,禍害粵人,總有一日成為撈頭滅粵嘅藉口.
有冇人聲援過粵人辦嘅,粵文,粵語,粵式嘅報紙?撈頭流亡文人喺粵地搞風搞雨,禍害粵人,總有一日成為撈頭滅粵嘅藉口.
2013要求
不像某啲組織,日日鼓吹末日,天天都要某大神天滅某啲嘢.社會嘅變化係人與人互動產生,當然某啲人能做嘅嘢,往往幾個社會運動都做唔到,呢個應該係大家認為唔公平嘅地方.人天生平等,但喺社會扮演嘅角色就往往不平等.粵獨人希望有自己嘅國家,不求某某聖人出現,只求粵人認同,共勉,呢樣要求好難咩?
Subscribe to: Posts (Atom)


text:
句嘢講落好似好熟口面……呀!之前都有中國官員講過:「你了解中國嗎?你去過中國嗎?你知道中國現在已經為成人均八千美元的世界第二大經濟體嗎?最了解中國人權狀況的不是你!而是中國人自己!你沒有發言權!」
所以我無救過火,無入過火場,就唔可以依照事實批評?
其實好明顯,個政府已經陷入咗「塔西佗陷阱」(Tacitus Trap),即係話當政府部門失去公信力,無論佢講乜大家都只會覺得係諉過於人,推卸責任.
但咁唔代表所有對政府嘅批評都係鳩噏!
我都知救火呢樣嘢係專業,火場入面亦瞬息萬變,但好多嘢做錯,做得唔夠,係好客觀嘅事實,幾乎無可爭議.
場火燒咗咁耐,謠言滿天飛.但尋晚個記者會,彷彿係球星上身,三十分鐘真人表演鏡頭前傳波,將個波拋得就拋.我到底睇咗啲乜?
場火幾時會熄,無人答到所以亦無人問.好喇問你點解要派消防員入去,你話一定要救熄場火,我知吖,但你之前明明話因為現場環境唔安全,所以外圍射水嘅防禦式灌救比較適合.咁而家你派人入去係咪即係現場環境安全?但安全又點解會死多一位消防員呢?你有無入過火場,消防員幾有熱誠都唔係問題重點.
好多人都傳棟樓會冧,又唔知現場有無危險品,所以要盡快救熄場火.如果係真嘅,點解唔疏散附近居民先呢?又如果唔係真,咁 你 做 乜 要 派 人 入 去 呀?
大佬,我唔係扮專業要求乜乜乜,我唔會話「由得場火燒」,「唔好再派人入去」.我都相信黎處長嘅專業,但我問嘅問題只係好普通一個小市民想知嘅嘢姐,咁都答唔到我?仲夠膽話空氣質素好過尋晚……我無興趣知係咪今日超標只係1500倍比尋日低左幾多倍所以叫好咗,我係想知濃煙對空氣有無即時危險,有無需要撤離.
唔好以為人哋問咩都係想質你.本來只係想知,但係你哋基本問題都未處理好,就算幾理性嘅人都忍唔到啦.你班人做嘢係make sense嘅,點會有位入到你.
最討厭係你哋好似賭大細咁.棟樓而家無即時倒塌危險,會24小時在場觀察?我用眼都睇到佢無冧啦,到真係冧個陣你先知又有用咩?有風險就係有發生嘅可能,一定要處理!連開庇護中心都唔係政府主動做架,你哋到底做咗咩去處理危機?
可能最後你哋估啱,但連一眾工程師都出聲話情況危險,你哋又唔可以保證無事,疏散咗先最多係嘥人力物力,好過真係出事嘅用人命埋單.
我唔識救火所以唔可以講嘢,咁係咪咁多媒體匿名訪問消防員,懷疑高層指揮不當都係造假新聞?講多次,我無辦法判斷你哋點點點做係咪啱,但大家只係想清楚知道點解,呢個就係第四權或者民眾監察嘅作用.起碼都俾個圓滿交代封住大家把口,令前線消防員消除疑慮吖?
你估大家真係好關心呢個政府?唔想再有悲劇發生咋.
原文連結


text:
昨日入伙好順利, 亦都好開心, 奶奶今日第一次見新屋, 佢話無諗到我哋整得咁好咁靚咁實用, 十個讚呀.....還有我的好友叻叻到來, 勁開心囉. 感謝您呀. ^^
媽咪就話見到我哋裝好哂,有齊哂啲家具,反而仲大間個吉屋.又係話好靚,啲顏色好舒服,好實用.又係勁讚囉.
好友叻叻都係咁講,估唔到可以將原本的500幾尺的所有嘢,搬到嚟一間只得200幾尺的地方,仲要係估唔到可以咁大,亦都好欣賞我同少爺的收納方式.
各人亦都讚,新屋的各方面的配套都好好,無論交通,食店,買嘢,通通都好方便.因為我的村係上咗少少山,加上屋的方向向東,各人琴日可以親身感受不用開冷氣的FEEL,仲要各人都話,係勁涼爽,好似打八號咁..哈哈..
以前返工放工來回連等車要成2個半鐘,而家返工放工連等車都只係最多一個鐘多啲啲,時間慳咗成半. 車資每人每日以前要40零蚊,而家又慳咗一半有多. 好明白時間=金錢的道理,更加明白點解市區的樓價咁值錢.
慳咗的錢可以足夠比我用係手作仔到囉...WAKAKAKA
係天水圍到住咗三年,唔多唔少都有啲唔捨得,始終都係有感情的.係呢三年裡面,住咗係到,甜酸苦辣樣樣齊,帶咗好多回心憶比我同少爺. 因為呢到地方大,蕭C奶又愛煮嘢食,所以經常都會同家人及朋友開大食會.其實好感恩,可以三年住咗間大屋,好舒服,可以同好友晴晴媽咪見面. 亦都因為呢到地方大,滿足我結婚後, 可以同少爺及媽咪一齊生活過一段少少時間.
搬咗出去市區, 最不理想係要同老爺及媽咪兩家人的距離遠咗, 不過針係無兩頭利嫁. 唯有搬咗之後, 要KEEP住一星期要有一天返去兩邊屋企,見吓老人家啊... 做女的, 當然最唔捨得離開媽咪咁遠啦, 不過咁,好彩我哋有直接車, 一程就可以返到兩邊的屋企啊...
終於成為MTR人, 唔再去邊都要坐長程的巴士, 亦都唔駛再咁浪費啲等車時間. 亦都好開心, 以後約朋友仔食飯, 只需要大約半個鐘左右就返到屋企. 唔駛再眼紅某啲朋友, 次次同佢哋食完飯, 我仲係啱啱上車, 佢哋就返到屋企, 到我返到天水圍屋企, 人哋就準備瞓覺了. ><
亦都好興奮可以去APM呀, 德福呀, MAXGA BOX呀, 旺角呀, 尖咀呀, SOGO呀等等這些地方, 以後可以去完街街都可以半個鐘就返到屋企了. ^o^
當然住新界區都有好多優點, 起碼人少啲, 空氣都清新啲, 呢個係真的.
不過我自己總覺得新界區適宜啲退休人士呀, 或者有車出入呀, 咁就會正到爆.
但係我哋呢啲無車, 又要日日返工的人, 真係好辛苦嫁, 未返工, 就巳經比個車程攞咗半條命啦, 就算有位坐,其實真係好攰囉. 我真係唔想再咁了.
最重要係車資的問題, 住咁遠, 啲車費呢頭增值, 無幾多次, 就巳經用哂了. 而家車錢真係慳咗一半呀. 慳咗嚟夠我蕭C奶買一餐餸啦.
加上購物, 真係無市區咁多種類及選擇. 而且係新界區,其實買嘢仲貴過市區呀.


text:
阿富汗人證明咗建立網絡喺唔洗用幾千幾百萬咁跨張.Jalalabad 喺一個阿富汗城市, 佢有 high-speed 嘅 internet 而整個網絡都喺用當地嘅垃圾建造.當地開展咗一個開拓資源嘅project建立咗一個無線系統叫 FabFi , 覆蓋泛圍有數里.有咗 FabFi 當地人就可以透過互聯網學習,甚至得到醫學同其他資源.
只要佢哋想,當地人就可以用USD$60利用一D日常用品,例如板,電線,膠管同鋁罐建立到一個夠整個社區用嘅網絡! (USD$60?!有冇誇張D呀?)
Jalalabad 最長慨 link 依家有2.41里 , 連結住FabLab同一間公共醫院嘅水塔.呢個距離嘅數據傳送速度喺11.5Mbps,如果距離近D好似你屋企咁只有幾呎嘅話,速度就有802.11G.呢個系統非常隱定,就算落大雨大霧或者喺幾棵大樹都唔會受影響.冇錯,呢個系統絕對先進過我同你用緊o個個! FabLab 依家都仲喺起始階段,當佢續繼發展就會變得比依家更快更隱定成本亦更低,仲會增加新 features 好似 meshing 同 bandwidth.
Jalalabad 最長慨 link 依家有2.41里 , 連結住FabLab同一間公共醫院嘅水塔.呢個距離嘅數據傳送速度喺11.5Mbps,如果距離近D好似你屋企咁只有幾呎嘅話,速度就有802.11G.呢個系統非常隱定,就算落大雨大霧或者喺幾棵大樹都唔會受影響.冇錯,呢個系統絕對先進過我同你用緊o個個! FabLab 依家都仲喺起始階段,當佢續繼發展就會變得比依家更快更隱定成本亦更低,仲會增加新 features 好似 meshing 同 bandwidth.
想知多D FabFi
邊個話垃圾無用o架?!睇嚟以後鬧人要改口啦~
source: sustainablog


text:
昨天遊完乙水仔,今天出發到市區.
先到議事亭,到黃枝記
吃早餐 + lunch,叫左蝦子撈麵,牛腩湯麵,雲吞麵 & 粥(忘了是什麼粥),嘩!好好味!唔知點講,總之就好好味,好想香港快啲開返間分店!
之後周圍行下,第一站去左大教堂
座教堂其實幾靚,不過無冷氣,好熱.同埋我覺得夜晚去應該會多一種莊嚴的氣氛.教堂內仲有幾層高的展覽館,入面有好多好恐怖的雕塑 / 人像…
當然不少得大三巴
攝自 Vincent.好鍾意呢張相,無論角度,意境都好好.
又去了澳門博物館,呢個應該已經係澳門最大的博物館?但係比我的感覺仍然係「好流」,由展品的珍貴度,以至 display 的方法都好簡陋.唯一最好玩係聽人叫賣,估下佢賣咩嗰 part,我仲記得嗰首「金花銀花涼茶~…」,吸引左我地幾個忘形咁一齊合唱.XDD
之後當然不少得去「咀香園,咀香園,買手信,買手信…」,在此實在不得不提「咀香園」呢三個字已經成為左我們四個呢趟澳門之旅的 keyword,話說我地喺大三巴見到 Soler 交叉雙手,然後用十隻手指夾住八條 (?)蛋卷拍的最新一款「咀香園」海報,因為太爆笑的關係,之後大家就樂此不疲地以此廣告攪笑 :p (好後悔當時無影低呢張海報,之後上網都 search 唔到?)
之後因為有時間剩,又周圍去行下,食下嘢,求其走入一間茶餐廳食嘢(連勝風行咖啡美食)估唔到喺無期望之下,間嘢居然出奇地好食!我地叫左三文魚蟹籽炒飯,手揸骨飯,焗芝士海鮮飯 & 焗葡國鮮雞飯,每樣嘢都好食到一黎就即刻俾我地掃清光!隻碟係乾淨到一粒米都無!哈哈!最爆笑係 Vincent 喺等緊下一碟飯黎的時候,不停拎轉面望住個傳菜阿姐,Eric 話佢好似喺度催人地咁,佢話我地幾個好似蝗蟲,好似好耐無食過嘢咁,哈哈哈 XDDD 不過真係好爆笑,最後個阿姐問我地好唔好食,我地答佢好味嘅時候個阿姐都忍唔住笑.(Eric 話佢應該係諗緊:"好味哩?你地呢班蝗蟲!")
最後一站,去左漁人碼頭,唔知點解呢度特別熱?熱到我地每行幾分鐘就要走入冷氣地方抖抖.(Eric 形容為「吸毒」)跟住仲見到 Soler 喺羅馬廣場唱歌,之後 Eric 同 Vincent 又喺度攪 gag,話要拎住啲蛋卷當營光捧,同埋拎盒咀香園俾佢地簽名.我就笑到肚都痛埋,已經夠熱,仲要係咁笑,真係好辛苦 :p
之後就搭船返香港,可能多得 Terri(Vincent?)包陳皮,今次無嘔,最後一齊喺中港城食埋晚飯,然後就各散東西.
今次嘅澳門兩日一夜自遊行真係既悠閒又開心,Terri 仲話今次係佢去咁多次旅行之中最開心嘅一次.諗返起有個作家講過,去旅行最重要嘅唔係去邊度,而係同邊個去.呢句說話真係講得一啲都無錯.


text:
[2015.10.24] 東京 + 北陸 十天 {Day8} 中野, 吉祥寺
今朝一早又起身去搵食
高田馬場人氣炸豬扒店
十一點開門, 我地十點半來到
但已經有條人龍
好彩第一 round 可以入到去
我同蝸牛先生各自 order 了不同的豬
我覺得佢的比較肥
但肉質較淋
豬扒唔會炸到全熟, 有少少紅, 所以食落好鮮嫩
(講真, 如果唔係日本真係未必敢試唔熟的豬肉)
另外薯蓉同麵豉湯都好正
呢間炸豬店, 真係值得推薦比朋友
食完就坐車落中野
我同蝸牛先生都係第一次來
去中野唔係睇錶就係睇 Figure
我係前者
本來都十五十六, 因為價錢唔係比香港平好多
不過試完上手後就唔想除
所以最後.........
跌完錢就移動去下一站吉祥寺
今次目標係人氣蛋糕店
鋪頭唔近 JR 站
我地慢慢行過去, 邊睇風景邊散步...感覺好悠閒
地點在女子大學附近, 其實都幾遠
唔鍾意行, 可以坐巴士
買了三件
可能期望太高, 我覺得未去到想一食再食的地步
不過, 如果路經呢邊都可以一試
之後坐巴士返吉祥寺站
在車站附近被一間賣燒雞的鋪頭吸引0左
食唔落一隻燒雞, 就買了一隻雞脾 share
買完之後, 我地見佢鋪頭有位, 於是入0左去食
但原來堂食係貴d 的, 而且有最低消費
雖然我地有比返個差額佢
但唔知點解個 staff/ 老闆依然係口黑面黑
隻雞脾幾好食, 不過店員比我地的感覺唔係幾好
同埋唔知點解, 食完之後我覺得超級滯
雞脾累事
到了晚飯時間我依然覺得好飽, 好滯, 好唔舒服
好飽, 但都要去食 dinner
因為今晚我地又 book 0左位
仲要一早訂0左個好豐富的 set, 今次大 wok 了!!
鋪頭在一個好黑好靜的地方
白飯魚
我覺得有 d 腥 (不過蝸牛先生話唔覺)
對於一個原本已經滯到想嘔的我, 食完更加想反胃
前菜: 味道都 ok 的, 只係我真係太滯, 唔多食得落
蟹膏蒸蛋
呢個真係太漏, 我只係食0左幾啖
刺身好大盤, 呢度係一人份
去到呢度, 我忍唔住用 google translate 同 c fu 講我唔舒服, 想要少 d 份量
好彩佢都明我想點
蟹肉飯, 我只得一小啖, 蝸牛先生係一碗
Dinner set 會有 14 件壽司
我同 cfu 講我只需要 3 件就夠了
當時實在太無胃口, 食得好勉強, 所以評價唔到壽司的質素
好奇怪, 壽司唔係由淡味至濃味咁上的
蝸牛先生話覺得壽司都 ok, 幾新鮮
但又係無"叮" 一聲的感覺
一路食, c fu 都有一路介紹
雖然溝通係有 d 難, 但 cfu 都好努力地用部 ipad 翻譯比我地知
飯後果
呢餐埋單我要收正價 (成萬 yen 一位!!!), 好唔抵
不過鬼叫自己肚皮唔爭氣咩, 下次真係要見好就收...
或者壽司 c fu 都覺得唔好意思
臨走時佢送0左包紫菜比我地
哈哈, 係用來包手卷好大塊0個種
返到香港, 我包過一次卷物, 之後就放埋0左一邊
見食完飯唔算太夜
我地返酒店放低行裝後就出去兜個圈
感受一下新宿的夜晚


text:
老爺係醒嘅.
(設計對白)
靚抽王
疑似性愛片段流出,應該點回應?
近日網上傳出一段疑似性愛片段,片中人激似女藝人楊冪.身為當紅藝人,三不五時俾人話似邊個 AV演員,一係就傳出矇過粵語殘片嘅性愛片段,所以話,做藝人都幾唔得閒!今期「注意事項」就幫大家翻查古今案例,睇吓如果傳出性愛片段,可以點拆?
「你知好多人跟呢個樣整容!」
案例:楊冪嘅老爺劉丹果然食鹽多過食米線,先諗得出呢個堪稱神奇頂級超卓嘅回應.嗱,袋錢入你袋呀!呢個答案至少有兩個含意:第一,片段中人不是本人;第二,本人紅到其他人要跟佢個樣整容.係嘅!整容嚟講,你跟人人跟你,撞樣一啲都唔奇,可能係楊小姐跟人呢?
「他們找替身太強了!但被騙了的人,抱歉∼那不是我∼」
案例:阿 G.E.M.喺今年三月傳出疑似性愛片段,於是佢喺網上瀟灑地否認,仲話那些相信的人係被騙的傻豬豬,令到自以為好醒嘅網民單手打字後自尊心受創.
「真係巧似我!我第一次睇都以為係我……個男人未進化,膊頭有矛嘅,我兜冇矛?!」
案例:親愛嘅讀者先唔好以為我哋寫錯字,因為以上對白查實係由講嘢唔正嘅金剛講出嚟.話說有一段勁似佢嘅 AV片流出,佢係咁樣回應,抵死得嚟大家亦真係會留意到,金剛身上真的有紋身,而佢個膊頭係堅係無毛嘅.
「我唔係為咗博宣傳,啲 DVD我一毫子都冇袋落袋!」
案例:有人極力否認,有人冇得唔認,但係好似外國名媛 Paris Hilton咁直認不諱,又確係少數.所以當佢套自拍性愛片段印製成 DVD喺市面發行時,好多人都認為係佢自己印自己賣.確實,橫豎都係,賺番筆都係一種補償.
注意事項
教育大家點樣避免成為城中佳話.


text:
今日實在係完成左好多好多個item,真係始料不及,包括mua,裙褂,花球,買唐餅,呢一篇係mua,其他的請click相關文章.
影完幾輯pre-wedding之後,都掌握到自己鍾意d咩同適合d咩妝容,回想起第一次俾夢工化妝時自己仲係朦盛盛咁,都唔知點樣叫好點樣叫唔好.
因為今日遲左30mins先到Maggie既工作室,我自己都好趕好唔好意思.一開始拿拿聲俾左pre-wedding d相同網上download既相俾Maggie參考,之後Maggie就拿拿聲化.
Maggie真係好快好快手,由零開始只係一個鐘就搞掂個妝同第一個頭,當然個妝可以再detail d啦,主要係黑眼圈遮得唔夠好,都仲係好明顯…雖然話眼袋係肌肉會突出黎,所以化妝只可以遮到黑眼圈,但同之前pre-wedding既妝比較,始終都仲係有d距離,不過我相信到big day個日時間同狀態都會好好多~ Maggie真係好眼利,好容易就睇得出五官既問題,我初初都唔知自己有大細面,佢話完我知再睇返d相先知!
我尤其滿意既係佢既髮型,都好捉摸到我面型整邊d頭會好睇,而且整得又快又靚,同埋都真係好台式!我貪得意問佢日式髮型即係點,原來日式就冇台式咁乾淨整齊,睇落會空氣感同凌亂感重d,諗住橫掂都係試妝就即管試埋岩唔岩呢重style.果然,都係甜美既台式最岩我,哈哈…
因為我陪過朋友仔去試妝,知道唔可以用自己相機影相,要等confirm左mua先send返d試妝相黎.不過Maggie竟然主動叫我地俾個相機或者電話俾佢幫我地影,而且仲個個頭都360度幫我地影晒咁滯…我忍唔住問佢點解佢會俾我地影,佢話都冇乜所謂,其他mua唔俾影好可能係執完先send返俾個客,佢咁講都有道理,原來就連試妝相都有可能造假,真係可怕!
雖然我試妝個樣冇pre-wedding d咁靚,但對於Maggie既能力,技巧同速度我都好有信心,就算7月Touch-up既試妝未去我都即時confirm左Maggie lu~普遍package送既伴娘都係一頭一妝,但Maggie送既伴娘係兩頭兩妝,而且可以轉俾媽咪都得,好彈性~而另外加錢化埋媽咪同奶奶都真係一d都唔貴,感覺非常良好!
而且Maggie真係會耐唔耐就周圍飛去進修,我相信到我big day時佢既手藝一定會比今日進步,咁我就真係可以放晒心交個人俾Maggie搞喇~~


text:
行程: 熱汽球 => Lone Pine樹熊保育區 => 開恩茲
好慘呀!! 今日凌晨三點就要起身啦, 我地都好驚唔知醒, 因為大拿拿成千幾蚊架. 於是就call左reception 叫佢morning call我地啦.好彩我地都起到身. 梳洗完就係酒店大堂等汽球公司專車接送.
佢地搵到我地後, 我地就上左車, 經過大半小時就到達左Radisson Resort測風, 固時天都未光, 天
上面仲有好多星星陪住我地. 過左半個鐘, 其他乘客陸續到達, 我地隊車隊浩浩蕩蕩去另一地方測風. 點知測完之後又話要去返Resort起飛, 就係咁用多左時間啦.
抵達Resort附近既大草原後, 佢地開始卸下D用具, 開始set up好個汽球, 幫汽球充氣, 呢個時候太陽岩岩升起, 景色好美.
充完氣加左熱之後, 我地就爬入汽球內, 跟住汽球就開始升空啦. 由於好好天, 所以景色都好正, 可以欣賞到黃金海岸景色.
三十分鐘既熱汽球之旅都好滿意, 時間都足夠, 因為一個鐘就會好悶.
汽球降落後要合力收番個汽球. 由於我地個package冇包早餐, 所以汽球公司就載番我地到酒店食早餐, 咁就可以慳番AUD 30 (熱汽球連早餐要俾多AUD30, 即 HKD 2xx)
食完早餐都仲有時間, 見天色咁好, 就再行出沙灘影相, 有藍天既襯托果然好好多.
我地係十點就check out hotel, 揸車去Brisbane Lone Pine Koala Sanctuary睇動物, 呢個保育區係全球最大樹熊保育區, 住左成130隻樹熊. 我地去既目的當然係抱抱樹熊啦, 因為係澳洲, 只有Queensland先可以抱樹熊, 連Melbourne, Sydney都唔得. 除左抱樹熊外, 仲有袋鼠任摸, sheep dog show, bird show, 仲有wobat and tasmanian devil等澳洲動物睇. 我地留左三個鐘就到Brisbane CBD食Lunch同去超市買野. 但係Brisbane CBD泊車好貴呀, 要成AUD 26 / hour !!! 我地都唔敢逗留咁耐, 一個鐘就離開直驅內陸機場, 還左車就坐夜機去Cairns.
到達Cairns都已經十點幾, 拎緊行李時, 聽到有人叫我, 原來cairns個local agent已經等緊我地. 由於我地幫佢買左兩個tour package, 所以佢免費車我地去酒店. 架車都好闊落下. 佢會簡單介紹一下個碼頭係邊, night market係邊等等, 然後車我地去酒店check in, 最重要梗係收埋尾數啦!!!
Cairns係進入大堡礁既其中一個地方, 佢有個碼頭. 好多公司都有船出海睇大堡礁, 所以住市中心比較方便. 因為參加大堡礁Cruise如果要公司接送往來碼頭都要AUD 15, 所以我地選左間service apartment係市中心, 行去碼頭二, 三個字, 可以慳番車錢.
Cairns係一個好energetic既地方, 你可以玩潛水睇大堡礁, 四驅車, 跳傘, 騎馬, 激流, 滑翔傘, 捉蟹, 睇crocodile, 遊覽熱帶雨林, 好多tour, 固度有條街成街都係agent, 你經佢地book tour有5%- 10% discount. 所以如果有時間就最好去到固度格左價先book tour.
我地因為夜機關係, 去到成十點幾, D agent都close哂, 所以我地要預先係香港搵一個當地既agent, 係香港經佢預先book定tour, 咁我地去到Cairns第二朝一早就可以開始玩啦.
當晚去到酒店, 個agent話我地其中三個原本book左既滑翔傘九成九都因為天氣問題而唔玩得, 叫我地諗定backup. 我地諗完一輪就決定plan B去玩激流. agent話第二日等我地玩完大堡礁就reply我地個結果.
我地今晚入住既係一間四星3 bedroom service apartment. 入面好大下喎, 都好正呀, 我地用lastminute rate book, 所以比原價平好多! (酒店詳情見酒店篇)
實用資料:
Hot Air Balloon
http://www.balloondownunder.com/
Lone Pine Koala Sanctuary
Mantra Trilogy Cairns
http://www.mantratrilogy.com.au/


text:
呢個薯仔包同樣係「黑麥」嘅出品,當然,我能夠食到 「Pumpernickel 」啲咁正嘅麵包,梗係要多謝表妹 Lily,唯有佢買俾我食我先至有機會食到佢地嘅出品,皆因無論係金鐘抑或係天后舖,都好唔就腳,所以我較難有機會親自去買嚟食,除咗上次約咗 Winnie 聽 concert 前無聊周街逛先至特登走去搵呢間舖.
我習慣咗將啲麵包焗番熱嚟食,呢次都唔例外,不過今次我又學到嘢啦,就係先喺麵包上面灑少少水,然後用錫紙包住嚟焗,果然無之前咁乾身,甚至焗到脆口,仍然保持鬆軟,好食好多,所以即使係雪咗喺冰箱嘅麵包,焗熱之後同剛出爐嘅麵包都乜分別,一樣熱辣辣,好吸引,呢個方法係喺學生屋企睇到本教整麵包嘅書度學番嚟嘅.
講番個包,因為落咗香草,焗緊果陣都已經聞到好香,到食果陣就更加唔駛講啦,簡直係香到飛起,加上面頭嘅洋蔥,就香上加香,而且個包嘅 texture 係我鍾意食嘅硬包 (三哥仔將之形容為 "石頭" ),所以直情係我嘅 favourite 啦!不過唔知點解,我食極都食唔到有薯仔,但係我記得上次 Lily 俾過少少我試過,係好明顯有薯絲喺入面,但今次就無,唔知係 Lily 今次講錯咗個名俾我聽呀,店員俾錯咗包佢呀,定抑或個師傅唔記得落薯仔呢?不過無所謂啦,反正個包都一樣咁好食,如果媽咪喺度就好啦,我哋兩個可以一齊食,個包肯定仲好食呀!


text:
全知言
維基開台 張開雙眼最想見到邊個?
維基嘅香港電視終於決定喺 11月開台,仲話會喺大台 11.19台慶嗰日賀賀佢喎!講真大家等到頸都長,今鋪可以認真告別臥底開飯食公仔麵.
全知言今期就訪問咗幾位靚女明星,睇吓佢哋喺香港電視呢個新平台入面,最想見到邊位藝人演出?估唔到吳雨霏竟然乘機 hard sell自己,咁不如集齊其餘 8位餅碎,整番套《女子組合血淚史》啦,有得諗喎維基!
吳雨霏 乘機自 sell
如果加入維基嘅話,我覺得不如就搵我因為我自己對拍喜劇都非常之有興趣,雖然 N年前拍過啲搞笑嘅電影啦,但係我自己不嬲都喜歡啲氣氛好啲,笑吓嘅劇.我覺得一啲傻吓傻吓,傻大姐嘅角色都幾啱我自己.同埋我唔怕醜化自己,甚至可能愈核突嘅都 ok,我覺得可以係一個挑戰囉!
吳千語 最愛廖啟智
之前都睇咗佢好多電影,佢係一個我好鐘意嘅香港演員,演過好多好突破嘅角色,好似之前同郭富城嗰套(應該講緊《 C+偵探》),自己好期待佢嘅新作品,因為覺得佢做嘅角色,每一次都有好多驚喜俾觀眾,我自己好期待睇到佢嘅演出.(其實智叔已經拍咗《警界線》等住出街)
Rosanne 掛住張栢芝
做劇呢,張栢芝吖!我覺得佢做戲有一種魅力,同埋好掛住佢拍戲嗰啲好喪好豪放嘅角色,好掛住佢,返嚟拍
街坊最想睇影帝
反正都係希望,有市民就索性話想張家輝入 HKTV,明喎,唔通俾個劉錫賢你又睇住先咩?
恨睇張家輝
個劇本同佢係發揮得好,比如張家輝嗰啲囉,咁但係呢啲老實講,人哋做咗影帝又會唔會返嚟拍劇,呢個當然係另一個問題但係我真係好鐘意,如果有嘅,都會吸引囉!
林依晨好戲
如果是女演員的話我比較喜歡林依晨.你看她拍那些台灣的偶像劇,收視率很高,而且我覺得她偏激的粉絲比較少,就是一個很好的形象,在其他地方口碑很好亦不錯呀.


text:
尋日去在黃大仙擇日﹐媽媽本來係都要等『阿娘』番來先肯擇日﹐但我同油麵兩個就乾住急!! 因為上網 D人一直都講﹐D酒席好似唔等人咁﹐一俾人Book在就無o架喇﹐但一直都無日期﹐想準備定都無用﹐後尾有契媽幫手﹐check多幾次睇下『阿娘』究竟幾時先係大陸番黎﹐雖然依然係唔知道﹐但有契媽幫口之下﹐媽媽終於都肯去黃大仙搵師傅幫手o勒.
其實真係無頭無緒﹐搵邊間﹐邊間信得過﹐所以媽媽同契媽係黃大仙廟果個簽品哲理中心行在一轉﹐然後佢地話去邊間就邊間啦﹐我地兩個邊理得咁多﹐最好快快手手有日期咁我地就Ok o架喇.
後尾佢地搵到一間係我以前搵過解簽o既謝先生對面(估唔到謝先生越來越In呀﹐宜家用埋電腦添喎!!)﹐講在一大輪﹐吹水吹在十幾分鐘﹐阿師傅竟然話出年無一日得!! 話日日都唔夾﹐我地兩個呆在啦﹐話喎﹐如果平日都會有D日Ok o既;咁小墨媽話不如平日就平日啦﹐無理由唔搵好日﹐跟住我開始唔多好老脾﹐因為油麵媽媽無咩意見﹐除在要求星期六,日之外﹐咁o既然佢咩無咩特別要求﹐盡可能哩D小小事梗係想就佢啦﹐我已經有面黑黑﹐然後就拎住問在酒樓果邊D available date黎問師傅﹐點知check check下﹐師傅又有話唯一有一日非常Ok又係星期六﹐然後開始睇啦﹐又check哩樣check果樣啦﹐就開始講哩日有幾o岩幾o岩﹐除在哩日無第二日好o架喇﹐都唔知係咪佢見我黑面所以先咁講‧‧
終於結論就話好日係2009年o既12月26日喇!! 擇完日我同油麵即刻飛身去聘珍樓訂酒席喇!!! so nice~~ 我地唔算行在好多間就搵到鐘意o既場喇﹐而D人對聘珍樓o既comment 好似都Ok o丫!!! Yeah!!!


text:
黎琛怡( Natalie)
就讀新聞系,畢業後 Natalie希望拍攝《鏗鏘集》一類專題式的節目,「可以深入認識了解受訪者.」
U花 U草
樹仁狂舞派 貼錢練舞
上到大學玩 danso,成班同學排舞排通頂,夠晒熱血,不過跳到要貼錢又成兩,三個月冇返屋企食飯,又唔係個個願意.
讀緊樹仁大學新傳系 Yr.2嘅黎琛怡( Natalie),有 12級中國舞底子,讀樹仁第一年便入 danso,對 hip hop一竅不通,不過一玩就愛上 danso嘅 team spirit,即使每場演出要倒貼千幾蚊都冇所謂,今年仲索性上埋莊負責同各大學代表開會,就係咁, Natalie忙到幾個月冇返屋企食飯兼通頂都無怨言!
「其實 Yr.1同其他 dancers一齊經歷唔同嘅騷,付出時間心機去練好每一隻舞,自己真係好享受,晚晚三,四點先返屋企,第朝九點又出去返學,比家人鬧當屋企係酒店,但 danso實在多莊務要搞,加上樹仁唔太支持 danso,學校個鏡房又超細,通常排舞都要畀錢 book喺鑽石山嘅排舞室,練完返屋企(薄扶林)好夜,我哋成日都摷晒自己屋企啲衫出嚟左配右搭整服裝,一場騷至少 10幾個 dancers,淨係服裝都要花好多心機!」


text:
■ 29-4-2015
我想講:你地收手啦.你地仲想柒到幾時啫?
老屎忽口水多過茶唔在講,其中一句經常掛響口邊嘅,係「後生仔唔捱得」.首先,呢班老屎忽口中所謂「捱得」,大多數係指日日加班 chur 到傻,被人剝削都逆來順受,唔好斤斤計較等等.佢地咁鼓吹呢啲行為,目的只為對後生仔洗腦,令佢地自願出賣靈魂,放棄爭取合理待遇,為身居高位嘅老屎忽做牛做馬,擺到明就係一種糖衣包裝嘅陰謀,詭計.
除此之外,三,四十年前仲係英人治港,社會信奉嘅係「多勞多得」,為左生計同埋下一代嘅幸福著想,好多人都願意捱.然而如今呢個社會嚴重向權貴傾側,「捱」由自願性質變成被迫,捱完賺到啲錢倒頭來又係貢獻返畀大財團,大地產商.想話自力更生搞下生意,但被財團壟斷同天價租金夾擊,小店不論新舊都難免執笠收場.響呢種氛圍之下,班老屎忽不但唔去批評唔健康嘅社會,唔同情被制度壓迫嘅人,反而掉轉頭鬧啲後生仔唔肯捱?無野下話?
「呢個世界就係咁架啦!」——勁,世事都被呢位老屎忽看透,唔知仲以為佢係哥倫布有份發現新大陸.實情呢?實情係佢對世界嘅認知原來少之又少,最遠都只係去過泰國仲要係跟團.平時淨係靠睇舔共報章接觸所謂「外國新聞」,日日被人洗腦,乜鬼中國和平勃起,全世界都仰慕中國,泛民全部係美國間諜,共產黨逐漸開明乜乜乜……正常人睇完當笑話嘅野難為佢地當真,天真到以為咁就代表通曉國際形勢,真係人唔笑狗都吠.
好心咪再無料扮四條啦.事實係呢班老屎忽根本乜Q都唔知,乜Q都唔了解.唔講咁深,就講上網搵資料,佢地夠佢地所鄙視嘅後生仔快咩?夠後生仔純熟咩?可以好似後生仔一樣分辨資訊真偽咩?——就從老屎忽們一次又一次響 Whatsapp Group 瘋傳果啲「震驚十億人!」,「愛你的家人就傳開去!」嘅流料,已經大概感受到佢地非同凡響嘅智慧.再講白啲,其實佢地不過係一班困響一個「我覺得係咁」嘅世界裡邊,就自以為看透一切嘅井底之蛙.
講開又講,仲有一句都幾 hit 嘅,叫「你班後生仔淨係識反對,又唔提意見」.首先,反對不合理事情係人之常情,亦都係美德.唔通見到有問題都唔出聲就叫好喇喎?人爭取自己應得嘅權益,本來就係一件合情合理嘅事.班老屎忽死抱住迂腐到唔恨嘅封建思想,認為人民理所當然要聽政府話,盲目地將一切反對聲音視為搞破壞.但事實上政府係屬於人民嘅機構,理應為人民服務,聆聽反對意見同訴求係最基本嘅責任.想無人反對咩?好易架咋,搬去北韓,囉.
講到後生仔無提出意見?真係笑話.查實民間一直都有就政府政策提供意見,奈何由一班舔共老屎忽把持嘅政府,根本就無當過啲意見係一回事.譬如話第三跑果一千四百億可以點樣善用?可以制訂咩政策去改善房屋問題?有乜方法減少走私賊?呢啲意見網上面大把,但要政府肯聽先得架嘛!只係因為政府唔聽意見而誤以為後生仔有破壞無建設,完全係本末倒置,同時亦都反映出呢班老屎忽對後生仔既有嘅偏見.諷刺嘅係,好多由後生仔提出嘅意見,班老屎忽其實都有份受惠.
萬惡嘅老屎忽總係用言語打擊年青一代,以大石砸死蟹姿態向初出茅廬嘅後生仔灌輸過時嘅概念,意圖令到佢地未老先衰,年紀輕輕就變左老屎忽,堪稱社會同人類嘅毒瘤.老實講丫,啲老屎忽成日話「個社會無欠你地呢班後生仔」,咁唔通我地又有欠你班老屎忽咩?慳啲啦!
除左肯與時並進,肯活到老學到老嘅人之外(呢種人好好,絕對唔係老屎忽),我相信人活到某個年齡階段,要立心改善自己幾乎係唔可能嘅事,因此我都懶得對佢地好言相勸,求佢地改變啲乜,做好啲乜.對呢挺無可救藥嘅老屎忽,我只有一個請求:當係為人類做啲事又好,當係積下陰德都好.請你將你嘅迂腐思想帶埋入棺材,唔好遺害人間,污染地球.多謝.
● 如 果 你 也 喜 歡 我 的 作 品 , 請 Like 我 的 Facebook 專 頁 ,或 把 文 章 分 享 給 朋 友 .
[Facebook] [Common Blog] [Story Blog] [Photo Album]
E-mail: amethian.studio@gmail.com


text:
2015年8月4日 星期二
PN畢業喇 2015
恭喜龍BB PN畢業喇, 完成左8個月既PN 校園生活, 龍BB 大個囝左學知識多左已經吾再係BB 時一棵小幼苗喇, 希望依棵小幼苗會在讀書生涯中慢慢努力成長為一棵又高又大又強壯既大樹, 更加希望會繼續愉快享受返學學習固中既樂趣, 加油呀, 媽咪永永遠遠支持你!
龍BB 學校頒左一個 High Achiever 獎狀比佢, 我一收到真係開心到眼有淚光, 龍BB 係一名細B 要做插班生, 佢個班重要全部係7月之前既大B 個個同學都好叻好醒, 所以我從來無念過龍BB 會係班入面拎任何獎狀 or 較出色個d, 依張真係龍BB 人生中第一張獎狀, 媽咪覺得好安慰呀, 又一好大鼓勵!
龍BB 本Portfolio overall 都算吾錯!
畢業禮借左附近間小學禮堂, 現場氣氛好好, 個個都互相影合照好開心, 之後學校安排上台影相, 其實依度得半班人, 可能驚企吾晒所以分開左影!
著住畢業袍既龍BB 伶舒醒神!
原來當日有個驚喜, 就係學校安排小朋友們上台跳舞表現, 見到個個小朋友都有跟音樂跳舞好開心, 睇到台下D 家長個個都興奮歡呼!
畢業禮完左就再轉另一場去玩, 講真係有少少吾捨得學校&同學仔既感覺, 好彩我地家長有個Group 會繼續維繫住, 希望各位同學將來日子都健康愉快, 開心成長!!
10 則留言:
哇,,,, High Achiever,好叻叻啊,開心到眼有淚光係正常啊,比在我都會,而且我估我一定開心到哭了添 ^^回覆刪除
btw,星期日見完龍bb ,覺得龍bb 真人好高大靚仔喔 ^^回覆
真係又開心又感動呀~刪除
巨龍成日笑都好可愛呀,我好鍾意聽到佢笑聲~
你地就好啦有結業禮...回覆刪除回覆
學校叫畢業禮,當日個個著晒畢業袍真係好正!刪除
嘩﹗N班都有畢業禮,好開心呀﹗回覆刪除回覆
畢業禮當日真係好開心,個感覺好特別,好似真係大個囝要踏入另一階段咁,加上K1要轉校所以同學仔都依依不捨!刪除
如果我係你, 我估我會喊, HAHA回覆刪除
叻仔呀龍BB~!!! HIGH ACHIEVER, 好勁~!! 加油呀, 返K 一定會更好的~回覆
反而睇上台表現真係有D忍吾住想喊,好意外驚喜~刪除
High Achiever 獎狀! 好叻仔! K1都要繼續努力, 加油呀回覆刪除回覆
Yeah, 繼續加油努力!刪除


text:
香港傳媒對「排行榜」情有獨鍾,今次EF公佈「全球英語排名」, 各大傳媒亦有爭相報導,據稱香港嘅英語排名跌咗兩位,跌到同中國,日本咁上下水平,喺中級應用者嘅孻尾.似乎今日又係港人英語水平最黑暗嘅一日,大家已經 用呢個結果大造文章,繼續好似春秋二祭噉哀悼香港粵英雙語傳統已死.我想同大家睇下香港點解表現得咁差,不過我唔直接答你,我用例子答你.
(例子)例一
H市係一個英國殖民地,市內1成人口係英裔,9成人口係土著.本身一直得英裔人會返學,土著就喺自己嘅學堂度讀書.由於市內一切行政都係用英語進 行,政府為咗令土著可以參加政府事務,喺10年之前要求土著入面,每個村長送一個小朋友去學校返學,要學英文.對呢堆土著小朋友嚟講英文唔係母語,所以水 平低過英裔學生.10年之後嘅今日,多咗土著識講英文,H市嘅英文水平,係跌咗定係升咗?
例二
同樣係H市,政府發覺入得學校讀書嘅,都係土著入面嘅有錢佬,或者村長嘅仔女,呢個篩選政策對其他村民好唔公平.於是就決定開始全市推行九年免費教 育,要所有土著小朋友都讀書.實施之前,一般土著唔識講英文,又過咗10年,而家全市個個都識講幾句,不過英語測試嘅平均分不升反跌.點解呢?
例三
某測驗機構喺H市,S市呢兩個地方舉辦測驗.H市一向有英語教學傳統,有英語科嘅公開試,大家大概都知道自己英語水平.因為非公開嘅評估冇乜公信 力,所以呢類測驗都得好少人參加.而S市係一個新興市場,學校入面好遅先至開始教英語,由於冇足夠嘅公開試去評核,所以大家好熱衷參加一堆非官方嘅考試. 睇返測試嘅表現,到底H市會好啲,定S市會好啲?
例四
英國某城市L市,每年都接受大量嚟自C國嘅新移民.呢啲新移民好多都報咗名學基礎英語,同時又會參加某機構嘅英語測驗.L市雖然8成人口都以英語為母語,但係測驗嘅結果顯示L市嘅分數極低,甚至低過C國本身.究竟L市嘅英語水平出咗咩問題呢?
例五
又返去H市,經過百幾年嘅英國統治,有一堆搞得有聲有色嘅「傳統名校」,令到土著喺離開學校嗰陣英文嘞嘞聲,不過有一班學生疏於學習,英文水平極 低.於是校長下令英文講到甩甩咳咳嘅學生,要測下自己啲英文.過咗幾年,要去測驗嘅人越嚟越少,但係測驗嘅平均分冇咩變化.又係點解呢?
(即係點?)好,睇咗咁多例子,我相信大家知道問題所在.我可以將每個城市嘅人口分做3份.(A)完全唔識英文嘅人 (B)識英文但係唔叻嘅人 (C)英文好流暢嘅人.用國家去分,英國,日本,香港嘅分佈大概應該係噉:
英 ABCCCCCCCC
日 AAAAABBBBC
港 ABBBBBBCCC
數字係約數,不過無論點計,香港都係贏日本幾條街.噉點解啲分數會咁差?
~ 因為屬於 C 嘅人,係絕對唔會做啲咩test去測自己啲英文.(冇錢收的話,你會唔會用30分鐘瘋狂做加減數測試吖?)
~ 屬於 A 嘅人,更加唔會測,因為完全唔識嘅人,或者覺得自己學唔識嘅人,唔會去攞苦嚟辛.
所以任何測試,都只會反映到上面 B 嗰堆人入面,有心學英文嘅人嘅英文水平.
即使假設該機構嘅測試係天上有地下無,準確度係100%,佢嘅分數可以完全判定到一個人嘅英語水平都好,只要屬於A同C嘅人唔參與,呢個測試就冇可能反映一個國家嘅英語水平.
(再講「差」嘅定義)當我哋話一個城市嘅英文差,到底係講緊下面邊一樣呢?
一)好多人唔識英文?
香港係咪好多人唔識英文?的確係,尤其係老一輩,冇接受過小學中學教育嗰班.呢個係英文嘅普及度問題.用呢把尺的話,而家有冇少咗人識英文?我肯定 係多咗人識.接受過九年免費教育嘅人,起碼會識得 I go to school by bus.相反50年代識幾隻字已經好巴閉,大家仲要用通勝學英文嘅年代,相差極大.用上面嘅圖,即係話多咗本身喺「A組」嘅人,升咗級去「B組」
二)好多人識英文,但係唔叻
呢個係事實.香港人嘅英文水平未及英美,甚至唔及新加坡.但係係咪「差咗」呢?你可以量度,不過而家嘅排名肯定反映唔到.用呢種測試會得出咩結果呢?就係「唔計英文叻嗰啲,香港人英文好廢囉!」
三)英文最叻嗰班人(例如大學生),冇以前最叻嗰班人咁叻
呢個係普及教育嘅必然結果.如果淨係量度最 TOP10%,由精英教育(得最叻人有得讀書)變做普及教育(所有人都有得讀書),假設可以讀大學嘅人數由每年1000人,變做每年30000人,而大家 能力不變,平均分一定係下降.即使「C組(英文叻)」嘅人多咗,「A組(唔識英文)」嘅人少咗,但係因為大家睇嘅係「最叻嗰10%」,所以可能會用咗以前 「一隻手數得晒」嘅精英,去同今日嘅學生(e.g. 港大法律系畢業生)比較,先至會有呢種錯覺.
不過要記住叻嘅人,其實冇少到,如果你覺得你身邊嘅同事英文差,我估可能係你公司出手太低,請唔起勁人啫.最後我想講,你睇返幾十年前嘅所謂「精英」,「藍血」香港大學嘅英文水平,(e.g. 何俊仁 ),再比較下中學生講英文 (e.g. 旺角佔領區女學生 Lavina ) 就知道香港人嘅英文水平其實提升咗好多.所以大家唔好再妄自菲薄喇.香港人英文係未夠好,不過點都未衰到咁渣嘅.
最後我希望各位唔好跟車太貼.香港人普遍嘅英文水平只不過係升得唔夠快,絕對唔係降班去到差過中日韓.不斷話香港人嘅英文水平下降,會令班老嘢以為 自己好巴閉,請人嗰時可以壓價.同時亦會令到好多人(例如上面「B組」嘅人)放棄學英文,大家越唔夠膽講,就只會越嚟越差,變咗做 self-fulfilling prophecy.
咁香港嘅英語教育應該何去何從呢?請看下回分解.


text:
返而家哩度..同以前比..簡直係十級辛苦!!!!
好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦好辛苦
真係超級辛苦!!!


text:
Wednesday, November 27, 2013
鋼琴比賽 +halloween cookies
今年我地又參加鋼琴比賽,呢個比賽舊年妹妮攞到優異獎,今年再參加,希望比妹妮多D鼓勵.10 月31日,因為lunch後比賽,但係呢日lunch後有默書,所以只好默埋書先湊妹妮飛的去會場.好彩有半個鐘時間可以趕得到,妹妮入場喇!
妹妮出場序係廿人中最後一個,開頭佢都好留心聽其他參賽者既歌,仲有話好聽同唔好聽.爸B趕黎時,媽me出左去聽電話,妹妮話次前個姐姐彈得好好聽呀! 舊年妹妮參加初級組,今年考左二級,所以參加二級組.因為大家都有番咁上下水準,都應該唔會好似上次咁有D又甩音咁呱,所以對攞獎都係隨緣啦.
去到最後5位standby時,妹妮開始緊張了,佢話唔想彈喇.但係練習左咁耐點可以唔彈呀?咪嘥晒心機,又tum下佢,妹妮就走左去standby了.
宣佈名次時,居然聽到妹妮個名呀!!好開心,雖然同上年一樣係優異獎,但對妹妮都係一個大鼓勵!!!希望妹妮下年可以加油取得更好成績啦!!
評判話呢一組好多朋友仔都彈3, 4級既歌,所以有一定難度.評判主要留心有無感情,大細聲,節奏等...點都好,好戥妹妮開心呀!!
之後我地同舊年一樣去食麥當勞tea 慶祝下
其實媽me連飯都未食架!不過食個tea算數
Mc Cafe D cheesecake 同薑餅咖啡又幾好味噃!
返到屋企比yaya見到個獎,yaya都好戥妹妮開心呀!!yaya仲發現今年呢個比上年個重潻呀!
halloween 晚,無party去,便跟EE去左學整halloween cookies.聽講呢個班好快滿,而且要學過至得,因為呢班係中班,D花己經比較難小小.媽me其實未真正學過,但畫花呢d唔難到我既.
呢晚就係畫呢幾塊喇,又真係好鬼靚噃
其他作品都好靚架,原來曲奇都可以變得咁精緻!
最鐘意呢幾款公主曲奇呀,妹妮實好開心!
準備開始喇,因為D圖畫好精緻呀,希望畫出來有9成似啦!!
首先要塗晒d大範圍既部份先,呢part一d 都唔難,但原來都有小小技巧既.要綑好邊再由外畫到內.
其他同學都有參加過初班,所以好快上手
最難就係呢part了,因為個女仔最精細,但係要小心outline得靚靚地
參加完呢個班,覺得其實做呢d曲奇唔難,最難係要有心思設計圖樣,仲要有咁好心機唧花!因為玩完一堂由7點至10點至放學,做左幾塊雙眼已經好攰了,真係 有D斗雞呀!所以好多謝EE幫妹妮生日會做左成60塊曲奇呀,真係成擔心機係入面呀.
呢個班做完後唔係拍拍pat pat走,仲有得飲下茶
食下餅,relax番一下
討論下剛剛既做後感,有咩技巧要特別留意等
呢盤就係我既曲奇了!好靚呀!!其實大家都做得差唔多,係畫細花時真係要小心同慢慢斗出來.叫我返屋企再搞真係無咁好心機了!!
點都要同自己出品影下合照,妹妮見到都好開心呀,我比佢帶左返學當零食,佢一d 都無唔捨得食,一啖啖將呢d靚曲奇吞落肚仔!
再來close up,真係好滿意呢!
Sunday, November 24, 2013
Trick or Treat 2013
又到萬聖節了,而家上左小學,學校再無halloween party了!唯一有得扮野就係趁屋苑搞party囉.好彩每年屋苑都有搞,以前妹妮仲細無參加,成日聽到樓下一大班細路we wa 鬼叫去trick or treat都覺得好過癮.舊年妹妮開始參加,又真係幾好玩噃!我地見有d兩,三歲都玩,覺得自己太嚴謹了,瞓晏一晚半晚其實無咩所謂啫!點解之前無諗過比妹妮去玩呢?今年我地一樣報名參加
點知party前兩日,同學仔Sophia 媽咪邀請我地去佢地個clubhouse果邊既party,妹妮幼稚園最friend就係Sophia,比佢地一齊玩一定更開心,於是二話不說就過去玩!
妹妮扮tea party princess,Sophia 扮Alice in the wonderland.兩個襯到絕!
因為屋苑較大型,個function hall都大好多!我地果邊就係function room 玩,呢邊就係hall.但係我地果邊好cozy,其實都好好玩,呢邊就'空曠'd.第一個節目去左整巫師帽先!
整好喇!戴起都幾靚噃!!不過頭圍可能唔係好啱,好易跌呀
之後我地去左排隊畫花面,妹妮最鐘意畫花臉,次次有呢個counter佢都唔會錯過
排緊隊既細路又差唔多,排排下就傾埋一份研究邊個花靚D
今次有D特別小小既花,唔係淨係蝴蝶,花花,有恐龍,仲有一個係條鯊魚,當你一擘大口就好似鯊魚擘大口一樣!
呢個BB戴起afro head都好搞笑!
都係玩下啫,但係兩個研究左好耐呀!
首先Sophia去左噴花
妹妮去左畫花,妹妮揀黎揀去都係要靚果D,所以唔會揀下鯊魚,恐龍果D
之後再噴埋另一邊臉
呢個時候,佢開始肚餓了...想埋去搵野食
到Sophia都畫晒兩邊,可以去玩喇!
幾有型!點知係妹妮畫緊臉既時候,居然大抽獎果邊叫妹妮個號碼!於是由媽me代上台領獎
既然咁好彩,係lego iron man 公仔,就兩份分啦!!
抽埋獎後,我地一齊上樓上參觀鬼屋
其實Sophia 都話驚唔敢入鬼屋,不過舊年妹妮去完我地屋苑樓下個鬼屋,初初都擔心妹妮會驚到喊,點知同佢一齊入去,佢只係尖叫,又好似一D都唔驚咁!
兩個表情多多
聽見從鬼屋出黎既人都話好驚,搞到佢兩個都有小小縮沙,但係我話陪佢地一齊入,唔駛驚啦!點知原來每次只准一組人入,於是我地3個拖住行,都未轉彎,已唔見左妹妮,即刻返轉頭搵佢,原來佢驚到走返轉頭,仲一味尖叫好驚好驚.唔肯再行,Sophia本來都驚,所以一齊走返出去.連個收票secure 叔叔都話嚇到咁驚咁慘,比返張入場卷我地
無鬼屋唯有返樓下玩攤位遊戲啦,今次玩踢拖鞋
但係兩個妹子都唔識踢!只係踢到兩,三個身位
踢完拖鞋妹妮又走去攞野食,本來夠鐘要上去trick or treat,檔攤都打算收檔,但係個secure叔叔認得我地,話比夾小食個姐姐聽兩個細路入鬼屋驚到返轉頭,叫個姐姐夾多D食物比我地,真搞笑!
今年去左對面屋苑,好彩同我地果邊一樣有上門敲門trick or treat!! 不過係D鄰居無個識囉.
呢邊都好多細路參加,所以都好浩浩盪盪架!
個個攞到糖就好開心!
妹妮攝到個靚位攞糖呀!
睇下大家都有收穫,幾豐富!
我地洗樓分成4隊,再按不同次序輪流洗左4,5個單位
攞晒糖後我地同Sophia,仲有家姐同家姐個朋友仔影下合照
呢兩張相好鐘意呀!佢地擺好晒甫士咁,正呀!
散隊前大家返到接待處攞埋最後幾粒糖
呢個表情係咪嫌自己唔夠多糖呢?
臨走前再show hand, show off自己收穫
玩完一晚,肥妹妮盡興回家去!
Subscribe to: Posts (Atom)


text:
之前Louisa 去煤氣烹飪中心跟 Rachel 學煮青咖喱,Rachel 預先準備好自製青咖喱醬分派俾每位學員,因為佢唔見我去上堂,所以落堂後同 Louisa 講,佢可以分部份咖喱醬俾我試試,當然,Louisa 一早都有咁諗啦,所以我都分到小量青咖喱醬呀!真係好開心呀,佢哋兩個都咁有我心,所以喺呢度我都要同 Rachel 及 Louisa 講多次多謝!
原本 Rachel 係教用青咖喱醬煮雞嘅,不過噚日我就用咗嚟煮雜菜,一樣咁好味!梗係啦,呢個菜式嘅靈魂青咖喱醬都唔係我整,係由 Rachel 整 o架噃,幾差嘅食材都可以大變身啦!所以好食絕對唔係因為我煮得好囉!
材料:
椰菜
豆角
豆腐卜
泰國圓茄
泰國小茄
檸檬葉
金不換
調味料:
椰漿
清雞湯
魚露
糖
經典泰國菜食材:金不換,泰國小茄,泰國圓茄同檸檬葉.
- 椰菜洗淨切件;豆角洗淨切段;豆腐卜沖水後對切一半;圓茄洗乾淨,切開 4
瓣.
- 金不換,小茄及檸檬葉洗淨備用.
- 燒熱油鑊,爆香青咖喱醬及檸檬葉,然後倒入椰漿同清雞湯,煮5分鐘.
- 加入圓茄及小茄子,冚上鑊蓋煮至半熟.
- 加入豆角同豆腐卜,加小量水,冚鑊蓋煮腍.
- 將椰菜加入,灑上魚露及糖,兜炒一陣,椰菜軟身便可.
- 最後加埋金不換,兜炒幾吓就即刻熄火,上碟.
一碟又香又惹味嘅雜菜,簡直係將平凡嘅蔬菜都變得好吸引,唔鍾意食菜嘅朋友,相信都會讚不絕口!當然,都要接受得到這種重香料嘅東南亞口味呢!
Notes:
- 糖嘅份量可以落多少少,因為本身味道都已經好夠鹹味.
- 金不換一定要最後先好落,落咗之後就唔好再煮太耐,因為煮得太耐會無哂香
味.


text:
Friday, March 02, 2012
最後一日
今日係最後一日返工, 聽日就開始放產假喇~ 早2星期甚至一個月已經有d唔捨得, 但係黎到最後一個星期反而期待居多~
記得上次離開舊公司係出發去honeymoon同一日, 周圍同同事影相, 影下個環境咁, 不過之後一次都冇返過去, 可能因為上次唔係自願走既, 返去都冇意思, 只有同幾個較熟既舊同學聯絡, 主要都係o係fb, 見面次數唔多.
到左今次, 係我自己決定要離開, 呢度都好多好好人既同事, 同我交流懷孕同育兒既心得, 2位副校都好好, 尤其有一位剛剛生完小朋友, 好照顧我, 成日叫我唔好舉手, 慢慢行, 頭先仲同我分享見紅穿水等經驗, 亦送左份禮物俾丁叮, 仲叫我生左記得sms佢同大家報喜, 真係好感謝佢.
原本有一位同事同我差唔多日子預產, 奈何因為一件小事嬲左我2個月, 我最近先知咩事, 同佢道左歉, 叫做講和, 不過已經冇兩句…
呢2個星期慢慢執野返屋企, 再過唔夠3個鐘就要離開喇, 打算12朝過後叫老公送d薑醋黎, 有時間既話希望可以整d cupcake返黎向大家道謝.
o係呢度年半既時間, 多謝大家照顧.
離開左呢度, 除左準備展開我既湊仔生涯, 亦係另一項事業既新開始~ 當年婚後失業, 未搵呢份工之前開左happinesskingdom網上店, 黎緊因著湊仔呢個契機,終於有機會實行全職整餅(+湊B) 希望能夠有時間設計更多種類既產品,開托暑假同小朋友既市場,呢幾日都有若干查詢,希望一切順利.^^
唔知丁叮選擇幾多號出世,o係佢正式黎到我地屋企之前,好好享受餘下既閒暇,享受下最後既二人世界,享受下老公返工後一個人既平靜.相信唔駛一個月,丁叮就會降臨,四月忙碌既坐月生涯過後,迎接五月既新挑戰~
7 comments:


text:
2016年8月31日 星期三
小小B出現前言 + Nifty檢查
隨住諵b過左2歲半+工作穩定
知道係時候準備小小B喇
加上我自己prefer猴B多過雞B (呢個純粹個人喜好 haha)
再唔開始就趕唔切
3月中定左同細妹去一轉韓國
諗住返黎就試下開始
4月開始如果一擊即中就係大B+猴B
5月先中就有一半機會係雞B
自己都係抱住順其自然心態
不過話係咁講
其實個心都會成日諗住
到5月頭臨m come前幾日
開始覺得腰痛
好似平時m come癥狀
但平時只會痛一日, 今次係幾日都仲痛
再加埋個人好攰, 果下都有諗係咪中左呢?
但又叫自己平常心, 過左日子都未黎先check
等多一個星期忍唔住check下
check前叫自己唔好有咩期望
但當見到條線漸漸出現時
果下心情真係又驚又喜
感恩上天再賜我個小bb
夠8週就去私家做檢查順便拎證明去醫院排期
諗住8週都唔遲丫
點知去到瑪嘉烈時, 職員話只係安排到中期唐氏檢查
果下都有D愕然, 無諗過咁多人生B
一知道無早期唐氏檢查做
就疊埋心水搵nifty or T21
格價後就揀左婦健
$4800包埋醫生檢查
差唔多夠12週就去抽血喇
婦健係尖沙咀, 係好多媽媽搵佢照結構的王紹宏醫生診所
上到去原來好多大陸人
後來發現可能因為婦健有得做檢查好早check到BB性別
所以特別多大陸人睇
我仲不停聽到姑娘接電話
用普通話解釋點樣可以做親子鑑定@o@
講番NIFTY
過程好簡單, 先抽血, 再見醫生照埋簡單超聲波
王醫生講野細聲D但有問有答幾好人
照超聲波的位置幾闊落, gel係暖架
同平時去開檢查的產檢醫生都幾大分別
搞掂姑娘話等5-7個工作天就會電話通知結果
咁啱第6日係公眾假期
我都預左假期後先收到電話
點知診所好好
趕得切假期前傍晚6點打俾我
結果一切正常^^
最搞笑係佢一打黎對完資料講報告
第一句係講BB係仔定女
之後先講染色體正常
我都預計唔到佢第一句就講性別
有D措手不及 haha
婦健雖然好多人
見姑娘接電話無停手
但態度好好, 好耐心解答
撇除多大陸人呢個因素, 去果度檢查都唔錯
所以拎NIFTY報告時都book埋係王醫生度照結構喇~
2 則留言:


text:
果次之後,其實仲有一個跳舞比賽,好可惜,因為撞正搬屋而去唔到!有時,媽咪都覺得,可能同小演員班都無咩緣份,當初千算萬算,好美滿諗到可以有多d表演比賽經驗,到頭來原來唔係一加一等於二咁易.
十一月,就响去意已決嘅時候,跳舞老師有日捉住媽咪講,聖誕節有個大匯演,本來七月時已出通告報名,媽咪九月至轉黎上堂,所以錯過左報名時間,老師話見Ambrose近排已經適應,而且見佢可以跟到,上堂跳足全堂都話唔使休息,所以老師特別邀請媽咪俾Ambrose參加呢個大匯演!媽咪當然開心啦,始終表演機會唔係時時有,每一次都應該好好珍惜,既然老師都話Ambrose已經ready,媽咪當然唔會放過呢個失而復得嘅機會!
表演前一星期左右,爹爹媽咪先至知道原來雖然個表演七點半至開始,而Ambrose表演果隻舞仲要係全個節目嘅中後時段,但原來小朋友都要五點半去到大會堂綵排,而大人在送左小朋友去綵排後,要到成個show完左至可以接返小朋友!一知道呢個安排嘅時候,爹爹媽咪已經好擔心喇!爹爹好擔心,咁多小朋友响後台,又唔係有好多人員睇實,會唔會唔見左個仔?!媽咪好擔心,要Ambrose留响後台咁耐,佢自己識唔識出聲去廁所,識唔識攞袋入面嘅野出黎食?有無人照顧到佢呢?始終當日表演一定會好亂,咁細嘅小朋友一定會被忽略,到時又悶又餓又唔見爹爹媽咪咁耐,唔知Ambrose捱唔捱得住?再加上有之前唔肯上台嘅經驗,媽咪成日都諗,會唔會到佢地出場跳舞果陣,Ambrose又係唔肯出場,搞左成日得個吉?擔心,真係好擔心,如果報名前知道安排係咁,爹爹媽咪未必會報名,安心上完呢期小演員班就算!
錢既然已俾,見巧朗哥哥上年都有參加大匯演,喊完,今年仍然有參加,媽咪放心左少少,但仍已作可能會失望嘅打算!
七點半入場,其實好緊張,唔知老師會唔會突然抱Ambrose出黎話搞唔掂,又或者有其他事故.一直等呀等,直至到Ambrose出場前一隻舞,爹爹嘅緊張已達極點,不斷响媽咪耳邊話好緊張,其實媽咪何嘗唔係?!
終於,小企鵝出場了,由於媽咪手拿攝錄機,一時間搵唔到Ambrose嘅身影,仲一度認錯人,哈哈!好彩,爹爹好快已睇到並話俾媽咪知!佢真係好得意!可能因為等到太耐太攰,連佢平時只會响眼瞓時至出現嘅雙眼皮都走埋出黎!著左企鵝衫又笠住個頭,其實都有d似女仔,哈哈!
雖然Ambrose跳呢隻舞其實真係無咩特別,只係fing吓手,扒响度扮企鵝游水,踮高腳轉身等,但佢全程都有跟住做跟住跳,無發呆怯場,呢一刻真係好感動,比起幾個月前猛拉住媽咪對手唔肯上台嘅佢,又成長左喇!
大匯演成十點至完,接到Ambrose時真係忍唔住要大讚佢一番,而佢第一個反應係,佢好肚餓,哈哈!當然啦,Sarah姨姨為佢準備左盒cereal佢完封不動無食過!真係唔知佢响後台係點渡過!為左獎勵佢咁叻,爹爹話去麥當奴食野.媽咪趁機問Ambrose
,鍾唔鍾意跳舞同表演,佢話鍾意同埋開心,再問咁交錢繼續學好唔好,又話好,唔知係唔係認真嘅呢?!


text:
Saturday, October 31, 2009
死無葬身之地
上星期立法會開鑼,我第一條質詢係問政府點樣處理而家香港人過身後無處安身嘅問題.事關而家嘅墓地有錢都買唔到,買到都唔可以過世,而骨灰位就算搵到都要十萬八萬,真係唔講得笑.政府數字估計我哋未來十年,每年有近五萬人唔喺度,其中超過百分之八十五係火化嘅;即係話,十年後需要四十幾萬個骨灰位,但而家最多只可以有十萬個新增骨灰位,點算?我問政府咁又有乜嘢對策?你估周一嶽點答?佢話最好不如將啲骨灰倒落海囉!唉!香港人大多數都係重孝道嘅,你話聽落係咪火都嚟埋!如果政府真係以民為本嘅話,要撥啲新界地嚟做公衆骨灰安置所有幾難?偏要講啲風涼話!
其實一切都係錢作怪.香港行高地價政策已經行咗幾十年;以為回歸後可以港人當家作主,點知班地產商食住上,由商人治港到公務員治港都係聽晒班地產商話事;皆因淨係佢哋至可以選特首,而立法會班功能組別議員又係聽晒商界話,有乜風吹草動就否決佢,你話香港人仲邊有碇企?所以我哋嘅特首就可以口爽爽咁話: 「無錢買樓呀?咪搬遠啲囉!」意思係話,如果無錢,最好有咁遠走咁遠,話之你係有殼定無殼蝸牛,少兩個當一雙!
而家骨灰單嘢,咪又係一樣? 「無錢買骨灰位呀? 咪死遠啲囉! 再唔係就倒落海囉!」話之你死無葬身之地,地係畀發展商發財用嘅,唔係要嚟畀香港人亂用嘅,有板間房你住已經偷笑啦,仲講要乜要物?
之所以話香港乜嘢經濟四大支柱都係假嘅,政府最大支柱係地產商.只要有錢,立法會都可以被你鬥臭,鬥垮!要普選?問吓佢哋先!阿爺都要怕佢哋三分,要香港人話事,無咗佢哋,成何體統?唉!你話香港人死無葬身之地?濕濕碎啦!
Posted by Ronny Tong at 10:20 PM
No comments:
Subscribe to: Post Comments (Atom)


text:
話說我在八月份又要去韓國囉! 這次是去一個月左右的,掛名上是參加暑期語言課程,其實是去玩的 :O
(以下文章用廣東話進行)
行入幾條街就會有高少少,我換果間係140,
入面既店員唔會理你架,如果你無問佢野既話佢會由你自己行自己慢慢試!
超鐘意,於是係入面幾乎試曬所有Product之後就買左十幾萬野啦!
發現呢間野真係好多日本妹鐘意去,每次路過都會見到金髮女仔係入尾咁濟(非職員)!
而家入面既野單價真係唔高,同你平時行屈人氏既牌子都差唔多但功效質料全部都好好!
呢個朋友仔買左,試上手真係保濕幾好,但唔方便既係要不出黎先用到,
我呢D懶人又貪方便既就無考慮啦
(之前用緊既Holika Holika Aqua Gel BB CREAM都係咁用法,所以唔想買返差唔多樣既)
最特別既地方就係集BB Cream,遮瑕同埋Highlight一盒,出街好方便,但呢隻BB CREAM比較乾身.而且遮瑕同埋Highlight既色未必人人岩用,要試上手先知!
因為我主要想買D遮瑕好,可以修飾唔會太乾太厚妝既BB CREAM.
試完咁多隻真係呢隻最岩!佢仲連埋遮瑕膏係上面,
附加既鏡仔對於近視既人同埋上遮瑕膏既時候真係超方便! 22000 Won!
l 仲有買到Blending Cake BB 粉餅,係護膚精華加埋粉底,用上手幾滑幾自然於是買左啦.用完BB CREAM或者CC CREAM覺得遮瑕唔夠可以最後加~
但係買野一定要理智MODE!於是繼續試!
眼線係生命既我於是又試曬人地全家既眼線啦XD最後簡左以下幾樣妝品:
但平時趕住出門邊有30秒咁多!?於是我十五秒未夠就開始用手捽…捽唔甩!
本人用過既無數眼線都好易捽甩未到下晝已經甩到黑曬…就連大牌BXXXX 啡都係,
咁點可以唔買呀-_-12,000有小貴但都抵!
但佢顯色度太好!綠色係最自然既但我買左粉紅色J 11000
購入啡色!因為友人用完第一日太好用第2日再入手! 8000 won
買左橙色,查落去好精神:P! 6000
但係單盒既無岩我既顏色,唔太岩日常妝容,
所以最後買左呢隻既White Pink+ Dark Purple粉紅+紫,12000好抵!
另外要讚既係佢店內有足夠同好用既卸妝水!一路試一路落唔怕會污濁LAM撻走出街XD
個人覺得SHEA BUTTER最好味,但幫人買所以廢事簡啦 :P
因為無帶到洗面去-__________-我只可以話各位唔好買,乾到我面紅曬同刺痛!
雖然佢既化妝品真係好好,但睇黎洗面護膚方面仲要改善下!


text:
31/10/2010 星期日
通常去得盤龍峽嘅團,因為車程都幾耐,大多數都係三日兩夜,不過由於我哋唔可以咁多人一齊放假,所以只可以做到星期六,日.就係咁我哋噚晚先到,瞓個覺今朝一早又要返出去嗱!不過走之前哩到都有個行程,係行山,由山頂行落嚟山腳.
出發前去餐廳食個早餐先!途經前一晚嘅露天表演場地呀!
今日餐廳係喺室外呀!所以好鬼凍呀!而早餐以自動形式,啲嘢食一攞埋位無耐就會凍晒.
唔好對哩間五星級酒店嘅早餐有期望,又係嗰句,食飽就算嗱!
哩到係服務中心,想浸溫泉,揼骨都係喺哩到安排.
哩個位置就係浸溫泉嘅地方,出面嘅位置好似水上樂園咁咖咋!我估啲水應該唔熱,埋面兩個池仔啲水就熱,幾大煙.
我咁鐘意浸溫泉,但返到嚟中國大陸嘅溫泉,我從來都唔敢去浸.首先驚佢處理啲水嘅手法,二係去用嘅人唔多守規矩,個個都唔會話涼乾淨先去浸,所以真係唔放心呀!
我哋嚟唔啱時候,唔好話花,搞條草睇吓都無呀!不過我都遇咗,所以都唔失望啊!
食飽就去頭先嘅服務中心等環保小巴車我哋上山項,每車只可以坐十六人,二百人真係有排排,所以又係先食飽先出發.我平時都係鐘意早, 所以我係第一批上山呀!
一上到嚟就首先見到幾個水車
環境好休靜舒服啊!
跟住就開始沿住樓梯由山頂行落山腳
都行得幾攰,但好彩沿途嘅風景都幾靚補返數.
我最鐘意哩張呀!
行咗成個鐘,終於去到下游地方嗱!
終點在望
完成咗行山行程,十點鐘就離開盤龍峽,中午去到七星岩食個晏同行公園.
哩個係咪叫七星湖呢?唔記得咗添!
對面係太陽島喎!
喺公園影返大合照,但二百人影咗都睇唔到邊個打邊個,所以我哋自己部門同屋企人單獨影返張.
最後一個行程係睇人整石硯
最後六點鐘返到順德食個晚飯,然後自費去酒家附近舖頭食大良薑汁撞奶,好好味呀!
雖然成個行程好似簡單,但我自己都覺得都唔錯啊!簡簡單單玩兩日都幾好啊!
.....完


text:
食飽午餐之後,我哋就沿路行返酒店拎行李準備去坐機場巴士,順路去咗Oasis 21間Tomica專門店(路過幾次都太夜閂咗門),不過D車仔無特別平所以無狂掃,只係買咗D香港唔常見嘅款,最開心當然係搵到巧虎車仔啦,燒腩仔鐘意到不得了呀﹗
等咗半個鐘,終於都上到車(米高話最後一站怕無位上唔到,所以早D去排隊),不過我哋最後一站上車,巴士個行李架已經好爆,就連BB車都要手拎住上車,好彩燒腩仔夠細粒,我哋可以將部分行李放佢個位到一齊坐,如果唔係艾菲同米高一人抬一件再加BB車都唔知點坐.
到機場埋櫃枱寄行李前影返張相睇吓今次嘅戰積先﹗今次來日本玩咗13日,都係兩喼一箱一袋加一架BB車姐,無特登買多個喼放戰利品,唔算好癲吖,嘻嘻...
放低行李我哋就繼續去搵嘢買,出盡力咁將用剩嘅yen散埋去,首先就係陪米高搵未出發已經話要試嘅世界の山ちゃん,呢間係專賣名古屋名物雞全翼嘅鋪頭來,喺日本甚至香港都有分店,而名古屋機場呢間就係外賣店,我哋買咗盒返香港做宵夜,少少辣但好香好惹味,連隻雞翼尖都真係有肉食到,連平時唔食雞翼尖嘅艾菲都食到舐舐脷,推介X10.
另一名古屋機場必買推介就係專賣蝦餅嘅えびせんべいの里,呢間鋪係出發前艾菲無意中見到有台灣媽媽推介嘅,講到一試難忘超好食咁,於是貪得意去試食,試完之後真係不得了,平日食開D蝦餅都無咩蝦味又腍又唔夠香,呢間真係隻隻味都咁香咁脆同好味﹗即刻大手掃咗N咁多包來送禮同自己食﹗
拎住一袋二袋過關,安檢後本身諗住坐低抖抖唔好再買,點知見未夠鐘登機又走咗去免稅店行,好驚訝咁發現好多日本唔同地區限定嘅手信,都居然喺呢間免稅店買到,例如北海道嘅白之戀人,六花亭,同東京限定香蕉蛋糕咁,就連京都嘅辻利兵衛本店嘅抹茶粉都有﹗抹茶控嘅艾菲又點會忍到手唔買吖﹗
買完一輪終於都夠鐘上機,同來嘅時候一樣,我哋帶住燒腩仔可以優先上機,當然亦係坐返我哋一年前就hold咗嘅前面特闊位啦,而呢次已經係燒腩仔坐嘅第四程機,佢大概都知道玩法,所以唔再肯坐定定任我哋舞,一上機即四圍走搞搞震,明明全日都無瞓過晏覺嘅佢,起飛後都扭咗一段時間先肯瞓一陣,不過艾菲都唔弱,成功爭取時間睇晒全套《救火英雄》,呵呵呵...
Bye Bye日本﹗今次真係要走啦﹗我哋一定會再返來玩㗎﹗
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌
Day 8 札幌
Day 9 札幌
Day 10 札幌>名古屋 part1
Day 10 札幌>名古屋 part2
Day 11 長島溫泉樂園 part1
Day 11 長島溫泉樂園 part2
Day 12 名古屋 part1
Day 12 名古屋 part2


text:
(呢排D相唔知點解好暗,得閒要較吓部機先)
所以難得今朝俾燒腩仔激到爆血管個人勁精神,快手寫返之前好想寫嘅Mini生日會先,一如往年艾菲都係喺燒腩仔婆婆屋企搞,婆婆仲專登揀咗燒腩仔農曆生日嘅正日添,而有過上年淘寶遲出貨嘅經驗,今年未九月已經開始準備所有物資,今次主題係燒腩仔近期至愛《Cars》,雖然明顯唔係艾菲杯茶,但為搏個仔一笑,艾菲都盡量滿足佢.
因為預多咗時間訂,所以有部分裝飾可以加埋燒腩仔個英文名落去,出來效果都幾唔錯,但其實呢到係來自兩間唔同淘寶店嘅decoration,一間靚D有特色D可以印名亦貴D,於是慳媽艾菲訂咗必須嘅用品之後,就喺另一間買standard款嘅枱布同餐具,mix埋一齊完全唔覺.
呢日我哋一早就帶齊嘢返咗燒腩仔婆婆屋企,艾菲同米高負責搞布置,燒腩仔就負責幫手整至愛菠蘿腸仔,個樣都好似好認真咁㗎﹗
差唔多夠鐘就換定衫帶定生日帽同生日badge出來迎賓啦﹗
話咁快就有第一個客人到啦﹗表妹仔專登著咗條紗裙來參加呀﹗兩老表即刻來場波波大戰打來打去,但表妹仔好快已經畀電視吸走咗...
等埋姨婆婆一家同舅父到場就開餐啦﹗相中所見除咗燒腩仔公公整嘅蘿蔔糕,茶葉蛋,粟米同雞翼之外,其他全部來自Pizza Hut同KFC,本來艾菲都好想整返D小食或者DIY返D回禮禮物俾大家㗎,不過咁啱生日會前一日突然又有D私務要處理,最終只好投降棄權勁無誠意,好彩在場嘅全部都係自己人唔會介意.
食飽當然就係生日蛋糕出場嘅時候啦﹗為咗配合《Cars》嘅主題,艾菲專登喺美心訂咗呢個蛋糕畀燒腩仔,面頭兩架車仔係玩具來㗎,有蛋糕食又有車玩,啱晒燒腩仔﹗
燒腩仔:我3歲啦﹗哈哈哈...
承蒙大家嘅厚愛,除咗生日利是之外,燒腩仔仲收到好多生日禮物,而作為一個出晒名嘅車迷,幾乎九成嘅禮物都係車,呢個小朋友幸福到呢...屋企D車就來多到可以開車展啦﹗﹗﹗作為媽媽嘅艾菲只好做衰人將呢堆車扣起,留返佢之後乖先慢慢送出(之前聖誕節收嘅車到宜家都仲未玩晒呀﹗),同時要謹記呢一年都唔好再買車畀佢囉﹗>.<
既然講開上個月頭嘅Mini生日會,艾菲都不得不提上星期五嘅學校生日會,話晒都係燒腩仔人生入面第一次做學校生日會主角,艾菲作為媽媽點都要有D表示,於是特登抽咗一個下午出來,整咗應節嘅南瓜曲奇請佢D同學仔食,明顯自家製有D歪歪斜斜又大細眼,但點都叫做一份心意啦﹗:P
整好曲奇餅就用之前喺淘寶淘嘅包裝袋入好,再喺背面逐個貼上自製嘅name tag,雖然只係好簡單嘅手作仔,不過要pack成30份都好花心機呢,下年艾菲真係未必仲有呢份閒情,可能畀錢買D小禮物畀大家就算lu...
千辛萬苦整咗D曲奇餅出來,為免出意外都係由艾菲親自送返學校好,順便帶埋呢個小主角返學,佢事前已經連續問咗艾菲幾日「媽媽,你係唔係整曲奇餅請同學食呀」,上車後更加係死命咁拎實盒餅,見你咁緊張艾菲嘅辛苦總算無白費,hehe...
送完燒腩仔返學,艾菲做咗陣偽闊太喺附近慢歎個lunch,再四圍逛一輪又夠鐘接放學啦﹗一到課室門口就見到燒腩仔帶住呢頂毛毛生日帽(燒腩仔學校係間好有歷史嘅學校,估唔到連生日帽都跟足傳統,呵呵...),艾菲即時就聯想起米高細個都有一張帶住毛毛生日帽影嘅相,果然係兩父子呀,kakaka...


text:
一直都唔諗住Day back返BB豆豬嘅嘢,但諗吓諗吓又怕自己好快老人痴呆唔記得個感覺,所以就趁呢排得閒D精神D,記得幾多就寫幾多啦﹗
23/10/2015
自從月初驗到Bingo之後,艾菲個心一直蘿蘿攣咁,你話唔開心咩又唔係,但好興奮又無乜,畢竟衰過一次,都怕今次又食詐糊,而且我哋都有共識,再有意外嘅話就放棄,反正我哋一家三口都過得好開心,只係多一個小朋友又真係圓滿D咁囉.
沉殿咗幾日之後,先捨得話畀燒腩仔婆婆知同搵Dr Wong約期(今次係低調到連艾菲嘅好姊妹,到宜家都仲未知),然後大家都千叮萬囑艾菲要小心,就連一向崇尚唔戒口嘅米高都竟然叫艾菲唔好飲茶,最重要嘅係要艾菲唔好隨便動氣,well...大家都太了解艾菲嘅臭脾氣啦 >.<.
奈何燒腩仔,一如過往咁,專揀呢D重要關頭來搞事,一連幾日艾菲真係畀佢逼到癲咁滯,雖然每次艾菲都好快叫自己冷靜,又會事後摸住BB豆豬來纖悔,但動咗氣就係動咗氣,終於到6W6D呢日,一早起身個肚就拿住痛,然後去洗手間竟然抹到少少血絲.
嗰一刻,真係有D欲哭無淚嘅感覺,雖然理智都話畀自己知好小事,只要乖乖地唔好再操勞同動氣就OK,但情感上仍然難免會擔心,掙扎咗好耐決定即日約Dr Wong做個檢查先(本身約咗7W先見順便聽心跳),安排好燒腩仔爺爺過來接放學,艾菲就同米高飛出去TST搵Dr Wong.
由於係臨時約嘅booking,所以都等咗OK耐先有得見醫生,Dr Wong循例都先問情況,聽到艾菲到下午已經無再肚痛,佢就話唔太膽心(其實艾菲都估到肚痛應該係因為腸胃敏感),至於有血絲嘅情況,都係例牌幾句安慰說話同開安胎藥嘗試幫幫忙.
之後就埋位照超聲波,今次終於唔使再照陰超(其實上年一連照咗幾次後艾菲對陰超有D陰影),當吓嘅感覺係原來佢健康嘅話,個signal係可以好強,一照已經搵到個好靚嘅胎囊,只係size相對細咗少少,艾菲當然即時問埋Dr Wong有心跳未啦,Dr Wong話如果要聽嘅話會放咗D energy落去,影響到BB豆豬所以唔建議,但都好努力咁搵個影像畀艾菲睇,然後睇住佢個心喺螢幕到一吓一吓咁閃,艾菲係感動到忍唔住喊咗出來(唔知姑娘係唔係畀艾菲嚇親,佢見到艾菲喊好似唔係好識反應咁:P).
照完超聲波,艾菲真係如Dr Wong所講安樂晒,而Dr Wong亦終於第一次主動同我哋講「恭喜晒」(上次陀燒腩仔佢都無咁同我哋講過㗎,所以艾菲事後都問米高自己有無聽錯,嘻...),計埋預產期開埋懷孕證明同約定下次覆診期,我哋就閃人拿拿聲返老爺奶奶屋企接返燒腩仔啦﹗
事隔兩日,趁米高難得平日放半日,艾菲就約埋佢一齊去QE排期,其實按所住地區嘅話,艾菲係應該去排聯合嘅,不過經過兩次不快嘅住院經歷後,艾菲實在唔想再有咩事要入去住,所以就揀咗QE,初初姑娘都唔想收艾菲呢個症㗎,但講吓講吓佢又OK畀個位艾菲喎,Good﹗
其實宜家艾菲無收入,得米高一個獨力撐起頭家,反正政府都好大機會肯同艾菲開刀,艾菲係應該慳家D考慮去政府生嘅,而且喺餵母乳方面政府醫院點都好過私家醫院,同時亦有人聽到艾菲排到QE後好開心(唔係米高囉),成日想遊說艾菲去政府生話慳返D錢買奶粉咁啦(艾菲一直主張餵母乳,根本無諗過要買奶粉喎﹗﹗﹗)﹗
不過艾菲實在太清楚自己嘅情況,喺政府醫院根本唔會休息到,返屋企後除咗陪月同米高亦唔會有其他人幫到手,如果生完頭幾日喺醫院仲唔好好休息嘅話,返到屋企再晚晚同BB豆豬搏鬥到無覺好瞓,艾菲實發癲殺人都似,所以同米高商量過後,都係覺得去仁安生比較適合我哋,當然都要感激米高,每逢呢D大是大非位,總係以艾菲嘅感受行先,幫艾菲擋風擋雨,所以艾菲今次會盡量慳家,努力忍手唔亂買嘢俾BB豆豬來報答佢㗎啦﹗


text:
2016年8月1日 星期一
童年回憶 - KEROPPI
呢日同小齊經過葵芳新都會廣場順便o黎影下 KEROPPI
小齊坦白講唔係好熟 KEROPPI,
佢呢代興果D同我果代當然唔同,
KEROPPI 我都幾記得係我小學時追捧o既 SANRIO 公仔!
我小學時第一個擁有o既 SANRIO 公仔筆盒就係 KEROPPI,
唔記得邊個親戚送個筆盒比我,之後我就繼續扭阿媽買埋Keroppi其他文具,儲齊成個筆盒都係Keroppi!!
全部都青BB咁~
但說來慚愧,我好後期先知Keroppi o既正確讀法
自己一路都讀錯!
Kero係日文青蛙咁解,所以我學日文時先知自己讀錯咁耐
講返今次Keroppi 展覽,
D公仔同場景都幾得意咖
我地星期六去都唔係太多人
地方唔太大,我地可以逐個集郵
每個公仔排幾個人就影到
而最大好處係在室內有冷氣,唔駛標晒汗咁等
海港城對出個藍精靈展我地都有去,
但真係太熱啦,影左幾個已經頂唔順
天時暑熱都係搵地方抖抖涼為上策以免中暑!
出街三寶: 遮,水,芭蕉扇
一件都不能少!!
是日靚衫: Roberto Cavalli, Kenzo Kids, Native
訂閱: 張貼留言 (Atom)


text:
你老細係邊種小精靈?
捉精靈捉得多,先知道精靈品種多,下下都要睇返精靈圖鑑先分得清.喺公司裡面,做HR除咗要侍奉自己皇呀姐,仲要幫各大部門請人,變相要侍奉埋各大部門老細.對啲老細對得多,就知道老細同精靈一樣,各有各脾性,要好好侍奉佢地一啲都唔易.如果將啲老細變晒做精靈,有埋特性俾你睇,事情說可能容易得多.咁你老細又會係邊種精靈呢?
1. 傻鴨/高超鴨
呢種老細真人不露相,平時你見佢笑笑口,傻下傻,好似冇乜殺傷力.但當佢一認真起上嚟就會進化成高超鴨,擁有超高戰鬥力.面對其他部門攻擊自己同事會立即挻身而出,保護下屬極有義氣.
2. 行路草
當你發現你老細喺公司連路人甲都不如,極其量只係一棵識行路嘅草,你就知道你個部門已經冇希望.喺公司呢個大佈景入面,有主角,配角,大茄,路人甲,有咩慘得過做一棵被無視,只係會行路嘅草.唔⋯⋯我諗你都喺時候要為自己打算下.
3. 喵喵怪
喵喵怪係魅力四射嘅火箭兵團不可或缺嘅一員,佢永遠會同自己嘅隊友同甘共苦.佢極重視團隊合作,永遠強調自己下屬要以團隊行先.喺佢嘅領導之下,你必須要將個人利益擺埋一邊,要同自己團隊共同進退.
4. 啟暴龍
啟暴龍令人為之瘋狂係因為佢極度罕有,而且 戰鬥力超強.呢種老細喺外面好打得,有超高嘅魅力同埋領導能力.做佢嘅下屬會令自己十分自豪,因為部門嘅強勢,亦令你工作上無往而不利.
5. 奉神犬
邊個有權有勢就係佢要侍奉嘅神靈.你會成日見到佢同啲大老板食飯,大老板有咩要幫手就會即刻叫啲細嘅去做.有功勞就佢攞晒,有鑊就搵個細嘅出嚟負責.
6. 鯉魚王
鯉魚王全身舖滿滑涮涮嘅鱗片,基上冇嘢可以喺佢身上面停留,一個鯉魚轉身,所有責任都可以輕易卸走.當你發現佢做錯嘢諗住同佢嘅時候,你會發現個責任已經神不知鬼不覺咁從佢身上去到你身上,因為係你冇提佢唔好錯.
7. 比卡超
比卡超,你以為真係好可愛?錯喇!佢表面上長著一副可愛臉,喺公司裡面人緣極佳.平時對所有人都好友善,EQ值超高.但一係唔發火,一發火就一發不可收拾.若果有人唔覺意激嬲咗佢,逼佢使出十萬伏特,想有命收工都難.
8. 波音蝠
波音蝠嘅絕招係發出超長氣音波.佢哋最鍾意捉你入房長篇大論咁訓話.你一俾佢捉入房,冇兩三個鐘都出唔返嚟.聽到頭昏腦脹之後,出嚟見到成坐山嘅工作都未做,但係對唔住,已經六點鐘喇⋯.
9. 噴火龍
一聽個名就知呢種老細唔好惹,日日都好似食咗火藥咁,見人就噴火,唔燒死幾件唔安樂.因為人人都俾佢鬧過,全公司嘅人都怕咗佢.不過噴火係有代價,因為冇人敢埋佢身,所以你會發現佢冇朋友,食飯永遠都係自己孤零零一個.
10. 超夢夢
傳說中嘅夢幻好老細,出現率奇低,據講只有極少人親眼見過.佢為人友善,思想開明,願意接納不同意見,而且信任下屬,唔會管住晒.對外戰鬥力高強,強硬得嚟又有超強嘅交際手腕,亦能夠為下屬fight到最好嘅待遇.做到佢下屬真係幾生修到,只不過超夢夢嘅存在依然係一個謎.


text:
話到明係生日之旅, 梗係要食番個FINE DINNER慶祝下啦~ 我呢個做家姐o既算係咁... 一早send e-mail去訂枱, 我仲request甜品上要寫上"Frankie, happy 30 birthday"! 原先我係book咗細妹正日生日食飯,但因為細妹2位朋友比我地早一日番香港, 所以我地決定提早一日.4條友可以食多d o野嘛~
落到去, reception已經問我邊位係生日主角, 仲安排我地坐響比較入o既位置.唻之前我已經叫酒店e-mail份menu俾我睇睇先, 雖然食物選擇唔係太多, 但都好多完化.泰式, 西式都有.
我地4條友, 叫咗4個course! 份量其實唔係好多, 不過都剛剛夠食飽我地....
食飽飽後, 我地出咗露台吹吹風.突然間D staff一路唱住生日歌, 一路拎住個蛋糕過唻... 真係好鬼surprised架~ 呢個生日蛋糕係The Kitchen Table FREE俾我, 原先我係諗住叫細妹自己ORDER甜品, 酒店再on top幫我加d字上去, 但既然酒店E-MAIL覆我時寫Complimentary Birthday Cake, 我梗係唔再叫甜品啦!
W Bangkok呢間The Kitchen Table食物質素比我想像中...差!! 好老實, 一間5星酒店o既餐廳食物質素真係唔應該比外面其他普通食肆差唔多.再者, W Bangkok只得一間餐廳..... 係咪應該要做得更加出色呢!?
細妹正日生日當日, 我地送咗佢2位朋友走之後, 食埋晚飯先番酒店... 入到房就見到有4個CUPCAKE放咗響枱度.原來係幫我地訂PACKAGE o個個人special request, 可能佢幫我地訂機票時, 見到咁o岩係細妹同我o既生日, 所以request酒店送個生日蛋糕俾我地.


text:
11 may 2008 Sun BCN Sunny day
可能因為所住既房不見天日既關係,我地亦好似平常差不多時間先起身,伸隻耳仔出窗口,聽唔見雨聲,心諗個晴天公仔唔通真係work,衝出房口去到同屋既房望望,打開個窗果然見到晴天,心情即時大好,儀即時話要再去多一次奎爾公園,我就話點都要去陽光海灘灘番下先得,我地好快咁換過衫出門口去阿姨食完早餐就走人,阿姨仲講其他人一早見到好天就起哄然後好快咁出晒門口lu,我地好似有d遲左少少,哈
第一站當然係奎爾公園,陽光下既奎爾公園果然好多人,好難先迫到一個好地方影下相,廣場係晴天同雨天下既分別果然好大,雨天冷冷清清,地下一片泥濘,好天既就人頭湧湧,坐無虛席,係陽光下卒之睇清楚佢地用磁磚碎片所砌出黎既"登"真係幾靚,同蜥蜴影左幾張藍天既相後冇幾耐就離開lu,因為好多地方其實都睇過晒o剌 =P
之後行去海灘,但用不同既路行過去,中途經過當地居民所住既地方,感覺又不一樣,但因之前既手槍事件,我地都係抱住看一看不深入既宗旨而行,哈哈,其實我地係去國王廣場搭metro既途中,有個當地人專登同我地講咩背囊要小心,原因係佢話門口果幾個係扒手,我地表示明白後就睇睇佢所講既扒手究竟係有咩特別,見佢地遊客既打扮有一個年紀大少少既女人帶住3-4個十零歲既後生女,感覺上好似遊客帶住幾個仔女出去旅行咁,又幾容易令人減少防範既,後尾去到一個好多人表演既廣場,因我不太好果種郁都唔郁扮假人既街頭表演,所以我轉而留意下身邊所有既人,好快就到一個頭帶太陽眼鏡打扮好遊客feel既女人係度係咁目及住阿儀既背囊都唔係睇野既,睇多兩睇就知佢心懷不鬼,所以就企左儀後面扮睇野,佢可能知我知所以就好快走開左lu,經過手槍及扒手事件,西班牙果然係比英法兩國雜一d
係海灘灘左陣後,就開始周圍睇睇,去到一度有好多石頭既地方,細心睇睇原來有好多人刻左好多公仔係d石度,可以當佢係另類既塗鴉
之後再用gps去搵海灘盡頭既特色長椅,圖片我未見過但儀話好有趣,所以順手去睇睇,但行左好大既一段路去到果個point但只見一片草地,感覺應該拆左所以搵多左陣就走左lu
見時間尚早所以去多次聖家堂,夜晚既聖家堂又係另一種感覺,但人越黎越少我地都不宜久留,所以就開始番歸,係回家既途中,當然係最後一次去一去我地日日都幫襯既check point啦,去到岩岩關緊門,但老闆見到係"熟客"所以叫佢仔仔開番門比我地,我地幫襯埋最後一次後就係門口影左幾張相,見佢仔仔好好奇咁望住我地.哈
係行番去既途中,見條街比平時食飯後更靜,所以我地出左出馬路行,感覺上安全一點,因為果度真係鬼影都冇隻,快快手番到屋沖過涼後就開始執野,因為我其實冇咩野既關係所以好匆執完就無無聊聊睇下依個trip既數,原來真係用左好少錢 =)
因第日要搭11點機,所以攪掂埋d野就訓lu
Part.14(12May-BCN)

Photo Link <<<<<<<<<<<<


text:
美容心得-不妨入黎望望
一:如果唔化妝 .只需用清水黎清潔塊臉就OK啦 .水能夠使到皮膚變得滋潤 . 但要用得其法 .如果吾係就不能夠徹徹底底咁將 D皮膚清潔得乾淨曬 .因 D 油性常常仲會黏附係洗臉既毛巾上面 .最好就係用化脂去污力強既清潔劑 .將絛毛巾過多幾次水 . 吾係妳洗幾多次面都無用 .
二 : 任何潔膚霜 . 潤膚霜係用番自同一系列既牌子好 .定係分開買好 D . 其實呢樣就無乜所謂 .妳用過覺得佢岩妳用 . 咪用囉
三 : 落妝果陣見到塊棉 花球黑曬色 .就咪大驚小怪 .以為自己 D 皮膚有病 . 呢 D只不過係一D油脂 .死皮同 D 殘留左塊面既化妝品黎者 . 小問題到極 .咪妳下次拾下拾下. 行過 D 百貨公司比 D 推銷化妝品既小姐 .用呢招黎赫妳地 . 只不過係 D 推銷術呢者 .我以前做兼職做化妝美容果陣都用過黎招 . 都吾知幾多女仕上釣 .
四 : 清潔臉部皮膚一定要用一般凍水 . 皮膚會靚好多架 .咪用熱水 . 切記 . 切記 . 肥皂盡量咪用 .用都慍的性溫和 . 咪用錯左 D 刺激性. 吾係就大劑啦 .
五 : 抗皺霜 . 不防用多些. 佢對皮膚好鬼有營養 .可以延遲 D女仕人老珠黃 . 呢個一定無假 .最重要就係一見到個太陽伯伯 . 妳就要走快 D 避一避佢啦 .曬得多 . 就老得快 . 仲有 D 雀班就係咁現曬出黎 . 記住啦 .
六:年輕女仕以為皮膚皮係越洗越乾淨 . 呢個觀念係非常錯既.好多人都以為 . 擦洗得越多次數 . 水越熱 . 皮膚就會越乾淨.其實咁做的结果係會出現血痕 . 红斑 . 令到皮膚覺得乾燥而且敏感 .早晚各洗一次臉便已經足够啦.
7 : 油性皮膚既女仕 . 過分地去清洗或使用收縮水 .也會導致皮膚表層乾燥 . 梗望上去有甩皮既現象出現 .但係吾理妳係邊種皮膚都好 . 長久都係咁 .可能係皮膚炎同濕疹 . 如果皮膚持續係咁甩 .吾該妳去睇睇醫生啦 .
8 : 眼霜係吾係 30歲 之後致需要用呢 . 梗係吾係啦 .即使妳係個 20 歲春無敵o既索女 . 一樣可以使用眼霜 .因為眼睛周圍既皮膚非常薄 . 係最容易先出現皺紋既地方之一 .加上呢個位既皮膚油脂又很少. 如果吾成日滋潤下 .等佢吾好咁容易乾燥既話 . 咁妳實聽快 D做阿婆都得啦 …


text:
(男唱) 上次賭跑馬嘵幸贏 運氣衰呢呢趟輸實
月尾支薪我輸晒份糧 番屋企梗有幾吉
泵骨鬆骨梗聽鬧 答低頭由佢處罰
(女唱) 入去公司等攞你份糧 未夠鐘你早已了趷
問個Boy 知你趕入馬場 答低頭知你輸實
爛睹必輸天責罰 當初早知你有今日
(男唱) 未去賭占批我實贏 點知撞正師姑打個特
問過貼士但包我實贏 呢一匹名叫Robert
但話實得必得 得有突 點知跑賴尾一見心實
(女唱) 上次賭個隻名旺財 你話佢Sure Win分五七十
直到終點佢一路帶頭 Winner我估呢趟得實
點知犯規響鐘宣佈罰 Winner取消格請趷
(女白) 馬就點賭得過架 點解我勸極你都唔聽嘅
(男唱) 咁又未必 如果俾我夾中幾口冷門 成間馬會都比我贏埋番黎呀
(女唱) 你開胃哪 如果中得咁易 重有窮人架咩 我問聲你啦 你幾時贏過錢番黎呀
(男唱) 哼 總之有日嬴嘅
(女白) 我唔理咁多 你而家輸晒份糧 呢個月食乜野
(男白) 唉!
(男唱) 為去賭跑馬輸晒份糧 只有任你打等你處罰
(女唱) 罰太多棧更多裂痕 不若早分手好過處罰
(男唱) 面青心驚打個特 好嬌妻我聽你管轄
(女唱) 我勸極你都唔聽 我費事晒氣呀 我實行離開你
(男白) 我呢趟聽咯 你千祈唔好離開我呀 你離開我就無人生樂趣架哪
(女白) 好啦 你想我唔離開你都得 有條件噃 你戒睹啦
(男白) 得
(男唱) 願戒賭不到跑馬場 下決心改過今日
(女唱) 若決心改過都未遲 好夫妻點會衝突
(男女合唱) 大家慳的好過日 好夫妻應要忠實


text:
尋晚咁攰又咁夜瞓,今朝七點多又要起身去搵食,睇吓恩祈仲咁精神就明白到旅行同出嚟玩的魔力.酒店行前幾分鐘就有個monorail車站,車仔細細好cute(唔記得影吓車身><)搭咗三個站(由Medan Tuanku去Bukit Bintang)去搵最正的"新峰肉骨茶",行錯路搵咗成半個鐘至到.
坐低就啦啦聲叫肉骨茶同配料仲有凍凍的羅漢果水.
吉隆坡的肉骨茶至正宗至入味,唔係為咗呢樣嘢,我都唔會咁麻煩特登入K.L.住一晚就走(剩係來回坐的士都成四百蚊呀!)個個都讚very good!恩祈一早就撈咗成碗飯食晒,我最like油條浸肉骨茶,一個咁嘅早餐就食咗RM.42但絕對要食.
約咗尋晚個司機今日十點車出機場,就由新峰搭的士番酒店,原來睇錶收費都只係五蚊,搭monorail兩個大人都要Rm.3.6啦,等朝早仲搵到死死吓,當體驗吓坐當地交通工具啦.我哋住的是超平酒店Tune Hotel.只係港紙一百蚊,我哋間房唔嘈(有買冷氣嘆)又乾淨,仲有好平的便利店在樓下好o.k..
臨離開前叫個好人司機去停吓比我哋影吓Twin Towers國油雙子塔,有呢啲相至算嚟過吉隆坡(真老土!),今日星期日完全冇車飛馳到機場都差唔多一個鐘,詎離市區好遠的一個機場!車廂中我望到收費表,原來半夜十二點後的士費要收多50%surcharge.個司機尋晚都冇問我要,怪唔得佢個樣好似有啲委屈啦老公話佢可能怕我唔叫佢車出機場(係大生意喎),嚟K.L.之前好怕比的士司機欺騙(亂開車資),點知反而係我哋做咗老千咁.
搭1310pm飛機返香港,有啲時間同恩祈食個兒童餐先,麥記好食過佢好多.
佢又畫吓畫打發時間,好明顯係畫緊daddy 同mami推Yankie去搭飛機.
由於我哋只可每人手提一件行李上機,所以冇乜買嘢只買咗幾盒當地著名的Beryl's朱古力當手信加自己食....榴槤味朱古力最出名同貴啲,但只係得少少味麻麻哋啫,Tiramisu朱古力個面苦苦哋但我就覺得好好食.
好開心順利完成咗今次短短但難忘的四天旅程,尤其都無對呢度預期有咁好玩(去得太多熱帶地方諗住都係普通陽光海灘休閒吓),仲有就係全部埋單駛費只係用咗HKD5000.係五千蚊包晒我哋食住買玩連機票呀,哈哈哈!自己都好佩服自己,浮羅交怡絕對係一個高消費(尤其旺季)的旅遊熱點呢!
不過真係要抖一抖啦,上網搶平機票平酒店同查旅遊資料都好傷神的........其實在香港都大把嘢玩,今年我會留港消費多啲.加上剛剛日本大地震令我冇晒旅遊意慾,我知我已好好彩,上年去完Bangkok就紅衫軍大單嘢,啱啱去完東京無耐又係咁............無乜特別都係留在香港最好,而且恩祈學嘢越來越多,或者下個冬天會考慮去韓國,同佢滑吓雪咁.....恩祈旅遊札記,暫時再見!


text:
2016/07/19
2016北海道雪駕遊D9-4 道の駅 ひがしかわ道草館篇
Hello !
上回講到參觀完勁凍既 旭岳 , 上車鬆人 ...
今日既重點行程係 旭山動物園 , 首先由原路出番去外面 .
即係 大雪旭岳源水 果度 , 唔同既係今日雪量比黎果陣更多 ,
睇見個路面 , 相信佢都搵鏟雪車鏟過黎 ,
否則既話真係要落鐵鍊先至行得到 , 雖然係咁 , 不過都步步驚心 .
仲有 ~ 就係一直以黎 , 我都覺得電燈柱上面D紅箭咀係冇乜用 ,
見識過今日既雪 , 覺得以前實在太年青喇 , D野整得出黎 , 一定有佢用處 ,
爭在遇唔遇到啫 , 今日就大派用場 , 雖然唔算冇佢唔掂 ,
不過有佢就有把握好多囉 . 而今日係租車最後一擊 , 所以擺多幾段片 .
打頭陣既係剛剛離開停車場 , 未適應之下 , 只能夠慢慢行 .
兩旁都係冰樹 , 順便欣賞埋 , 當係景點之一都得 .
右上角既箭咀杆上都有積雪 , 真係咁都得 .
話明擺多幾段 , 梗係唔會咁簡單啦 , 再黎第二段片 .
跟住係第三段 , 行到黎呢度 , 基本上都適應左 , 車速可以快小小 .
跟住係第四段片 , 去到呢度 , 已經完全適應左大雪 .
下面呢幾張係用Carcam黎影 , 睇下效果如何 ?
我就覺得淡色左小小 , 你地又點睇呢 ?
好彩係最後租車呢日先至黎個勁大雪咋 ,
如果全程都係咁都幾冇癮 , 相信會去小好多地方 .
好喇 ~ 黎到最後一段 離開旭岳短片 , 如果有時間就睇埋佢啦 .
之後呢段就係到達 道の駅 , ひがしかわ道草館 .
車尾個水撥基本上都唔駛停 , 行咁耐就撥咁耐 , 一停就積雪 .
擋風玻璃反而唔駛撥得咁密 . XD
再介紹多次 , 呢個 道の駅 叫做 ひがしかわ道草館 .
入去咯 .
洗手間右邊丫 , 唔該 .
裡面都係一般道路資料 .
同埋商店 .
好多土產賣架 .
另一邊係景點介紹 .
如果睇唔明 , 仲可以問觀光中心 .
有樓梯上二樓 , 乜野黎既呢 , 唔知喎 ~ 都冇上到去 ?
好快就參觀完畢 , 其實最主要都係去洗手間同鬆鬆腳 .
晚上還車 , 依家攪定D前期功夫 , 包括還原返尾坐位 .
然後繼續出發 .
Bye Bye !
訂閱: 發佈留言 (Atom)


text:
2016年5月4日 星期三
看矛盾後有感
新電視台開左無耐,係威係勢咁,最受港女歡迎既梗係太陽的後裔啦!我都有睇,不過我係睇女神宋慧喬,但係睇左幾集,都係覺得星星的你好睇d.除左呢套劇,開台之前最期待既係另一個節目,就係跟住矛盾去旅行,原本最想睇係曾鈺成同長毛,不過睇完就有d失望,或者兩者都已經有咁上下歷練,知道人生只不過係場戲,會議上總係針鋒相對,但落場之下其實矛盾未必咁深,節目中擦唔出火花.
另外幾對都無咩特別興趣相睇,不過早兩日襟過去,睇到對組合係林日A同元秋,又坐低睇左陣.節目入面,林日A稱要做社會實驗,全程透過一位職員做傳聲筒與元秋對話,雙方無直接講過野.老實講,真係覺得咁做係幾on9,不過又幾有娛樂性既.呢兩個人節目中既相處,某程度亦反映到新一代人與舊一輩既矛盾.對於呢兩個人,本人無特別偏好,叫唔厭惡咁啦!林日A算係年輕一代既代表,佢攪既毛記吸引到唔少黃絲朋友,以及唔少對現狀不滿既年青一代,事實上亦攪得相當成功,有聲有色.節目入面佢唔同元秋直接對話,真正原因係咩?係因為認為元秋唔值得佢尊重,不屑同佢講野? 或是覺得同元秋講都無用,因為佢都唔會聽得入耳或者會去改變? 最終都係林日A自己至知.但唔少年輕人,都不屑與上一輩溝通,有o的覺得上一輩既成功只係因為佢地生於黃金年代,有o的認為上一輩既人掠奪晒d資源,理由林林總總,總之就拒絕溝通.而元秋既係議員,亦係工業家蔣震之女,於社會上應該有d地位,可算上一代既成功人士,節目中雖然笑笑口,但最終都忍唔住要爆,重要好小家咁話睇下林日A本雜誌幾時執.對於蔣麗芸黎講,佢肯參與呢個節目,一開始亦肯主動示好,可能已覺得紆尊降貴,重要俾人羞辱,梗係發火.但同樣地,唔少上一輩人,的確有所成就,但就往往有種睇唔起新一輩人既感覺,又或者有佢講無人講,令年輕一代不願與佢地溝通.
節目入面有一節係林日A同元秋向幾個韓國人進行面試,元秋俾我既印象係好standard既做法,但林日A所問既比較有心思.有時上位者不妨再放但低多少少身段,嘗試聆聽多d後生既想法,其思維來為舊一輩人帶黎新意.而新一輩人亦應多尊重前輩,多吸收人地成功既地方,多溝通交流先有進步,但好可惜,香港就係無呢樣野.
10 則留言:
個D日劇都好好睇! 新森壘球團好睇! 卡通有東京喰種! 仲有G-1 睇女打交!回覆刪除回覆
新森壘球團未睇過,下次睇下先.刪除
你識野呀,東京喰種正呀!日本仔d動漫有d深度.
G1睇過無咩興趣再睇.
另外有個節目叫真PK,無聊但有娛樂性,可以睇下.
新森壘球團未睇過,下次睇下先.回覆刪除
你識野呀,東京喰種正呀!日本仔d動漫有d深度.
G1睇過無咩興趣再睇.
另外有個節目叫真PK,無聊但有娛樂性,可以睇下.
可能塘人已老, 所以唔明林日A想點回覆刪除回覆
就係佢做d野睇落on9得黎,又引到大眾注意o固下高ma,事實佢係醒目仔黎既.刪除
電視劇好少睇, 不過韓國電影係唔錯, 李英愛同全智賢真係好戲.回覆刪除回覆
我總係覺得「矛盾」呢個節目係有啲政治目的,會另人覺得啲政治人物其實唔係咁討厭(比得你開台點都會有政治目的掛.)回覆刪除
星星同太陽我都冇睇過,只係睇左谷阿莫XD.回覆
其實成個viu tv都帶有好勁既黃色色彩,不過無可否認,佢地某d節目係比較有創意.刪除


text:
第二天(續)
福建好多地方都可以睇到土樓,如果要數當中最出名既應該就係呢道啦,四座圓形加一座方形土樓組合而成既田螺坑土樓群,佢既造型係眾多土樓之中最特別,有「四餸一湯」之稱
未入去土樓參觀之前先係山下觀景台遠觀田螺坑土樓,下面睇上去唔太特別,可以見到土樓建築係山上,被大自然懷抱
土樓下方有好多梯田,呢段時間放滿水準備新一季耕作
山下都有小型土樓
由山路慢慢走近土樓
田螺坑土樓群係2008年同好多福建土樓一齊被列為世界文化遺產,遊人比以前增加左好多,不過有唔少黎土樓既旅行團都只會係觀景台望一望就算,土樓入面比我想像中少人
我地首先黎到最上既「和昌樓」,有啲小攤檔做生意,我地既午餐就係呢道食啦,訂好既其中兩間房都係呢座
係土樓一個小飯廳食農家午餐,由開車師傅父母負責,師傅屋企就係呢道
12點就食完午餐,天氣熱大家都唔係幾想郁,所以就係道玩下消磨時間
呢道幾座土樓都係細細座,仲有好多村民住係入面
紫色呢個唔知係咩菇,幾好食
玩得耐要出去活動一下,今日下午都會係田螺坑呢道,可以慢慢遊盪
山頂觀景台係欣賞土樓最佳位置,而家就上去睇睇
由側面睇田螺坑土樓
坐車好快就上到觀景台,呢個就係最多人睇田螺坑土樓既位置,好清楚見到「四菜一湯」
警署都係土樓形狀
睇完田螺坑本來計劃仲去附近其他土樓參觀,但睇左成朝都睇到悶悶地,所以今日唔去睇lu,改左去書洋鎮睇下有冇煙花賣,不過買唔到...
傳說中既美食車?
又再返到田螺坑,去左最低一座,亦都係今晚另外兩間房所在地「文昌樓」,文昌樓特別既地方係橢圓形設計,不過入面就難啲睇得出,由高睇會明顯好多
地下個層差唔多每間房都係廚房,又有共用既廁所同沖涼房,住上面既人想煮飯去廁所就一定要落到地下,我地都唔例外
土樓上層用木建成,行路唔想發出聲音就要行得細力啲
好多蒜頭?
天色開始黑,遊人都走得七七八八,土樓又再變返寧靜
行返上去最上個座,即係今日午餐既地方食晚餐,又要勞煩師傅爸爸為我地準備;天都就黑有隊人黎到土樓入面影寫真,睇落好似好專業,土樓咁吸引人影相?
望上天空就好似井底之蛙望天一樣,不過呢個係一個大井
飯後又再出黎走動一下,呢道係深山之中,除左幾座土樓就咩都冇,所以見到既都係土樓
土樓有樓梯上到山上觀景台,大約10分鐘就可以行到上去,土樓日景就睇得多試試睇夜景都好;唔知點解其中一座土樓要用綠色燈光,睇落好詭異
夜晚觀景台好寧靜,除左我地幾個之外只係有螢火蟲,好多年都冇見過螢火蟲啦
晚上都冇咩好做,大家就落返土樓傾傾計傾到眼訓,不過之後問題就出現啦,傾完計有3位朋友想返到另一座土樓房間,但路中間唔知邊道黎左好多狗仲係咁吠,路就得一條大家都唔敢行過去,最後5個人迫係一間雙人房訓教...土樓設計雖然話係冬暖夏涼,不過夏天咁多人迫係一間房都係會熱,而且夏天仲會比較多蚊蟲,冬天黎應該會好好多


text:
第七天
檳城第二個早上,亦都係檳城兩日之旅最後一日,舒舒服服訓到九點半先起身,好耐都未試過訓到咁晏啦^^今日冇咩特別行程,主要都係喬治市市內隨意走走,所以慢慢出發都唔遲
Hostel有提供簡單早餐,可以自製多士
好多外國人已經係道開緊餐啦
其實係我今日遲起身,出來時所以室友已經出晒去lu,得我一個留到咁耐
我就唔係道開餐啦,檳城有咁多特色美食等緊我,都係出去搵美食仲好;執好背囊然後check out,係時候離開呢道;呢間hostel唔錯,環境乾淨,最重要係張床訓得舒服,一教訓天光
今日檳城朋友都會帶我去玩,所以唔需要擔心行程,出來門口影影相
Hostel附近古式古鄉,好有懷舊feel
朋友好快就來到搵我,首先最重要既事就緊係開餐啦,唔食早餐又邊會有力玩足一日呢;我地去到一個大排檔搵食,檳城氣溫比較高,不過只要去到有瓦遮頭既地方就好通爽好舒服,就算大排檔冇冷氣都唔會覺得熱
今餐我就係食椰漿飯,個樣睇落好有趣
我食呢個係雞椰漿飯,食落去辣辣地好正
早排郵局出過馬來西亞美食郵票,馬來西亞其中一個美食代表就係椰漿飯,我相信椰漿飯係馬來西亞人心目中係好重要
飲返杯桔仔酸梅,酸酸甜甜又開胃又好飲
檳城既雲吞麵同香港個啲好唔同,不過大家都係一樣咁好食
呢道好興炸生果,第一次見原來生果都可以炸黎食,大多數生果都好好食架,不過見唔到之下食左一舊好臭好臭個款生果,實在太臭啦頂唔順吐左出來...
食飽就出發去玩啦,路過西方色彩濃厚既銀行街
檳城地標,鐵檳榔同舊關仔角鐘樓
因為以前全個島好多地方都有檳榔樹,早係15世紀呢道已經叫檳榔嶼,大大個檳榔塑像正好可以比大家知道已經來到呢個檳榔之島啦
為慶祝1897年維多利亞女王鑽禧慶典而建既舊關仔角鐘樓
鐘樓旁邊就係康華利古堡
海邊有涼風都幾舒服
今日天氣好好冇落雨,視野清晰可以望到好遠
唔知點解海水係兩節色?近岸係淺藍色出面係深藍色?
沿岸環境都幾靚
戰爭記念卑
維修中既City Hall
檳城高等法院;點解呢道座座建築都可以咁靚架?唔講仲以為去左歐洲
踩單車遊檳城係一個好選擇,唔洗行得咁辛苦,不過烈日當空之下踩單車我估都幾熱!
另一間法院
海邊有一個好大既公園
真係好大,如果要我係道跑一圈一定好辛苦
公園大但人唔多,一班人坐係樹下生活幾寫意
我就唔坐係樹下,去左公園旁邊一個茶水檔休息一下順便抖抖涼,係咁熱既天氣之下飲返杯冰凍飲品係一個好選擇
好多椰子,咁就飲椰汁啦
椰汁入面啖啖椰肉,絕對真材實料,而且好好味!最重要係飲完之後即刻清涼好多,係一個咁舒適既地方一定會令人坐到唔想走
坐左一陣又要起程,冇理由係道坐足一日ma;行返去旁邊「康華利古堡」,古堡以前係由木建成,後來英國政府係1808至1810年間利用囚犯勞力,將木堡改建成為一座石堡
「康華利古堡所在地位於1786年時英國萊特船長Captain Francis Light(即檳城第一任總督)登陸檳城的地點」
「康華利古堡的Seri Rambai大砲,則屬1603年的產物,聽說荷蘭曾想以此炮賄賂皇室,以便能取道攻下馬六甲,唯蘇丹不為所動,故大砲有「皇族真誠」的意思.」
古堡入面有好多大炮,不過呢啲大炮都未試過使用;當地人認為大炮有求子神力,以前好多婦女會用鮮花黎拜祭,將鮮花放入大炮之中,不過政府好似已經禁止左呢個行為lu
由呢道望出去海景都邊靚架
嘩...椰子樹上面生滿好多椰子
古堡唔係好大,好快就行完
出返來再次經過鐘樓,不過天氣唔多好,烏雲密佈
沿銀行街前進,又可以欣賞到呢啲咁靚既建築啦
前面隱約見到我想搵既地方
我就係想黎呢間「義香」;義香麻油唔只係檳城出名,係香港都一樣好出名,可惜今次我唔可以帶佢返屋企,因為太大枝唔可以當手提行李拎上飛機...要等下次再有機會先帶佢走lu
義香招牌公仔,有種好奇怪既感覺
義香有幾間分店,今次我就去左佢最舊既老店
義香除左麻油聞名,豆沙餅都一樣好出名,今次我就係為左佢既豆沙餅而黎到呢道;豆沙餅好抵買,一盒16個小豆沙餅先賣RM6,15個大豆沙餅賣RM9,平靚正!
超過155年歷史
偷望入去廚房
買左四盒小豆沙餅兩盒大豆沙餅,返來可以慢慢食啦
隨意走走
經過一幅比較出名既壁畫,當然要影返張相
影影下相突然落大雨,走都走唔切;要麻煩朋友開車來救我走
好彩好快就停雨,今次去左另一間好出名既餅店「馨香」
睇落又係好奇怪
入面咁多人,唔洗講都知道係好野啦
有好多唔同種類產品
又偷影下人地個廚房先
黎韾香呢道目的又係想買豆沙餅,又買左六盒!數下而家有幾多粒豆沙餅係身先,如果冇數錯應該有190粒,有排食啦,哈哈^^當然唔係自己食晒啦
買完野就去到「Wat Chayamangkalarm」,係一間泰式風格佛廟
佛廟供奉有全長大約33米,據說係世界第三大既睡佛
佛廟對面就係「Dharmikarama」緬甸廟
緬甸廟同佛廟一樣金碧輝煌
好多人係道許願
又到左食野時間,今次試食叻沙;係馬六甲有食過好好食既叻沙,唔知檳城叻沙係唔係都係咁好食呢?
朋友帶我去一間佢地食開好食既餐室品嚐叻沙,檳城既餐室都係咁有風味,如果香港都有多啲呢啲餐廳就好啦
第一次飲荳蔻汁,形容唔到佢味道,只係知佢好好飲
我既叻沙出場啦!不過一睇就知道大獲!
點解成碗叻沙都係魚架?呢道既叻沙同之前馬六甲叻沙好唔同,檳城叻沙係用魚煮成,而且呢碗仲好足料!我都唔食魚望住碗野都唔知點算...唉......
朋友係門口排左好耐隊,就係想買呢個曼煎餅比我試,我係第一次見呢種小食,之前完全冇聽過
曼煎餅甜甜地,入面收埋好多粟米,食落又真係幾好食
食完又再出發
檳城髮型屋有個特別地方,就係只有印度人經營既髮型屋先會用紅藍色轉轉轉個個橙箱,其他髮型屋係唔會有,唔似香港所有髮型屋都會掛呢個橙箱出來
係時候開始我係檳城最後一個行程「尋找壁畫之旅」
不停穿過大街小巷,行行下時間已經唔早,我既兩日檳城之旅亦都接近尾聲
路過好多人賣二手野既地攤
望到檳城最高既「光大大廈」
行到去檳城其中一條最出名既食街「汕頭街」,不過我今晚唔會係呢道食野,下次有機會再到檳城既話一定要來呢道掃街
見到美食令人流晒口水,不過要忍住,一陣仲有其他美食等緊我
天已經黑,終於去到晚餐地方;見到有咁多人,而且重要係本地人而唔係遊客,咁地道唔洗問都知一定係好野
黎呢道係食肉骨茶
呢個就係正宗馬來西亞肉骨茶,用藥材煲成所以湯底係深黑色,食落好香藥材味,好好食架!由其啲肥豬肉又滑又正
唔知點解食肉骨茶就一定要有油炸鬼?我估原理同食粥一樣,油炸鬼會吸晒啲湯,變成肉骨茶油炸鬼
第一次見用肉鬆煮菜,又幾得意
同香港一樣既凍檸茶
肉骨茶咁大煲,食到好飽好飽
食過晚餐,再次去到檳城碼頭,係時間離開
由檳城島上船唔需要比船費,開閘就可以直接上去
人就坐係上層中間位置,左右兩旁都停滿車
對面方向渡輪又少車又少人,我地呢邊就迫到滿
我既檳城之旅由火車站開始,亦都由火車站結束,好快就要上火車回到出發地吉隆坡(最衰開始時冇計劃來檳城,所以買左吉隆坡機票返香港,如果直接係檳城飛走就方便好多)
等左一陣火車到啦
行到去差唔多最前,搵到我既八號車箱
兩日檳城之旅結束啦,呢兩日多得朋友照顧,車我去唔同地方玩同食野,所以短短兩日時間都可以去左好多地方^^我上火車時仲有六個朋友來到火車站送我上車,真係好多謝大家^^


text:
新春長假期,大部份人都會外出旅行,不過我覺得真係太貴,唔係好值得,雖然話可以攞少啲假,有些地區更加可能因為新年嘅關係好多鋪頭唔開,始終都係唔係咁化算.
由於今年初五初六都唔係我嘅開工吉日,所以自製九日長假期,即係攞咗兩日大假.哈哈,寧可信其有,不可信其無,舊年話容易有意外損傷,我都捐咗幾次血,嘻嘻.
二月十五日初六,宜會友出行,咁就啱晒我啦.其實今次澳門之行都算即興,不過都有時間俾我去搵資料,上次去澳門已經係 N 年前嘅事,所以舊有嘅旅遊書都唔係好啱用.
最後落實咗,剛巧又沒有帶信用卡係身,如果唔係收工行去信德買,因為 Visa 做緊推廣優惠,買兩套即日來回船飛,可減 $50.最後由朋友去購買,去程係早上八點,不過回程時間已經沒有遲過八點,玩得唔夠盡.本來信德上落船係方便我嘅,不過就住新界區嘅朋友,係尖沙咀中港城上落船都無問題.
平日去程普通位:一個人 $151 (票寫 $138)
平日回程普通位夜航:一個人 $174 (票寫 $162)
合共:一個人 $325
折扣後:一個人 $300
係年廿八去咗三聯書局看書,因為新年又話唔可以買書 (輸),哈哈,中國人好多新年 '禁忌',如果遷就到嘅,我都會跟吓嘅.
書架上有一排澳門嘅書,左看右看,最後睇啱咗呢本粉紅色嘅,佢好勁架,寫住全新 2014,不過我搵晒成本書都唔見有出版日期,想睇吓夠唔夠新都唔得,不過我見佢提及嘅船飛價錢同我上網睇過嘅價錢一樣,同埋呢本無咁多廣告.
買咗本書之後都好努力咁睇,因為今次係食嘢為主,睇到樣樣我都想食.又上網又去 Openrice 搵資料,發覺有啲餐廳本書無提,有啲就食評麻麻,真係攪到我心大心細.
出發前一日,又去咗書局,書架上嘅書我都睇得七七八八,嘻嘻!
最後搵到呢間我本旅遊書無嘅餐廳,圖片介紹文字都有一版.因為見好多人都去澳門食碗仔翅,不過又話大排長龍.反而我自己就想食呢間多啲,嘻嘻.
另外就發現我另一間心儀嘅檸檬車露係氹仔有新分店,而且又大間又有位坐,於是就決定去呢間.
經過一輪挑選之後,集中今次搵食嘅地點係議事亭大三巴嗰邊,同埋氹水官也街嗰邊,仲有我都想去威尼斯人見識吓,哈哈.澳門雖然近,不過上次去已經係 N 年前嘅事,當時連漁人碼頭都未起好,已經對澳門無咩印象.
今次去澳門搵食,令我嘅食評地區可以衝出香港,哈哈,都算一個突破!


text:
上週五( 17日),吳尊同老婆及一對仔女走去迪士尼享受家庭樂,其間靚仔尊去完灰熊山穀玩「極速礦車」,之後又去埋反鬥奇兵大本營玩「沖天遙控車」,一班粉絲有得同偶像一齊玩,當然開心到癲.
FBI
吳尊偷運老婆大女入迪士尼
已經係一仔一女老豆嘅靚佬吳尊,上週四( 16日)專程飛嚟香港出席 Vivienne Westwood時裝展,嗰晚有大把靚女同場,靚仔尊被問到驚唔驚太太呷醋時,佢就講笑話:「要呷醋, 7年前已經呷咗啦!」仲話自己好似個名一樣「專一」.
FBI都可以保證佢對太太林麗瑩好專一,而且好錫一對仔女. FBI八到,原來吳尊上星期嚟香港時,佢老婆同大女都有同行,不過吳尊為咗唔想老婆同大女曝光,專登同佢哋前後腳步出機場,然後分頭行事,老婆帶住大女入住迪士尼酒店;而吳尊就單獨出席 Vivienne Westwood活動.原本大會安排吳尊住喺金鐘萬麗酒店,但為咗享受家庭樂,吳尊完成活動後,即飛車入迪士尼酒店一家團聚,邊個話靚仔靠唔住㗎?
吳尊 09年同青梅竹馬女友林麗瑩結婚,冇耐生咗大女(右圖其中一位)上年亦生多咗個仔.雖然今次老婆及大女有同行,仲入埋迪士尼玩,但吳太就成功隱身,冇俾任何記者影到.


text:
劉曉濤( Laurette)
法國藍帶廚藝學院(澳洲分校)
廚藝管理高級文憑(甜點師)
澳洲生活出名慢又休閒,鋪頭 7點幾就關門,所以 Laurette通常都返屋企睇書或者煲 YouTube,「雖然冇街行,不過好過喺香港太急促,個人會好攰!」
U花 U草
澳洲學整餅 靚女廚神 35,000信眾甜死人
女神加甜品堪稱係 ig界嘅神級武器,呢個最強組合一出,幾萬 followers真係走唔甩.
同樣愛貼甜品相嘅靚女 Laurette,自家 ig就有 3萬 5 followers,不過佢同其他女神有別,貼嘅相多數係自己親手整嘅甜品,因為整甜品了得,聖誕仲開班教人整曲奇,一齊開心「些牙」整餅秘技.
Laurette 8歲開始愛上甜品,考完 DSE仲立即飛去澳洲讀有「甜品木人巷」之稱嘅法國藍帶廚藝學院(分校)學秘技.國際級廚藝學府兩年學費就要成 30幾萬,學嘅嘢當然唔係畀份食譜,叫你跟住整咁簡單.「個課程要讀兩年幾,除咗要學識唔同料材嘅特性,廚房管理,食物安全,甚至係甜品名嘅德,法文名點講都要學,唔係堂堂都有得整餅咁開心!」
19歲嘅 Laurette喺澳洲冇 hea過,除咗返學之外,仲把握機會到唔同嘅甜品店打工,學多啲嘢,「有次個甜品師傅要離開悉尼一個月,我嘅工作就係要替代佢,起初大廚會喺隔籬幫手,之後就淨番我自己一個人去完成唔同甜品.第一次整 12吋嘅蛋糕,仲要有好多材料,很難相信原來我可以做到,以前我個人比較自卑,但整甜品令我好有成功感,所以即使有我認為好難嘅 cake要做,我唔會再講 I can't,而係講 I'll try!」


text:
2013年9月4日 星期三
盛八食堂
盛八食堂
盛八這個名字第一時間令人諗起既只係有燒肉,而且仲係經常搞團購既燒肉店,但係都係因為團購先令我知道佢原來有蛋包飯店,上個月經團購買左兩張卷先見原來銅鑼灣有分店,位置係近百德新街果邊.
當日大概5點鐘左右去食,因為時間同埋地點都唔係太就腳,只有3,4枱客,座位都坐得好舒服,我同老公分別點左芝士野菌黑豚蛋包飯同埋香草忌廉汁蟹餅蛋包飯,都點左小食雞翼同埋一杯凍奶茶.食物10分鐘左右就有,唔算太耐
芝士野菌黑豚蛋包飯,剛好半熟既蛋同芝士包住飯,完全剛剛好隻蛋好滑好靚,漢堡扒有小小乾,冇肉汁,入面包既飯炒得尚可有茄味w,但係個汁就麻麻地,冇味又唔鹹(?)完全冇濃香既味道,
香草忌廉汁蟹餅蛋包飯,蛋皮落左好多油,一叉落去d油已經流哂出黎,雖然都明知冇油唔會整到咁滑既蛋,蟹餅剛炸起,外脆內軟實在唔錯!忌廉汁都係好淡身,冇忌廉味可言同更加香草冇關係= =…
小食雞翼,冇特別可說之處,因為只係一隻普通到咩咁既雞翼@__@
杯凍奶茶先係致命傷,1啖飲落去,苦到酸..囧我唔知係奶問題定茶問題,btw我叫佢換過1杯熱檸水俾我,侍應們都好快手快腳而且都有道歉,幾好禮貌=]
總捨黎講如果依間野要我用正價去食我諗就唔會喇!團購都要考慮一下!因為蛋包飯好食過去佢既有,好坐過佢既又有,食日式飯既醬汁飯好過佢既更加多!除左佢小小既服務我比較欣賞,其他都冇喇!
地址:銅鑼灣京士頓街 9 號名店坊 1 樓 L102 號
電話:2805 5711
訂閱: 張貼留言 (Atom)


text:
86港姐回顧》林其欣殺入五甲吳婉芳輸學歷得亞軍林其欣同吳婉芳都係86年嘅港姐,當年吳婉芳憑住標緻嘅面孔,成為三料亞軍,林其欣就打入五甲位置,咁當年嘅冠軍係邊個呢?講到史上學歷最猛料嘅港姐冠軍,唔係麥明詩,而係李美珊.吳婉芳成為三料亞軍,唯一就係輸學歷.因為李美珊有個碩士名銜,仲要識十幾種語言,真係單係智慧已經贏晒啦!當年嘅司儀陣容都唔好睇少,有何守信呢個鐵膽之外,仲有鍾鎮濤同埋張國榮,而哥哥當年就 ...
86港姐回顧》林其欣殺入五甲 吳婉芳輸學歷得亞軍
林其欣同吳婉芳都係86年嘅港姐,當年吳婉芳憑住標緻嘅面孔,成為三料亞軍,林其欣就打入五甲位置,咁當年嘅冠軍係邊個呢?講到史上學歷最猛料嘅港姐冠軍,唔係麥明詩,而係李美珊.吳婉芳成為三料亞軍,唯一就係輸學歷.因為李美珊有個碩士名銜,仲要識十幾種語言,真係單係智慧已經贏晒啦!
當年嘅司儀陣容都唔好睇少,有何守信呢個鐵膽之外,仲有鍾鎮濤同埋張國榮,而哥哥當年就係繞住林其欣出嚟接受泳衣環節訪問.
呢屆嘅港姐喺今年年頭都有約過出來gathering過.當年一眾靚爆鏡嘅佳麗,除咗吳婉芳同周美鳳都仲係keep得住之外,依家都 ..嗯 .係囉! 寶刀都有生鏽嘅一日! 乜周美鳳都係港姐嚟㗎? 係呀! 當年佢同吳婉芳都係大熱門,不過周美鳳去到中途就退選,仲轉咗去亞視做主持! 如果佢keep住選,真係同吳婉芳爭崩頭!


text:
本來中1果時有得去既..但果年我出水痘,so冇得去
今日既日記我又想打,又唔想打,因為有好多我想記低同埋我好唔想記低既野
今年既旅行我係懷著好複雜又期待既心情去囉!!!因為琴晚既消息,令我唔想再見人
而我又希望wwk會去旅行,當我我琴晚聽到果個消息果時我係唔想去旅行囉
但我去左,又俾我見到d我眼火爆既野,即刻頹到見我唔到
放左學嬲爆爆既樣
真係好唔開心呀..今日我係覺得自己好冇用好笨,BBQ果時成整跌晒d野
連吉隻雞翼都搞到隻手"辣"親,我整親果時佢好似幾緊張喎
但佢同人地卿卿我我果時,我差d想殺左佢地呀,個女仔連我最後既避難所都搶走埋
我真係覺得好辛苦呀,情緒已經低落嫁啦,仲要好小心自己既言行,唔可以俾人捉到d眼神
今日既我情傾於佢,我係嬲佢囉!放學佢撩我,我都唔想理佢
都有好多事我想記低既
例如今次去旅行覺得係開心過好多平時自己搞bbq
仲有我果組d人都好好..都會幫手,除左某d啦,同埋我係第一次跨班去bbq囉
都係第一次落住雨,拎住把傘係度bbq囉
雖然濕晒,但都覺得好正,又見到d馬騮黎偷隔離組d野食,我地淨識係咁嗌
d男仔係度拎晒d叉係度等叉馬騮,又有人引馬騮出黎為影相,我班男仔去晒影猴子
今日好大霧呢!中5霸晒成個城門水塘..正!!!
最衰落雨啦,唔落雨咪好囉,d頭髮濕左,我變左[扁左既莎拉]
落山果時冇人同我行,之後去搵巧2小姐啦,佢係好前好前我要係咁跑跑跑先見到佢條尾
見到佢條尾冇用嫁,因為仲有好大段路,我就係咁跑去搵佢喇
點知前面有隻雞雞,我見到佢同另一個女仔行埋一齊,拎住把傘,有講有笑
我果時個心係度諗:[行開啦,阻住晒]但梗係冇講出口啦,我要響佢果個位過馬路,有架大車車呀
我等架大車車走左就過了,但我回眸唔係一笑,係睇後面有冇車想車死我
係冇既,又跑去搵巧2喇,不久就join到佢地喇
由佢發現我響佢後面到我回眸果時,我見到佢既目光都係放在我身上,,好開心呀>v


text:
香港都有幾多同志桑拿,相比起鄰近地區,香港嘅桑拿數目算係數一數二.
近年有個趨勢,就係好多桑拿都搬咗去旺角,可能方便啲自由行掛.
去桑拿都係想搵食啫,咁就要搞清楚自己嘅定位,然後先揀適合自己嘅地方.
香港最大嗰間桑拿,絕對係天菜嘅集中營,如果唔係天菜就唔咪鬼去啦!好肯定咁同你講,呢個世界係無僥倖,天菜係唔會同唔係天菜既人玩.
大部份桑拿都會收入會費同入場費,入會費係一次性,大概一百蚊,至於入場費,有啲有套票,有啲就一個禮拜可以去兩次,去之前可以睇吓佢哋嘅網頁,睇下有咩優惠,前台既人係唔會主動講俾你知有咩優惠,要你自己親自提出架.
桑拿格局都係大同小異,通常一入到去係更衣室,亦都係成個場最光猛既地方,最適合睇清楚人地個樣.另外,附近通常都有個大廳,俾你可以坐低慢慢飲嘢或者睇電視.
換好衫就可以去沖涼,記住沖乾淨啲,一陣間臭親人就唔好啦!
有啲場仲有jacuzzi添,浸唔浸你就自己決定喇,因為我去過有啲jacuzzi既水溫較低,感覺唔係咁衛生.
同樣道理,用乾濕桑拿時都要小心D,坐落去嘅時候最好有塊布隔住,惹左啲乜就唔好啦!
搞掂曬,可以行入去迷宮果度玩下,如果你係上菜,沿途應該會收到好多邀請.睇岩左,記住帶返佢係光啲既地方,望清楚先玩咁就安全.
如果不幸地你成為獵物,但你又唔鍾意佢,咁就應該直接咁同佢講唔match,或者盡快係佢眼前消失,唔係嘅話佢一路追住你就好唔得閒架啦!試過有一次我俾個人追左半個鐘,我已經同佢講咗唔match,但佢仍然繼續跟,個次真係嚇死我,係黑媽媽地方俾人咁樣跟住,其實都好得人驚架.
玩嘅時候記住帶安全套,如果佢係桑拿呢啲地方都話唔用安全套,佢肯定有問題,千祈唔好同佢玩.
如果你貪心,想入多幾個仔仔嘅話,插到咁上下就扮出左,亦都唔使咁好禮貌一定要同個仔仔出埋先走,大把一仔會繼續插佢啦!至於零仔,被插幾耐都得,只要忍住唔用手搞就得.
講真桑拿始終係高危地方,所以我唔錫咀,亦都唔含J.不過,啲零仔係唔會介意嘅,只要有人入得佢舒舒服服,佢就心滿意足架喇.
我亦都唔會係桑拿玩多P,人多就混亂,如果有個癡線佬唔用套既走埋嚟玩,咁就大劑.
有時玩完,啲波友會要求交換電話或者whatsapp,我通當是旦俾個假既就算,講真,玩完就算,仲會聯絡咩!


text:
其實網上既呢個網民犯左個大錯﹕以父母比喻警察.仔女用粗口鬧你,你要諗佢為乜鬧你,佢鬧已經係一個訊號,唔用粗口就唔做教?同樣,如果林老師唔用粗口,係唔係無問題呢?根本問題已經因為咁失左焦!針對係有青關會搞法輪功,唔係個老師…就算老師講粗口,件事係唔係因為粗口而無數先?片段開頭更有女青關人士大叫非禮!好搞笑……
第二佢錯係警權不可挑戰一項.如果警務人員無誤論存在,根本唔使警監署喇!我信大部份警員用心工作,但係有部分政府介入既事情上,大家無計傾!矛盾唔在粗口,而係各有立場,而無一個共同處理既空間既問題.敢問該網民有無睇完全部片段?問題係個白衫大sir嚟之前,林老師同警員之間既口角,再加上一粒花師姐既態度,根本註定出事.最後大大聲講野既警員攞尾彩,寸林老師一段,明顯挑釁老師更屬多餘.大sir可能心諗,咪叫X左你地唔好同人嘈囉,又上YouTube喇!警員難做,如果你知佢苦衷,你唔係需要感動,唔好咁激動就可以.
都係果句,回歸以嚟,呢期警民衝突同兩方既對抗意識,真係令人傷心,相煎何太急…而政府無能同政治干預,令人感到討厭!你討厭政治,但好似大球場一樣,樣樣都係政治!
PS.有片有真相,大家自己睇左先!


text:
2012年12月25日
親手製作屬於自己的聖誕玩具士兵!
迪士尼主題公園 Disney Parks 嘅網誌響早前發表咗一篇關於 聖誕玩具士兵 紙工藝嘅文章;我急不及待下載咗落黎,整咗一個屬於自己嘅 聖誕玩具士兵!大家會唔會覺得佢有啲熟口面呢?
其實響上面嗰張相片嘅背景已經可能搵到答案,呢張相片係響前一排發表嘅一篇文章內搵出黎嘅.響之前嘅「回望昔日的迪士尼雪亮聖誕」提及到響2010年,樂園入面曾經出現 薑餅人村莊,而 聖誕玩具士兵 就會響 薑餅人村莊 同大家見面!可惜,之後已經冇再見到 聖誕玩具士兵 嘅蹤影...
今次就等我整下紙工藝,親手整一隻得意可愛嘅 聖誕玩具士兵,將佢擺響電腦旁邊陪我過聖誕!
成日都俾表面呃咗,睇落好似好易整,但最後又搞咗好耐... 我原本諗住整兩隻架,不過都係算啦...
迪士尼 方面將呢個紙工藝模版放咗響一個叫做 Spoonful 嘅網站,於是我又響呢個網站探索下;睇下睇下,竟然俾我搵到 Oswald the Lucky Rabbit 嘅紙工藝模版!所以我又整咗一隻 Oswald!
除此之外,Spoonful 網站入面亦有好多關於 迪士尼朋友 嘅小創作,呢隻 聖誕米奇 都幾可愛!
大家鍾意的話都可以整一個屬於自己嘅紙工藝作品陪自己過聖誕架!( Spoonful )
最後,想事先同大家講返聲:黎緊呢個禮拜將會比較忙,星期一,四要考試,其餘日子都要返工;所以 Tho'sDreams 發表文章可能會出現延遲,不過我都盡量會抽時間寫文章嘅,希望大家見諒!
於 23:01
標籤: 有趣創作, Oswald幸運兔子
訂閱: 張貼留言 (Atom)


text:
整冰皮月餅個豆蓉餡,我係跟一本食譜整嘅,喺同一本食譜裡面有教整台式豆羹,都係同樣用綠豆蓉整成,咁就啱哂喇!因為係第一次整冰皮嘅關係,唔單只 Winnie 個奶皇餡做多咗,就連我負責嘅豆蓉餡都多出一倍咁滯,咁嘅情況下,梗係要幫佢哋搵出路啦!咁啱見到豆羹個食譜寫住,呢個甜品同一個出名嘅宮廷小食豌豆黃相似,咁我就更加要整啦,事關媽咪係好鍾意食呢個甜品,成日都間唔中就提起,所以我就決定咗整佢喇,因為今日係媽咪嘅生日呀!
不過,最後我都無跟到呢本食譜去整呢個豆羹,原因係佢個材料份量係以未煮熟嘅開邊綠豆計算,但係我剩低嗰啲係已經煮好嘅綠豆蓉.後來我參考咗另一本以白豆蓉為基本材料嘅和菓子食譜而整成呢個豆羹.
材料:
綠豆蓉 600 克
糖 150 - 180 克
大菜 6 克
水 200 毫升
- 煲滾水,放大菜入內煮溶,之後加入糖煮溶.
- 將豆蓉逐少加入大菜溶液內攪拌,一邊以慢火加熱,煮至濃稠.
- 將混合物倒入模內,刮平表面,然後放入雪櫃內雪至凝固後,即可切件享用.
成日都聽到 Winnie 話啲羊羹好甜,好難食,所以我已經大刀闊斧咁一次過減
50 克糖,但最後成品都仲係甜咗啲,咁你話如果跟足食譜份量
去落糖的話,我諗真係入唔到口!
除咗整呢個 "A 貨豌豆黃" 俾媽咪之外,我仲煮咗啲齋 o添!
Notes:
- 煮豆蓉時必需不斷攪拌,以免黐底.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
每次整完豆漿之後都必定會為豆渣尋找 "出路",一來唔好浪費,二來豆渣其實營養好高 ,蛋白質好豐富 o架!今次我就試吓攞嚟煮咖喱,睇吓好唔好食先!
材料:
黃豆渣
翠玉瓜
洋蔥
榨菜
調味料:
日式咖喱磚
糖
鹽
紹酒
今日買返嚟嘅翠玉瓜好新鮮,好靚.
翠玉瓜洗淨後切薄件;洋蔥及榨菜切粒.
燒熱油,先爆香洋蔥,灒酒,炒到少少軟身後就加入翠玉瓜一齊炒,盛起備用.再加少少油燒熱,跟住放豆渣落鑊炒,炒到比較乾身之後,就將之前嘅翠玉瓜同洋蔥回鑊一齊炒,加入鹽同糖,兜勻後就可以放埋咖喱磚落鑊,加入大量清水,因為加咗咖喱磚後,好易會黐底,所以要加入大量水不停攪勻,直至所有咖喱完全煮溶哂為止.最後校大火略為收乾水份就可以上碟.
味道都唔錯,咖喱同洋蔥絕對係絕配.食落口質感好幼滑,好似食緊芋蓉咁樣,而榨菜同翠玉瓜則俾到另一種爽口嘅感覺.平時有整開豆漿嘅網友不妨一試,幾好味 o架!又唔駛浪費咗啲豆渣.
P.S. 尋日整完豆漿之後,跟手就炒熟埋啲豆渣方便儲存,不過炒嘅時候有少少黐咗底:
我將黐底嘅豆皮慢慢搣起,試吓咩味道,完來都幾好食喎,好清甜,仲有少少脆 o添!所以記得煮豆渣菜式時要不斷兜炒,否則會全部黐哂底.


text:
上次喺 Louisa 屋企食過嗰個自家製作黑森林蛋糕,我,明仔同 Winnie 都發覺 Louisa 罐酒漬櫻桃幾好味,所以我哋三個都幫嚫佢買咗啲返屋企隨時整甜品,連 Lily 食過都讚好食,即刻搭我幫佢買!
唔知點解,見到啲酒漬櫻桃,我第一時間就諗到用嚟整醉酒櫻桃雪糕,可能係因為細個時媽咪買過一次俾我食,之後對呢個味道念念不忘啩!
材料:
雲呢嗱枝 1/2 條
豆漿 160 毫升
蛋黃 2 個
糖 80 克
淡忌廉 200 毫升
酒漬櫻桃 80 克
- 雲呢嗱枝切開,用刀刮出雲呢嗱籽後,將兩者一齊放入豆漿中.
- 豆漿用慢火加熱,差不多快要煮滾時就可以熄火.
- 蛋黃同糖混合,用電動打蛋器打至差不多白色狀態.
- 將煮熱豆漿逐少加入蛋糖混合物中,拌勻.
- 將混合物倒番入煲內,用慢火煮至濃稠,其間必須不斷攪拌.
- 煮好後將混合物隔冰水冷卻,然後放入雪櫃約 3 - 4 個鐘,將混合物充份雪凍.
- 用電動打蛋器將淡忌廉打至七成企身,之後拌入雪凍咗嘅蛋漿混合物.
- 包好保鮮紙,放上冰格雪約個半鐘,等忌廉混合物開始雪硬時就用電動打蛋器
打鬆.
- 放番入冰格,一個鐘後再次打鬆,重複步驟多 2 次,其間相隔半個鐘.
- 將酒漬櫻桃用較剪略為剪碎,之後用膠刮拌入混合物內.
- 放入雪櫃雪至硬身即成雪糕.
呢樽就係酒漬櫻桃喇,你睇,佢並唔係一般搵酒浸嗰款,而係用
好濃稠嘅酒精糖漿浸製,所以味道非常濃郁,因為我係滴酒
不沾嘅,所以真係食到我 "wing wing" 哋 o架!
呢個飯後甜品真係 fantasic!
Notes:
- 材料中嘅豆漿,於原食譜為牛奶.
- 如果時間許可的話,煮好嘅雲呢嗱豆漿最好放入雪櫃過一晚,等豆漿中雲呢嗱嘅
香味可以更加出,更加香濃.
- 煮熱豆漿必須逐少加入蛋糖混合物中,否則容易將蛋黃煮熟凝固.
- 喺煮蛋黃混合物時,如果煮得太耐的話蛋黃就會凝結成塊,咁就要將混合物先過
篩,隔去凝固咗嘅蛋黃.
- 如果買唔到酒漬櫻桃的話,可用櫻桃酒 2 湯匙拌入切碎新鮮櫻桃醃至入味即可.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
2015年4月30日星期四
泰式湯芋絲
啲嘢收收埋埋,擺得耐真係會完全無咗件事!早前執櫃時先發覺老表之前買俾我包「Blue Elephant」湯料醬仲未用,好彩呢啲醬料真空包裝可以放好耐,趁記得就即刻整咗佢.
2015年4月29日星期三
自製米粉及年糕
之前都已經跟過兩個食譜去整韓國年糕,但始終都係唔夠滿意,質感硬係差啲,原來整嚫韓國食品最好都係跟番 Maangchi 姨嘅方法比較穩陣,包無失手,今次即管又試吓跟佢嘅做法,果然一擊即中,完全就係跟賣返嚟嘅年糕一模一樣咁煙韌!
睇番 Maangchi 姨個網頁,有更加詳細解說資料,原來整年糕一定要用短身米至整得到,唔可以用長身米,短身米即係珍珠米,上海米之類;而長身米就係粘米,絲苗,泰國香米之類,難怪上兩次用粘米粉整唔到啦!!呢次醒咗喇,跟 Maangchi 姨用珍珠米打成米粉,之後再整成年糕,真係估都估唔到原來自己都可以做得到咁幼細嘅粉.至於之後整年糕,佢就係教用樁嘅方法去做,我當然無佢咁好精力慢慢樁啦,用麵包機代勞咪得囉,快靚正呀!!
2015年4月23日星期四
雪梨雪耳姬松茸湯
番茄南瓜黃豆餅
唉,越嚟越無煮意,個腦越嚟越閉塞喇!!認真咁講,要自己煮飯的話,真係好難完完全全唔食肉,因為少咗肉食揀的話,更加少選擇,最慘係自己又唔多鍾意將菜式短時間內重覆再煮,起碼都兩,三個月後先再翻煮多次.如果有人煮埋俾我食的話咁又唔同,總之唔使自己諗煮乜餸就食乜都無所謂!
依家開始乜到放埋一鑊熟就算,無乜點去深究過味道夾唔夾,總之入得口就算,簡單方便為上,呢個菜式就係其中一個例子!!
2015年4月21日星期二
韓醬涼拌青菜 Doenjang Muchim ( 청경채 무침 )
之前有 blog 友問我係咪好鍾意食韓國菜,其實都唔係有偏好,只係自己一直都唔多願食粵菜,所以不斷試整唔同國家菜式或中國外省菜,咁啱 Maangchi 姨教整嚫嘅嘢都唔難煮,而且仲要韓國菜好多時都係偏辣,開正我個瓣啫! ^^
呢次就跟佢整個超容易嘅涼拌青菜,我都照樣跟佢用小棠菜整呀!真係超簡單易做,
三兩下手勢已經攪掂.
2015年4月20日星期一
黑糖缽仔糕
其實呢次都唔係第一次整缽仔糕,只係上次整完之後就掛住食無影到相!! ^^"
前個禮拜都係參考番仙姐個食譜去整,不過就唔用片糖,而係改用咗老表喺日本買返嚟嘅沖繩黑糖嚟整.
2015年4月19日星期日
豉椒味菜豆腐
好耐無蒸蛋糕
原來已經成兩個禮拜無 update 個 blog,做我哋呢行,一有長假期的話,個 schedule 就會打到亂哂,因為學生們會出外旅遊或趁假期補課,又或者係加堂準備考試,所以都會比較忙;加上上個禮拜又中招,今次雖然無失聲,但就勁咳勁流鼻水,仲肌肉酸痛兼頭痛,攪到乜都無心情做,連 blog 都唔願寫,所以嚟緊一有時間就會進行 “清貨”,疲勞轟炸大家哦,呵呵! ^^"
先嚟講吓早前喺 Facebook「素食青年」群組的分享,之前上載咗蒸蛋糕嘅相,估唔到有咁大反應,當晚九點幾十點先 upload 相片,唔夠兩個鐘已經超過 130 個 like,仲水蛇春咁長嘅留言要求分享食譜,真係完全估佢唔到呀,因為覺得蒸蛋糕都係啲比較簡單易做嘅糕點,而且大部份人都會比較鍾意西式糕點多過中式蛋糕.後來睇清楚哂所有留言就明白箇中原因,大部份素友都話細個時必定食過,依家已經好耐無食,好想自己能夠整到嚟食,追尋番兒時味道,兒時回憶!
2015年4月5日星期日
近日的素食
清雪櫃兼懶到爆
早前打開冷宮摷嘢,搵極都搵唔到,最後拎哂所有嘢出嚟都唔見,應該又係老人癡呆,食哂都唔記得,不過就俾我喺最角落位置見到包久違了的雞腳,真係完全無印象,咁就最好跟手處理埋佢,用咗個最懶嘅方法:鹵!!咁就可以順便清埋雪櫃枝瑞士汁,一舉兩得哦!
訂閱: 文章 (Atom)


text:
今日喺吉之島超市閒逛時,見到一 pair 疑似 gay couple 嘅物體,本來我都無留意佢地嘅,但係其中一個生得非常之高,真係好高o架,高到我行咗過隔離條 alley 都仲見到佢個頭喺啲的貨架上面凸咗出嚟黎,真係可以去打 NBA 呀,所以咪留意到佢囉!
我見到佢同埋另外一個男仔一齊,雖然佢地無做啲好親暱嘅行為,但佢地就好似對情侶咁喺度選擇食材,醬料,有傾有講,有商有量,感覺好 sweet,真係好多男女,夫妻都未必會咁.或者可能佢哋兩個只係一對好鍾意煮嘢食,對烹飪好有研究嘅老死嚟啦,只係我少見多怪啫,但如果佢哋真係純粹只係朋友就更加難得,有咁好嘅友情喎,起碼我媽咪同我老豆都無咁樣啦,反而媽咪同我就會咁.
哎吔,唔知我哋以前行超市時有冇試過同樣俾人誤會係兩公婆呢?你哋唔好以為我喺度攪笑呀,印象中真係有啲咁o既事,事關我媽咪喺未病之前,個樣生得真係好後生o架,好多人都估細咗佢十年,反而我就成日俾人估大咗十年,因為甩髮囉,個 image 自然老咗好多,所以我哋表面上睇嚟年紀就會拉近唔少.我好記得喺十幾年前,我陪媽咪去養和醫院做檢查時,姑娘問佢幾多歲,佢就答四十幾歲 (已經唔記得咗當時佢幾多歲啦),跟住個姑娘死都唔信,一味話:「無呀,無呀,妳記錯咋!三十幾處呀!」跟住直到我媽咪俾張身份証佢睇,佢睇完個出身年份之後,用計數機計一計,見到個答案先至肯相信,跟住就話:「依,真係四十幾喎.」自此之後,我就成日都拎番呢件事出嚟笑佢,佢當然唔嬲啦,人哋讚佢生得後生噃.
有時無聊得滯,都會諗吓,如果我可以搵到個人一樣鍾意音樂,識玩樂器,又鍾意煮嘢食都幾好噃,得閒傾吓音樂,夾吓琴,整吓野食,都幾 "盞鬼"喎.本來 Winnie 都可以嘅,不過以佢 "咁懶" 嘅性格 (係佢自己咁樣形容自己咋,我無抵毀佢o架 ),佢啋你都傻,佢實會話:「咪玩啦,走去買嚟食好過煮啦!」哈哈!而明仔都可以一齊煮整下嘢食,整吓蛋糕,不過夾琴佢就唔會啦,佢實嫌我彈琴彈得差啦,梗係啦,人哋已經考咗 FTCL 啦噃,成績仲唔錯o添!


text:
唔知點解,一向都鍾情於北方食品,饅頭,餃子,麵條……,尤其係蔥油餅,連 Winnie都知道我呢個 "辟好".其實正確嚟講應該係鍾意食用麵粉整嘅嘢食,西方嘅麵包,蛋糕,pasta我都好鍾意 o架!
今日Louisa唔得閒上堂,咁我得閒喺屋企就試吓整蔥油餅喇.
我就係跟住呢本《麵麵俱到》學整蔥油餅 o架喇!
麵糰材料:
中筋麵粉 800克
鹽 8克
滾水 400毫升
凍水 240毫升
乾麵粉 適量
蔥油餡材料:
食油 半碗
麻油 1湯匙
鹽 適量
蔥花 適量
胡椒粉 適量
先將鹽同麵粉混合好,之後沖入滾水,用筷子迅速攪拌成鬆散粉粒,跟住就加入凍水搓成麵糰,冚上保鮮紙靜止 20分鐘後,再搓成光滑嘅麵糰,然後放入雪櫃雪凍 6個鐘頭或以上;另外燒熱油同麻油,加入其餘蔥花餡材料拌勻備用.
將雪過嘅麵糰分割成每個重100克嘅小麵糰,然後用已撲上乾粉擀麵棍擀成薄圓餅皮.
之後喺上面搽上蔥花餡,撒上乾麵粉.
將餅皮捲成長條狀,然後再捲成螺旋狀,靜止 20分鐘.
然後用擀麵棍擀成直徑約15厘米嘅麵餅,放落已燒熱油嘅平底鑊度煎至兩面微黃色,加入1湯匙水,冚上鑊蓋,煎到水乾後再加入半湯匙油,繼續煎到兩面金黃色,趁熱拍鬆就攪掂.
唔知點解,我唔可以好似本書幅圖咁拍鬆塊蔥油餅呢?有無高人可以指點迷津呀?
唔知點解,我唔可以好似本書幅圖咁拍鬆塊蔥油餅呢?有無高人可以指點迷津呀?
加埋碗鹹豆漿就成為咗一份豐富而味美嘅北方晚膳喇!
Note:
1. 食譜上寫住最好前一晚整好麵糰,然後放入雪櫃雪過夜,可以令到麵糰嘅延展性更加好.我自己就朝早搓好麵糰,放入雪櫃雪到挨晚攞番出嚟分割.
不過今日可能因為天氣熱,所以個麵糰喺雪櫃拎出 o黎之後,表面好多濕氣,攪到舊麵糰好腍好濕,要不停咁撒粉喺枱面,擀麵棍上同個麵糰本身.下次試吓唔雪,睇吓會唔會好啲!
2. 加水一齊煎可以做到外脆內軟.


text:
睇個標題就知道 ..
我今次去迪士尼係冇認真玩新開既灰熊山谷
我同朋友o係精品店玩左好耐
同卡通人物影左好多相又影左好耐
11點半-5點半 就係玩左兩樣野
其餘時間都係影相影相影相
.
.
.
不過唔緊要啦 我八月二號會再去迪士尼
八月七號可能又再去
因為全年證就到期啦 要去盡佢
十月先再整全年證
一入到園內 o係精品店玩左一陣 就去左美國小鎮大街既corner cafe食lunch啦
3個人 叫左1個sandwiches set
1個chicken wings set
1個waffles set
um .. 我覺得薯條最好味 哈哈哈
waffle我食中紅桑子味道
如果冇得燶, 會好吃一點
話說 食waffle既時候 我首先食既係米奇耳仔 哈哈
o係精品店運吉 o係度影左好多好多相
不過就係post幾張啦 哈哈
我好鍾意下面個file呀!!
好靚靚呀!!
雖然依個唔係唐老鴨 但我都覺得好靚呀
依個係一個裝到2R既相架
去灰熊山谷行一圈
其實係因為落大雨
好多影相既靚位都比人企左o係度避雨
所以等下次再黎影多d正相先!
不過入面真係整得好靚
有feel過反斗o個度
同埋行去灰熊山谷途中既小路會經過興建緊既2013年新園區「迷離莊園」
好期待呀!!!!
灰熊山谷車仔
鍾意依度呀!! 狂噴水!!
依度就係新o個個過山車經過既地方
原來想捕捉一下有過山車
但想影既時候又冇影wor
走開左就勁多過山車經過啦
等我二號再入去玩過啦
最後送上一張我與佻皮高飛的合照 嘿嘿


text:
母親節將至
一早叫Jerry問下99想幾時食飯
可能99諗住我粗身大細唔想我走黎走去卦
話唔洗專登出去食喎
咁岩之前有靚媽介紹話Ritz Carlton o既tea唔錯
加上99鐘意high tea
所以提議去試下
可惜冇得訂位,我又問過星期六特別多人排隊
所以收工立即去等位
可能我早去啦
所以都排得好前.........第五位
但安排我我覺得可以更好
有乜理由見到我一個大肚婆係度排隊登記左後都要我繼續排
唔叫我放係大堂附近o既櫈呢
好彩我仲企得下
到兩點五十分就安排座位啦
由大堂9/F去到103/F
好快就到達
本來好想坐window size睇下102樓望出去的風景
但可惜我排咁前都坐唔到
因為上到去已經有d客人入左座
我諗係酒店住客優先卦
好彩我地都被安排到一個幾舒適o既位置
四個人去我叫左兩個tea set for two
本來想叫一set再散叫
但散叫又冇乜好食...所以全部食tea set啦
大家睇下幾精緻 ^^
我地一路傾計一路食
估唔到呢個set我冇食lunch黎食都食到我好飽
黎張大合照先
其實我覺得質素同半島差唔多
但呢度比半島好o既係
唔會有一大堆人係你附近排隊等位囉
舒適得多


text:
係一部可以自製印章o既機~
雖然而家我整papercraft 都唔太多用stamp,
(屋企都有一o的, 只不過近年少左買)
但今次呢部機真係好好得意好想要呀...
(photo source from pomrie official site)
o係香港暫時未見有得賣,
咁啱婆婆同舅父5月去九州玩,
我就拜託佢地幫我抬一部返o黎啦!!!
阿婆話自己好似 "阿笨與阿占" 咁幫我買o野 (嘻嘻...)
好彩最後佢地不辱使命幫我買晒想要o既o野!!
真係好喇, 又平又快到手!
POMRIE 機分2種, 一種係平o既o既USB 版 STC-U10
另一種係WIFI + USB 版 STC-W10
兩者差2000 yen左右 (日本國內價)
我叫婆婆買左平o的果隻USB 版, 要駁住電腦使用
除左部機之外仲買左另外一o的耗材
玩開呢d o野都應該明白, 通常主菜都唔會太貴,
好似呢部 pomrie 機其實只要 5696 yen
但"魔鬼在細節" -- o的耗材先攞命!
除左跟機有一支黑色墨水同埋一個15mm x 15mm 印之外,
其他耗材都要分開買的
今次初次體驗所以買左幾個印仔試試先
仲有o的備用品
墨水都係買住2色先, 不過我相信我都好快會加單
部機本身比我想像中細, 我仲以為好似canon o既photo printer 咁上下,
點知原來好迷你!
當初pomrie 機吸引我o既地方係佢可以整到"頭像"印章,
即刻想幫小齊整返個先!
仲有, 就咁手畫o既圖案都ok咖!
除左印落紙仲可以印落布
整卡整包裝呢d 更加係一定咖啦, 真係睇到我心花怒放!
至於點整同整咩而家我仲係研究中,
應該會幫小齊整個有相o既姓名印先,
果日同小齊揀相揀左半晚心大心細都未決定到...
因為我地得幾個印仔o係手咋!!! 如果咁快玩晒就要等到7月先可以再買~
小齊又意見多多, 搞到仲未落到決定囉, 今晚再揀, 之後再post 返我地o既製成品!


text:
我開門見到娣婦拎支奶去座暖,咁應該係阿B中場休息,我未入屋阿B就痾左臭臭.唉!阿B個樣好似好眼訓喎!唔通好早起身?
佢7點十已起身,不過娣婦等佢〝典〞到8點先抱佢起身.
我見到阿B玩緊架〝法拉利〞模型車就話緊係伯伯買架喇!
原來唔係,係肥仔公司有幾架擺左好耐都冇人拎走,所以佢拎左架回來比阿B玩.
阿B有左架〝法拉利〞就唔玩小巴喇!
我等到佢食完奶先至食〝麥麥〞早餐,阿B一見到就要食.
食完一啖又走嚟搵我攞食,今次我只是比左約半份餡佢食,
我怕佢等我的早餐就唔食晒D奶,因為佢唔知幾時開始又食剩奶.
阿B見到阿媽拎住碗粥就猛講〝mum mum〞,然後自己行去個私家位到要坐.
跟住見到阿公食橙佢又要食,食都要著口水肩先喇!
邊著邊睇住阿公食,而自己冇得食邊鬧人.
其實,阿B咁食法唔知會唔會成為另一個〝大食仔〞呢?
之後我地各人都有事做,由阿公睇住阿B,但我見到阿公點解企係房門口既?
再望下房門開左,咁阿B緊係入左去喇!
我明明閂左門架,原來阿媽頭先拎衫比阿B冇閂門.
阿媽過去叫阿B出嚟,而我隨後,我地見到佢由房行出來時將個背囊穿落隻手到,
然後行去門口,跟住再行返入廳自己係到玩.
當時個情況真係好攪笑,然後阿B十點到就訓左,因為尋晚夜訓又早起.


text:
2015年9月18日 星期五
♥(美食)意大利菜.尖沙咀河內道小店 Petit Deli ♥
尖沙咀搵食當然大把地方好選擇,走去厚福街果度已經一堆餐廳
朋友唔講都唔知原來係K11附近有間餐廳叫Petit Deli都唔錯,咁就黎一試啦
座位都算闊落,有一排有梳化既卡位,環境偏昏暗幾有氣氛
自家制香草包 HKD48
唔係好多餐廳會自己整包,所以呢點的確幾加分
話說自己都幾鍾意食包嘅同時都好鍾意大量牛油伴住黎送,
略嫌舊牛油細過一粒方糖size 俾得太少唔係幾夠塗,不過個包係幾香香草味同幾軟熟.
呢度個MENU係用IPAD黎睇,SHOW出黎既相係幾吸引
柚子梳打 HKD48
終於等齊朋友就嗌野飲啦,我就揀左今日Special Drink柚子梳打
要搞勻佢先飲得,呢杯都幾好像既不過梳打味好勁所以比較嗆喉
見朋友叫既milk shake 都好似好正咁,下次可以試下其他款
白酒忌廉煮青口HKD78
燒青口 HKD108
相比起燒同白酒忌廉煮法唔同,我自己就鍾意白酒忌廉果隻,
因為忌廉味濃郁帶小小白酒香味,唔會俾酒搶哂陣味.
燒青口的確好難燒得唔好食,所以不過不失丫,屬穩陣之選.
餐廳選用既青口size都好大隻同夠新鮮!
黑松露野菌Pizza HKD118
呢個好味! 好鍾意佢好香既黑松露味同好多大大粒而唔同種類既菇係上面,
女仔都比較驚好油膩既pizza, 呢個食2塊都唔覺好油,
仲好想食多一塊tim..haha,超推薦呢個! 如果個批底再整得脆D會更加正
Pizza上有滿滿的雜菇,絕對唔會要你單咬個皮咁慘慘豬
加埋芝士粉更加不得了呀喂!
辣羊肉Pizza HKD148
當大家以後黑松露好味到唔洗試第個pizza既同時,
有朋友試左兩啖話幾有驚喜,一試之下有淡淡既羊肉味,
因為醬汁都比較濃又辣辣地幾惹味,剛好蓋過左好多人都驚果陣騷味.
黑啤美國豬扒 HKD178
其實本人唔係特別鐘意食豬扒,所以只係小嘗左兩啖
煎得焦焦的非常吸引,切開後雖然豬扒看似好乾無咩肥膏既部份
但咬落無想像中咁乾身,整體都合格既 但有得揀我會想食牛多d
菠菜三文魚蟹籽闊條麵 HKD168
超推薦呢道菠菜闊條麵,自家製菠菜味闊麵唔會好淡味要靠汁去送,
因為本身都帶咸咸地香濃得黎帶忌廉味,曲曲地既麵掛汁力好高,
每啖都有好多既汁伴埋,麵質幾好咬口很Q彈,
最後連細細粒既三文魚都清哂 無嘥野
香蒜海鮮配自家制甘荀闊麵 HKD218
可能係先食左個菠菜闊麵已經拎左滿分,呢個最多係80分,
呢個相對係無咁得我心,可能個汁陣味我唔太鐘意,不過它們自家製既麵條係幾有質素
▲朱古力慕絲 HKD68,意大利芝士餅 Tiramisu HKD68
用上精緻的高杯放入甜品的確賣相幾好,首先講講朱古力慕絲,
身邊既朋友佢好鐘意食朱古力,都大讚好味,不過我對濃濃既朱古力就普通
朱古力味係香濃,不過我自己覺得苦左小小所以上面既草莓岩我多D
慕絲都做得幾滑,純粹係我唔鐘意食唔夠甜既朱古力姐~
不過另外一款Tiramisu就好好味~佢上面既忌廉芝士cream打得好滑同好香
有特濃咖啡係底,一啖cream味一啖咖啡味,好夾!
不過呢道係偏甜小小,正正係我杯茶!
總結:
Petit Deli雖然實屬小店,不過裝潢幾別致都幾加分
牆身有好多手繪風既圖,幾鐘意佢既水杯每隻都有唔同特色
店員都好nice黎推介有咩當時有咩特色野飲or野食
草莓專頁開通喇!想關注我更多既消息?快d黎like我啦^^
www.facebook.com/BerrysTalk
FB Page: *Berry's Talk*
這裡可以聯絡我: Berry1437@hotmail.com
訂閱: 張貼留言 (Atom)


text:
聖誕禮物最後衝刺!!!
覺得自己購物狂既病情真係好嚴重呀, 連平安夜都忍唔住要敗家, 果日係朗豪坊經過 Bourjois 見到呢 set 幾吸引, 有 10 Hour Sleep Effect 粉 底 + Mineral Enriched Loose Powder + Brush Concealer 都係 $398 咋, 其實早幾日已經見到, 但諗左幾日都仲好念念不忘, 最後都忍唔住帶佢地返屋企啦, 奇怪點解張相得 2樣既, 因為支粉底我要既色缺貨, 要等 BA call 我先有得拎呀, 其實 Bourjois 都出左新粉底架, 同 10 hour 差唔多, 但質地 creamy d, coverage 高 d, 單支價錢都只係 $208 (比舊版貴 $10), 原本都想買新版, 但 set 裝支粉底唔可以轉新版, 諗住單買支 fdt 算啦, 但 BA 話買滿 $300 可以 join member, 咁差少少無理由唔買架嘛, 但彩妝又無乜興趣, 果刻又醒唔起有 skincare 賣喎, 咁都係要返 set 啦, 好似抵 d, 支 fdt $198, 碎粉 $168, 加多 $32 就有支 Concealer 喎, 不過我唔知原價幾錢, 係 counter 無 show 出黎, 總之就抵 d 啦, haha, 點知返屋企上網先知原來可以買 cash coupon... 咁我可以買新版 fdt + $100 coupon, 等有優惠先用張 coupon 買野嘛....
碎粉 BA 幫我配左 02 Rose Chic 色, 睇落有少少深色, 但試係手又 ok 喎, 粉質好幼細, 而且幾鍾意粉盒既設計, 個樸樸都好軟, 缺點係個蓋 click 唔實, 不過我未用上面, 等埋支 fdt 遲 d 出個詳盡 post 啦
支 Concealer 都係未用既, 掃頭設計好似 YSL 明彩筆咁, 81 Beige Clair 色, 係 counter 試係手係白左少少, 但另外一隻 82 色又太黃, 一定唔啱
大 家見到會話... 你又買唇膏... 無錯, 其實呢支初初出果時試係手都好鬼鍾意架啦, 但唔多地方有開架, 又買左好多 NYX, 漸漸就忘記左佢啦, 點知噚日 boxing day 係 watsons 見到, 再試係手都仲係好鍾意, 咁有 $100 watsons coupon, 既然唔洗錢, 又有藉口買啦, 呵呵
係 Fasio PK 831 色
質地都幾令幾潤, 搽上咀係偏 nude pink 色, 好自然, 似無搽唇膏, 但面色會精神左
另外係朋友送既聖誕小禮物, hehe, Canmake 甲油, 雙妹嘜 Bath Gel 薰衣草味, 都幾香喎, 近期好多雙妹嘜用添


text:
Friday, 14 August 2009
新蜀山劍俠
應妹仔要求, 好大機會會喺九月尾搬返溫哥華住, 前路茫茫, 好大壓力, 所以呢排日日做嘢嗰時都要開齣電影睇, 最近就喺 youtube 度見到有得睇徐克齣舊戲"新蜀山劍俠", 聽就聽得多, 不過未睇過.
故事講元彪做o既卒仔, 碰上鄭少秋做o既神奇劍俠, 跟住佢去斬妖, 又碰上其他怪事怪人, 後來故事急轉直下, 個卒仔身邊好打o既奇俠全部被血魔 KO 晒, 所以個卒仔就同兩個武功非常麻麻o既孟海同李賽鳳去搵紫青雙劍去拮血魔. 其實個故事麻麻, 雖然背後係有 d 意思想講, 不時透過元彪說教, 不過到底都係冇乜特別, 一般劍俠大戰魔教大怪獸, 有 d 打鬥鏡頭亦交待得唔夠清楚, 畫面一轉, 會唔知做乜有個人會突然被打到飛開, 又唔係好明鄭少秋到底係點樣中咗血魔陰招. 畫面特技當年睇, 班觀眾應該會覺得好勁, 但係而家睇就當然係非常麻麻啦, 最後大戰尤其唔掂, 反而係開頭鄭少秋飛一大堆劍出去嗰下好型. 以前細個好鍾意睇"人間道", 最鍾意係燕赤霞招飛劍, 而家先知原來個 idea 係抄徐克齣"蜀山".
成齣戲最令我震撼係忽然覺得, 以前港片 d 女角真係好靚. 故事中段講鄭少秋同卒仔去到一個冰宮, 個堡主林青霞一出嗰時, 就覺得佢好靚, 因為我睇佢做戲都係睇比較近期如"東方不敗"之類, 佢已經比較老同肥咗, 但係喺"蜀山"入面又後生又瘦. 但係我覺得最好睇其實係李賽鳳, 嘩, 真係極靚囉, 而家 d o靚模呀, angelababy 之類超碼差佢十幾廿皮, 每個動作都 cute 到無倫, 令齣戲可觀度大增. 可惜李賽鳳後來多數都係拍打交戲, 齣齣都差不多, 如果佢做文戲或笑片, 我都會好有興趣睇.
Posted by Howtindog at 20:33
Labels: 電影
0 comments:
Subscribe to: Post Comments (Atom)


text:
爆壹爆
夜蒲女鬥事業線
大除夕夜,爆哥同咗成班豬朋狗友去「給平」,諗住一路飲酒一路睇女迎新年.損友帶咗爆哥去佐敦一間新場,點解唔去老蘭呀?原來呢間場當晚為咗搶客,竟然抵死到搞咗個「事業線比賽」,搵咗一班夜蒲女參加,鬥低胸晒事業線,冠軍仲可以獲得一部最新型號「唉瘋」添,所以吸引咗唔少女仔參賽.雖然低俗,但爆哥 like it, go go go!
入場時,個職員俾咗三張貼紙爆哥,爆哥問佢有咩用,佢就猥猥瑣瑣咁話:「陣間你就知,包你話過癮.」當晚間場好鬼多人,想搵個位企吓都難,可能呢度係佐敦,間場好鬼多 MK仔同 MK妹,蒲慣中環嘅爆哥真係有啲唔慣,不過諗到有女睇,算啦.倒數完後,好多女仔立即除咗件外套.嘩,個個都一副戰鬥格低胸上陣,唔知班女做咗乜嘢手腳,個個都夾到條事業線又長又深,男客人睇到眼定定.之後,班女仔走勻全場拉票.原來,男客人支持邊個事業女,就可以將手上嘅貼紙,貼落事業女個胸度,邊個女仔得到最多貼紙,就可以成為冠軍.男女授受不親,點好意思呀.不過,爆哥為表尊重大會,都搵咗個女仔嚟貼,不過只係貼喺佢隻手臂.但係,之後有好多女仔詐型,話明係事業線比賽,點解係鬥貼紙多嘅?
另外,可能呢個比賽太出位,當晚就有大批反黑探員嚟查牌,嚇到一班事業女即刻著番件衫.
勝和坐館轉型拍戲
呢排勝和真係多是非,當中猛人上海仔仲搞到滿城風雨,話要開記者會申寃,點知最後玩潛水,依家去咗邊都冇人知.而勝和又就快選坐館,唔少大哥近日都忽然變得高調,睇嚟江湖從此多事.
有人打崩頭爭上位,但有現任坐館就睬你都傻,開始不問江湖事玩轉型.爆哥上星期跟朋友去演藝學院後面嘅電影中心,睇一套動作片《極鬪》嘅首映,去到望望張海報.咦,點解套戲個出品人咁熟口面嘅?望真啲,原來係勝和坐館沙田 Me.朋友同爆哥講,沙田 Me投資咗二百幾萬拍呢部戲,仲搵咗港視一個導演幫手拍添,佢兩個仔都有出鏡㗎.爆哥聽講,呢套戲已經排緊期喺戲院上映,亦會賣埠去東南亞上畫.睇嚟,沙田 Me真係好想做娛樂大亨咁喎.話時話,勝和人都好鍾意做娛樂圈,好似猛人四眼柱,除咗做電影《黑社會》嘅顧問,仲出埋鏡添.
靚女呻港鐵多鹹豬手
唔少女性朋友同爆哥呻,每日返工放工坐港鐵時都好慘,因為每逢人多擠逼時,就會有啲鹹豬手出嚟揩油,就算佢哋點樣小心,都有俾鹹蟲抽水嘅危險.爆哥聽完,都替佢哋唔抵.
二十三歲嘅 Nami就話,好多時啲人都貪方便唔肯企入去,塞晒喺門口位置,搞到個個人都要面貼面手貼手.女仔好易蝕底㗎嘛,所以佢每次搭港鐵,都會打醒十二分精神.而另一位 model身形嘅 Carmaney就話,試過有朋友坐港鐵時俾人非禮,朋友即用手機反拍色狼,仲大聲話將段片擺上網,到時一傳十,十傳百,色狼都唔使再有面見人. Carmaney就希望港鐵可以學吓日本嘅做法,喺繁忙時間設立女性專用車廂,男士一律禁止使用,咁班鹹濕佬就唔會有機會落手,女士們又可以放心.
爆哥乜料
金融界撈家,穿梭黑白政商界,朋友遍布旺角至中環,每星期都八到
唔同料,同《壹》仔讀者過吓癮!


text:
喺酒店坐穿梭巴士去漁人碼頭,幾分鐘就到嗱!
睇過啲介紹話哩到夜晚好熱鬧,有好多食市同酒巴,但我眼見就靜英英,而且好多舖頭都收咗工,不過哩到啲燈飾就好靚啊!
廣場中間有人唱歌,但無觀眾,我行上去問可唔可以影佢哋相,佢哋好開心咁叫我隨便影呀!
去到大街嘅盡頭係Rock's Hotel,個設計好古典呀!
望出去就係友誼大橋
日頭嘅金沙賭場成座建築物都係金色,夜間就好似隻UFO咁呀!
布達拉宮
行咗一圈就過返去外港碼頭,因為酒店嘅穿梭巴士已經收咗工,所以我哋就坐去匍京嗰啲穿梭巴士.
碼頭對面有個A貨水立方,哩到叫「海立方」.
哩輪葡京穿梭巴士唔係喺門口落車, 佢一車就去咗新葡京地庫個賭場入口,焗住我哋一定要入咗佢哋個賭場先可以返出去地面呀!
澳門而家起咗好多賭場,金碧輝煌,歐洲風格,但我覺得新葡京真係最特別,當你企喺座建築物下面,真係好感受到佢嗰種氣勢呀!新,舊葡京加埋一齊,真係成為澳門嘅標記之一啊!
影咗一輪相,個天開始落毛毛雨,咁我哋就沿住新馬路行返酒店嗱!
又經過議事亭前地,見無頭先咁多人,又忍唔住影返幾張先!
我好鐘意哩棵藍色嘅聖誕樹啊!真係好靚呀!
十點幾返到酒店,見到酒店大堂嘅蛋糕好似幾吸引,又唔太貴,所以買咗一件朱古力蛋糕返上房做宵夜,$17一件.
不過味道一般,而且好似唔新鮮啊!食飽飽就瞓覺,我哋嘅習慣係臨瞓先鎖門,但嗰刻先發覺原來房門有啲問題係鎖唔到,如果要求換房又好似好煩,又已經好夜,諗住都應該唔會太大問題,我叫大笨蛋將證件同錢自己袋住瞓,咁佢就好快好安樂咁瞓咗,但我自己始終都心卦卦,所以成晚都瞓吓醒吓呀!
.........兩日一夜澳門行 (15.12.2010) 1/2


text:
2016年3月18日星期五
Ginger miso greens
我冇記低個份量.求其啦.
材料有>薑,味噌,豉油,麻油,水.
用麻油炒一吓薑蓉,落味噌,豉油,水煲滾.落粟粉水埋獻.
我個汁煮得唔夠杰. 味道OK啦.
30 則留言:
Annabel Langbein做電視煮食好多年, 佢標榜有機食材, 好多都係自己或有機農夫種植既食材.回覆刪除
但聽佢一講到有s,z既音就好剌耳.回覆
我又唔覺佢口音難聽喎.刪除
我成日都用麵屎做....HAHAHA回覆刪除
味噌炒菜好過清炒~~回覆刪除
我有次睇N年次嘅 Masterchef, 叫D參賽者煮中國菜, 原來十居其九, 都用西蘭花. 西蘭花=中國野?回覆刪除回覆
會唔會係冇乜西人菜係要煮先可以食呢??刪除
冬天時如果想有啲熱湯飲吓又唔想煮,我會煲啲水加一大匙味噌,攪勻就飲得 :p回覆刪除回覆
用開中式麵豉(應該平過日式味噌)煮魚同肉,類似豆豉咁用,有另一翻味道,不過,要先壓扁一粒粒嘅豆至泥就麻煩啲.一般煮肉要濃味啲,咁煮青菜就清淡啲平衡吓,好少咁煮青菜.回覆刪除回覆
中式麵豉唔多覺呢度有. btw麵豉中一粒粒嘅豆我好鍾意食㗎.刪除
我好怕見到洋人煮疑似亞洲餸,總係覺得四不像回覆刪除回覆
Fusion嘛,我好有興趣知係乜未.刪除
我而家炆羊腩牛腩都改用味噌,你知啦現今的中港台製品…都係冇乜信心!回覆刪除
呢家的廚師都很會煮東南亞餐,而且買材料又很方便.回覆刪除回覆
你度可能方便啲,我度啲西超只有基本亞洲食材㗎咋.刪除
- 回覆
你都可以煮呢個喎.刪除
清清地.....幾好!回覆刪除回覆
食得肉多,轉吓食呢個都好.刪除
經常炒西蘭花,唔駛睇烹飪節目都識啦回覆刪除回覆
主要係學佢個汁呀.刪除


text:
第二天(續)
奮起湖位於山谷之中,想欣賞到美麗風景可以由山上從高向下望,全個奮起湖就係眼前啦!
巴士站對面有間小小咖啡店,而咖啡店旁邊就有一條小小山路
要睇風景唔洗上到好高,只要兩三分鐘路程就可以上到一個觀景台
係道就可以望到差唔多全個奮起湖
如果有時間既話呢道有好多山路可以繼續行,不過我好快就要坐車離開,冇咁多時間再上山lu,係觀景台坐一陣就落山
唔好以為係山區電話信號就唔好,奮起湖呢道上網速度超快,係香港從來都未試過上到超過60Mbps咁快!
山上有21度唔太凍
落返黎就準備開餐啦
奮起湖呢道有好多間出名既便當餐廳,呢間係其中一間,不過我就冇係呢道食,我揀左另一間算係「最」出名同「最」有人氣既餐廳
轉右係老街?其實係一條有好多鋪頭既商店街
而家我就係去搵阿坤老師傅
左邊都係好多鋪頭既商店街
奮起湖見到有好多檔都有呢啲「混蛋」,將皮蛋﹑咸蛋﹑茶葉蛋係同一隻蛋入面造出來,究竟係點造出黎既呢?!香港應該冇呢樣野?我聽都未聽過有呢樣咁得意既混蛋
見到有7-11就即係去岩地方
今日午餐既地方就係奮起湖大飯店;未黎之前聽到大飯店呢三個宇就以為呢道係一間好大既酒店,但原來呢道比我想像中細好多
呢間既便當可能比起其他餐廳貴小小,不過都OK啦唔算貴
入面都叫坐得舒服
呢道便當盒有好多款,有最基本既鋁盒,又有不銹鋼盒木盒等等,除左鋁盒之外其他盒都可以拎返屋企留念
呢道就可以買到好出名既「御便當」
我買左呢個NT$300既不銹鋼盒,不過買左返來成個月都未諗到點用好
開頭諗買不銹鋼盒食完咪要洗乾淨個盒先拎得返屋企!好彩佢都比左個普通鋁盒便當我,食完放低就可以離開
便當細細但入面好豐富,有雞比有豬扒有蛋仲有好多配菜
顏色好豐富,又食得又睇得;雞比豬扒同啲配菜味道都好正,再配上清甜竹筍湯,呢餐簡簡單單好令人回味,去到奮起湖一定要試便當!
好多人食便當丫!便當開始時係坐火車來回阿里山乘客重要既午餐,以前火車上落阿里山一坐就成日,去到中途站奮起湖大家都要醫醫肚,當時一日最多可以賣出成二千個火車便當!後來阿里山公路通車,好多遊人都選擇又快又方便既公路上山唔坐鐵路,好多人都唔再經過奮起湖,最差時一日10個便當都賣唔晒...而家多左人旅遊喜歡奮起湖總算多返小小人氣
懷舊風7-11?
食完就出來老街行行,奮起湖有好多愛玉出產,街上好多地方都有愛玉飲品賣;我係第一次聽愛玉呢樣野,佢係台灣中部山區特別既植物,可以造成好似啫喱咁既飲品
小小的老街
仲有其他便當店可供選擇
唔知呢個好唔好食呢?
深山之中既奮起湖
離開老街向山下方向行,人少好多lu,大部份人都留係老街附近好少人會行去其他地方
超過一百年歷史既樹木,好高好高
山上面有啲霧特別有feel
呢道有幾米電影「星空」入面出現過既藍色小木屋
呢道保留左當年電影場景,不過已經太多年前,雖然當年有入過戲院睇呢套戲,屋企都有星空呢本書,不過除左藍色屋仔之外其他都冇咩印象
小屋門口右邊有間賣燒冬甩既小鋪頭,如果我唔係岩岩食飽左都會比佢香味吸引到
繼續向山下行,見到呢個牌,唔知「老老街」係咩呢?
向文史陳列室方向行
呢道就係百年老老街,睇落又好似幾老咁bor
好舊式既工廠
叫得做老老街,呢道比起上面既奮起湖老街更加老;話說以前未有火車既年代,奮起湖居民都聚居係老老街呢邊,後來火車係山上通車,大家就上左去火車站附近聚居,上面變得好旺但呢道就越來越少人啦
難得一見既舊式雜貨店
老老街好細,行完就要上返山啦
呢座日式建築係文史陳列室
亦都係一間小cafe同精品店
呢道都有得賣魚bor
時間差唔多,要返上去坐車去阿里山森林遊樂園區
沿路有好多唔同既花,不過就唔知道係咩花,哈哈
返到黎老街啦
始終都係覺得呢間鐵路便當設計最特別,早之買多個帶上山慢慢食
落山既列車已經走左,火車站又變返冷冷清清
唔知有冇人咁無聊係路軌上面放石頭呢?
離開火車路軌,行去巴士站等車
上午黎到時都未有霧,下午開始起霧,有啲白朦朦
巴士站就係呢道啦
短短3個鐘既奮起湖旅程好快完結,係奮起湖食個便當,四圍行下hea下都幾舒服,輕輕鬆鬆就hea左幾個鐘,哈哈


text:
個嚇一跳嘅電話
係餅餅細妹打黎
內容係奶奶入咗院
而家白車送梗去瑪嘉烈
我地係銅鑼灣
一時三刻點可以去到荔景呢
返正白車到咗我地都唔知可以做啲咩啦
咁我就同餅餅講 : 唔洗擔心,你亞媽肯定又係暈啫
而餅餅亦都好肯定話係啦
其實,我真係一啲都唔擔心
唔係因為佢係我奶奶所以唔擔心
而係,心地好嘅人永遠都係短命啲
所以佢唔會有生命危險,明啦?
我地仲慢條斯理搭巴士出九龍再轉的士
去到見到細妹
佢仲話奶奶未到
佢亞哥,即係我老公餅餅
一齊企係出面等白車到喎
我真係見到佢地兩兄妹就眼火爆
我即刻鬧餅餅 : 你去登記處問下啦
個妹繼續打電話比唔知邊個
我就坐係到帶口罩
問完之後,原來已經到咗好耐
我唔知細妹點問嘢
又或者有無問到
我唔知如果我唔出聲
佢地兩兄妹會唔會等到天黑?
有腦都識諗下啦
我地由銅鑼灣搭巴士再搭的士都已經到咗
有乜理由機場出黎坐白車嗰個未到呢???
見到奶奶時已經醒了
我第一句就問 : 係咪無事喇,走得未
個醫生答我 : 你地唔洗咁緊張,佢無事,中暑啫,你地出去等啦
我老早知佢無事啦
等呀等...佢兩兄妹不斷出出入入
懶係緊張咁,我睇住佢地好似行catwalk咁
當醫院係自己屋企,超攪笑囉
之後餅餅個大妹都到咗喇
我帶住口罩,可能佢唔認得我
我亦唔想叫佢
一個咁無禮貌嘅人
我都費時同佢講多句嘢
而家多咗一個人行catwalk
我真係忍唔到笑出黎
好彩帶住口罩咋
如果唔係,啲人以為我係傻架喇
餅餅行過黎話要攞key比大妹,返屋企攞日用品比佢亞媽喎
我第一個反應就話 : 佢無咩?
大妹已經係我隔離講 : 我無帶
當然佢係無叫我啦
餅餅居然成抽key,連埋我屋企條key都比埋佢
我好大聲咁叫住佢,攞返我地條key出黎呀
發神經架,萬一佢大妹唔返黎,又或者唔記得比返我地
咁我地點返屋企呀?
等得唔耐煩,同餅餅講我好口渴
去咗星巴克飲嘢
太悶玩自拍
第一次係星巴克可以坐梳化位
芒果慕司蛋糕,芒果味好假,蛋糕好好食
草莓明林頓,呢個勁好食,真係好好食
去星巴克一定要飲嘅凍榛子咖啡
食飽飲飽之後
打電話比餅餅妹妹
原來已經上咗病房
一齊入咗去之後
比個護士話我地 : 呢度唔可以咁多人架,搵啲人出去先啦
我第一個出去啦
坐係出面無無聊聊,又影下相打發時間啦
餅餅妹妹都好肚餓,所以買咗包薯片食
但食咗幾塊之後
就話喉嚨痛,唔食喇
其間發生咗一件令我非常激氣嘅事
大妹上到黎見到我
但個一刻我坐咗係到
個頭望住個窗
大妹走過黎
用隻手係我對眼前面甩一甩問 : 亞媽係邊到呀
我好好禮貌咁答佢 : 係4-6號房中間個張床
之後佢唔該都無聲就入咗去
換咗餅餅出黎
我即刻同佢投訴
你個妹頭先叫都唔叫我呀
究竟有無當我係佢亞嫂架?
(我入咗門咁耐,佢大妹一句亞嫂都無叫過我
唔好話亞嫂喇,連我個名都無叫過呀)
餅餅仲要答我 : 佢係咁架啦
咁我就話 : 咩家教黎架,咁好家教呀?
其實每一次見到佢大妹
佢大妹咁樣對我
而我每一次都同餅餅講
餅餅都話佢係咁架喇
為咗唔好再令到自己唔開心
我決定避開佢大妹
佢係到嘅話
我一定唔到
但今次奶奶入咗醫院
避唔到喇..........


text:
2-7-2012 (一)
因為今日好趕,我要趕住返新加坡 (唔係趕住返香港,仲未返得香港住)
所以今日好急趕食個自助早餐
上返去執嘢時
接我地個司機都到了
拿拿聲check out......
我發現呢個trip我無咩影相
咁就影下去機場的沿途風景
好多棕梠樹
由酒店去機場差不多1小時
9:30上車
10:25落車
我要作最後衝刺,有簡單的免稅店購物
幾我精心計算
只係買咗body shop 的香水
同埋買laneige 補濕套裝比媽咪
12:00 機
成個機場都好open架,你可以企係架飛機隔離影相
不過成個機場只有air asia的飛機
13.30落機喇
先去返親戚阿姨屋企攞返行李先
經過榴槤檔,坐低食盒榴槤先囉
買杯檸檬薏米水降下溫先
再行下間超級市場
去酒店喇
4點幾到咗呢間酒店
說真的,此間酒店我不會作詳細介紹
因為此酒店真的令我好不滿
我從來沒有同餅餅分開瞓
今晚係第一次
我呢間房好啲
爹地媽咪間房真的......
冷氣噴出有塵,厠所燈光堅恐怖
我地唔係拍緊鬼片呀嘛?
保險箱是壞的
燈有一盞沒亮的
雪櫃內居然有一杯食過的乳酪
沒辦法,只好call 經理上黎投訴我們的不滿
再叫我地落去換條匙咭
另一間房依然...但都好過之前個間
真係比agoda啲相呃晒
洗手間陰暗得恐怖
外面幾靚都無用啦
去珍寶食飯
上次食唔到珍寶,今次一定要食
呢張相其實係上次去無招牌食飯時影的
上次我地原本去呢到架
不過無露天位,有人堅持唔入
我地今次去,傾盤大雨
唯有等下位啦
等咗20分鐘,有位,不過要坐露天,濕少少唔怕啦
因為佢嘅燈光係紅色,我影咩都係紅色
開閃光燈影啦
重點只需要講呢隻蟹得喇
呢假至係黑胡椒蟹嘛
真係一至認為呢間好食過無招牌
我好掛住你呀~~~
食飽去china town買手信
唯獨呢間9:30已關門
我唯有聽日再來啦


text:
真面目
影帝教路 秋生數爆膠劇 4宗罪
影帝黃秋生出名寸咀,話知你個台有幾大都係有嗰句講嗰句,最近俾大台重金禮聘為新劇《梟雄》坐陣,請得秋生,預咗要硬食一籮籮要求,而對住大台一貫求其工廠式作風,秋生自然晨早忍唔住要開炮狂轟大台劇本是但兼低智對白,擺明唔收貨之餘仲話啲對白令佢無法投入角色,搞到影帝要親自操刀撈埋編劇嗰份.
唔只劇本,仲有對服裝,出埠住宿甚至少年版人選都有要求,秋生哥話:「我對工作有責任,想將件事做得更好.」你想做得好,但大台未必配合到囉!
唔滿意馬明
身為影帝嘅 52歲黃秋生,原來對於劇中飾演自己少年版嘅馬國明都有不滿.雖然馬明同秋生唔會有同場對手戲,但細秋生 12年嘅馬明要做少年版都幾愁,佢試過專登入廠觀摩影帝做戲同留意佢啲小動作,不過影帝秋生卻贈佢兩句都費事.對於馬明好學,秋生竟然話:「真係唔識講!」大台力捧男一都唔俾面.
出 trip要住好
《梟雄》依足秋生要求,九月會移師上海車敦影視城進行外景拍攝 2個月,不過大台劇組出名慳得就慳,按慣例安排大家住啲 80至 100人仔一晚嘅 2星賓館,但身為影帝嘅秋生講明唔會入住,仲同監製王心慰講:「拍完咁辛苦,瞓都瞓唔好,點拍呀!」於是自己訂咗另一間四星舒適酒店,仲話會將單據畀番劇組找數.
戲服似公公
唔只劇本出事,就連劇中戲服都一樣出現問題,原本秋生飾演上海大亨角色所穿嘅霸氣服裝,大台竟然求其用一件白色長袍了事,事後秋生大彈件衫同獸醫袍根本無異,之後又話造型似「公公」,燒埋服裝阿姐嗰份.
對白唔順眼
秋生出名要求嚴謹,對住啲師奶劇本梗係唔順眼,直指劇本無助投入角色,最後要親自出馬改埋對白,甚至連對手嘅對白都改埋一份,早前出席活動時仲大方承認:「將對白改到合理,可能寫手太年輕,好多人生處境未經歷,文句組織有少許混亂.」寫得出嘅都走晒


text:
全知言
我最驚嘅恐怖片角色
究竟萬聖節恐怖啲,定盂蘭節恐怖啲?梗係萬聖節啦,多恐怖片睇?嘛!盂蘭節都唔一定撞鬼啦係咪?而且有?恐怖片角色又真係好鬼死恐怖,?人又死得好恐怖,又恐怖到死······
咁邊個角色最令人驚驚呢?驚到呢班藝人都有陰影呢?等我?都回味下先!
黃美棋
我睇過最驚嘅係《恐懼鬥室》嗰個小丑公仔,嗰陣喺美國讀緊書,唔知點解會有勇氣去睇呢套戲,我仲睇咗幾集添!有睇過嘅都知係幾變態,講個大佬(奸角)捉咗啲好自私或者好唔顧人感受嘅人,放入間屋或者機關入面,要佢哋逃出生天,睇到啲人性原來係好恐怖嘅!
梁梓禧
最恐怖嘅角色一定係《凶兆》第一集,嗰時我住屋邨,喺隔籬屋睇嘅,睇完成晚唔敢返屋企,但其實只係幾步路,因為嗰時我嘅歲數同《凶兆》個小朋友歲數係差唔多,所以將自己投入咗落去,最驚係佢頭上面有 666三個數目字,驚到我呢!自此返學見到啲烏鴉呢,我覺得佢哋係咪 calling我,當咗自己係魔鬼之子囉!
杜如科
我覺得係《書中自有魔怪谷》入面嘅 Slappy the Dummy,佢喺好多年前已有,本來係小說角色,後來被改編成劇集同電影,近排再出現喺新戲,我睇完覺得好正,佢個樣唔恐怖,但做出好恐怖嘅氣氛!
張文慈
我拍過好多鬼片但好少睇,因為我好細膽,印象最深係細個睇嘅《凶兆》,見到魔鬼之子頭上有數字,自此我就好驚睇鬼片.
林雅詩
我覺得最恐怖係貞子,自從睇咗《午夜凶鈴》第一集佢喺電視機爬出嚟之後呢,嗰段日子真係唔敢睇電視,好驚佢爬出嚟,尤其去外地做嘢,喺酒店都唔敢開住電視瞓覺.套戲最成功因為好生活化,譬如電視機呀,搭𨋢呀,感覺就好真實.
陶傑
今年睇咗《血色莊園》,入面男主角 Hiddleston演嘅 Thomas Sharpe,係一個好有貴氣嘅企業家,後尾變咗鬼,但佢係有情有義又做壞事嘅鬼,令我哋覺得鬼嘅世界仲有殘餘嘅人性係引起好大嘅思考,令我印象深刻.
娃娃最恐怖
恐怖片不嬲好受歡迎,但係今時今日年輕一輩咁嚇得,仲有咩嚇到佢哋?我哋問過一班年輕街坊,原來佢哋最驚竟然係公仔,唔怪得《 Toy Story》都拍過夜驚魂版
Ashley
最經典係《娃鬼回魂》個公仔,因為佢有好多集,個洋娃娃咁細粒竟然可以殺咁多人,後來仲有個新娘娃娃好恐怖!
黎小姐
最驚《鬼娃安娜貝爾》,因為個公仔掉咗又返番嚟,睇完好驚屋企啲娃娃,好恐怖,好大隻眼望住,好憎嗰啲公仔呀!
Johnny
《猛鬼街》嘅 Freddy,喺佢首播時都未識佢,反而大個睇番啲碟至知,其實唔係特別恐怖,第一集有一幕佢對手伸到好長,好好笑,但當年好多人俾佢呢嘢嚇親囉!呢個角色幾吸引吖!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
13 January 2012
越南,柬埔寨 2011-12-25to2012-01-04 - Part.05(29Dec)
約左tuktuk driver8點鐘gh門口去吳哥,所以就7點半起身食早餐之後出發,早餐其實冇咩,只係有咖啡加面包同果jam同埋少量生果only,好彩叫做有個煎蛋食下,係咁易食左幾塊塞包自己後就等driver黎,不過我唔記得佢咩樣所以有個driver到時我以為係點知原來係另外既,之後出門口睇睇再同個driver,gh既人講下,又問下我約左邊個,之後當然打電話比佢啦,點知唔通,心諗成8點都唔見人如果比人放飛機就煩了,雖然應該冇bohol果次咁慘但都係浪費時間,後尾有人埋黎同我講係我司機,原來本身約果個唔得閑佢接左個job,可能佢見我唔係好信咁就話自己係driver個朋友同一team人又指左架車,果然係同名咁冇計了(之前已知佢好忙,所以一早約點知真係咁full,後尾依個driver話我知原來本身個driver想接我但因我第1日我冇用佢full day,所以佢接左另一個job走唔到人,真好假好又點,所以就算)
車我到ticket counter已經8點半左右,人唔算多,影過相買過飛後就出發,未入到吳哥就見有個靚湖,波平如鏡咁,d倒影好清楚,相當不錯
去到南門就好一排排石像,有舊有重新整過既,亦好多人係度影相,係咁易影左幾張就上番車出發
第1站首先係bayon,門口有部份整緊,入到去好大,d雕刻好靚但行行下已經失去方向,有書都攪唔掂,有d想睇既點都行唔到,所以睇左2個鐘度就番出去
第2站係Baphuon(巴芳寺),一入去就係一條長長既參道,行完晒就係巴芳寺,都幾高下,上左去頂,但冇咩特別之後落番黎行過就見一條用石砌既臥佛係度,真係唔係爭d曬死係個有頂既地方停左陣都睇佢唔到
之後去左佢附近既King Terrace(國王平台),Phimeanakas(天宮or空中宮殿),LadyPool(女池),Elephant Terrace(大象台)同Leperking Terrace(癲王台)等等,係由Baphuon去king terrace時經過仲見到Prasat Suor Prat(十二生肖塔),我覺得癲王台係最靚既而且好多雕刻,但又爭d曬/熱死
見時間差唔多12點半所以就問driver邊度食野,佢就話係癲王台附近既小食店食,仲話平時要5蚊但識既3蚊就ok,因太熱所以就揀左個酸酸地辣辣地既飯食仲叫左個fruit mix,隔離坐既係一班單車人,真係睇見都辛苦而我就除左對鞋涼下,係食飯途中睇下書,發覺睇漏左一兩個石像,所以食完飯去完廁所就行番轉頭少少搵埋果幾個石像,佢係間石屋仔入面真係爭d又miss左
再就行下十二生肖塔,可能烈日當空,睇時得我一個,對比起之前睇既寺廟,依個就顯得比較簡單但襯埋d綠草同藍天又有另一感覺
到左West Gate,Thommanon(塔瑪儂寺)同Chau Say Tevoda(周薩神廟),雖然唔算得太大,但d石刻同女神浮雕又再細緻d,好值得睇
再去左Ta Kev(塔高寺),但真係太高而且應該冇咩睇所以冇上到去只係遠望就算
2點左右到左Ta Prohm(塔布隆寺),我係由西門入所以同書既方向有少少唔同,而tuktuk就話係東門等我,為免我行行下錯方向仲叫我如果唔知問下其他既guide(driver話佢只有司機牌冇導遊牌,所以唔入得去,如果唔係比人捉到要罰好多好多錢,不過d guide真係咩文都識,driver一開始時都問我要唔要搵guide不過要再比錢佢地,但我話有書所以唔洗了,但行完細廟仲ok但大廟 e.g.bayon同angkor wat就發覺如果有guide會方便d,雖然話我可以偷聽人地up既野,但一個guide帶既人唔多所以好覺眼而跟團雖然一大班人,但又嘈又趕頭趕命我唔係好想跟佢地聽野),入到去塔布隆寺就覺係一個好值得睇既地方,古老大樹加埋古廟真係好壯觀好靚
再去既係我另外要求加既Banteay Kdei(斑蒂喀黛寺)同Prasat Kravan(豆蔻寺),前者Banteay Kdei柱上既女神浮雕極靚,而後者Prasat Kravan雖然好細得5舊野,但年代久遠(公元921年)而且入面既毗濕奴神浮雕好大個而且又係刻得好靚,但最衰係有2個塔整緊睇唔到佢老婆拉克西米既浮雕(從書中及所見既石雕,吳哥以佛教同印度教為主,之前睇過一套比利時戲tears of kali對印度教認識多左,所以睇時又唔覺得同自己距離太遠,而且印度神像不嬲有故事性造型又特別所以好有興趣)
因時間問題去唔到本身plan睇日落既Phnom Bakheng巴肯山(睇日落好出名但因有人數限制要4點前上到去),所以轉左第2日先去既angkor wat睇,去到已經係4點半,仲要由東門入即係平時d人行既反方向,加上入面真係好大好大,我行行下又迷失方向了,因就快日落又行左幾野都唔知自己係邊,所以就只睇左一部份就走了(加埋bayon果刻我已打算要再去多次吳哥窟,3日真係唔夠),出到去大廣場見到太陽打落5個塔度又幾靚,雖然依度唔係一個睇日落既好地方,但吳哥日落既紅霞又紅又紫又粉紅咁都幾靚(能力有限相影唔到d色咁出,現場睇好好多)
日落完就番市中心,叫driver車我到第一日我搵唔到既Socheata食,但去到又唔見後尾佢問人先知原來搬左入去冷巷,黑到呢怪不知我第1日搵唔到啦,同佢約好左第日睇日出既時間後就入去想食野,點知咁岩又close左,問間hotel先知原來唔知有咩喜慶所以close左一日,入到去時仲見有個女人問係咪之前見過我,我話應該冇佢先知認錯人,anyway,mark低位置就去食另外d野,食左一間叫Khmer Kitchen既東西,嗌左個雞肉南瓜咖哩同比較出名既amok,個amok真係好好味,飲埋野加埋都係4.5平過之前既soup dragon好多,但一個人食兩個送真係好飽
因第二日要早起(約左4點10出發睇日出),所以就早番gh,本來想搵電單車搭,但條友好似明又好似唔明咁就話ok,問多兩問先知佢原來唔識,再有另一個人睇張card片(好似之前一日咁),但都係唔識,講左一輪都係唔知係邊,雖然好死倦但都係算了,自己行番去,但條路都真係好黑而且要行成20-25分鐘,依間野真係唔適合單身女士住,怕黑怕行既真係死得,沖完涼插好叉電就訓,連delete相既精神都冇,由佢算了

Photo Link <<<<<<<<<<
No comments:
Subscribe to: Post Comments (Atom)


text:
話說,上年暑假貪玩走咗去無雷公咁遠既青少年中心教小朋友.
人地係母親節果日,搞咗個嘉年華.順便要d準導師同d小朋友玩返半日,等佢地認識下中心係暑假搞咗d咩活動,就當係招生咁話.
因為想盡量俾多d小朋友可以有機會玩,每節大概預十五分鐘咋喎,咁究竟做咩好呢?
最緊要快,靚,正!又要平民化,又要簡單,又要係咁少時間裏面,令佢地認識到咩叫做麵粉花,既要有樂趣,兼要真係俾佢地做到d製成品出黎,都幾考起架.
係冇支援既情況下,就即刻俾我諗掂咗啦.
我只係將平日收集返黎既比較厚身既環保紙,用d頭頭尾尾無印過野既部份,親手逐張心形迷你卡剪出黎(話時話吖,都真係剪到手軟),俾小朋友用,仲印埋有心意句子既貼紙,等佢地可以做完張卡,親手貼上字句,簽返個大名上去.
你話啦,張卡咁細,得幾歲人仔,點寫到咁多字吖,唔出術點得喎!
父親節,母親節,通通啱用,連當情人卡用都掂!呢款蝸牛仔,算係我既signature公人黎!如果你地依家用緊15寸螢幕睇緊既話,就同實物原大咁上下啦.
用既材料唔多,又夠立體感.呢幅就放大咗好多.
掂唔掂呀?我係8/10/2008果篇結婚及週年紀念蛋糕都有張用同樣方法做既結婚卡架,如果你地睇漏眼既,可以去望下架.


text:
賤兔,可算共我有緣.
當年某位老闆無啦啦叫我入房,問我可唔可以湊埋個新Trainee.我二話不說:只有賤力既唧!都冇諗過佢真係叫賤兔既.
還好,湊埋賤兔雖然會忙d,佢真係夠晒生性,做事認真又做得野,真係辛苦d都抵呀!兩年既實習生涯好快過,轉眼佢又卜頭殼可以正式掛牌做律師啦.果日我都有帶埋Bibi去觀禮架.
雖然賤兔後來轉咗公司,我地都好少見面,但佢竟然咁叻揀咗三月九號,我結婚出門果日黎結婚喎(其實當年我二月十三日就註咗冊啦,公公話要過咗正月先好出門喎,所以仲可以鏢埋個尾會先嫁人).冇錯,就係今日啦!咁就順便祝佢週年愉快啦,我同爸爸老夫老妻,從來都冇慶祝過架,總之佢唔窒住晒咪算偷笑咯.
自從生咗Bibi之後,一般同事結婚請飲我都係唔出席既.但係小數我由細睇到大既,就會破例既.婚宴上,見佢老公咁錫佢,我地都好鄧佢開心!
今年既年初四,賤兔既囝囝就出咗世啦.所以我就送咗呢個蛋糕俾佢啦!
我邊得黎咁勤力,咁早開爐吖?我係佢大緊肚果陣已經整定架啦.鮮檸片,士多啤梨,芒果醬,加上得意小熊,希望Ethan快高長大,健康活潑啦!不過,千其咪高過佢爹地,唔係就太高架啦!
落重本,用咗好多士多啤梨.亦冇乜幾可做到個蛋糕咁大個.
唔係你估,五磅庄蛋糕黎麻!有返咁上下份量至得.
賤兔就梗知我做手工有返兩度啦,但佢呀媽唔知吖麻!最搞笑係佢見到個蛋糕就話:人地買架,你睇下吖,後面有公司名架!
其實呢,佢指既公司名,係我既電郵地址黎咋!
熟口熟面既賀卡,似曾相識哩,我懶麻,急就章,其餘既BB卡都拎晒俾人去義賣啦,冇晒存貨啦麻.
但係一加咗呢d咁靚既字呢,當堂畫龍點睛,成張卡靚晒!
祝你有一個幸福美滿既家庭呀!


text:
2013年8月23日 星期五
玩轉急症室
就係去完藍田兒童遊戲室當晚,返到屋企見燒腩仔頸下面有D紅,艾菲同米高仲以為係揹帶焗到佢紅(因為佢平時一熱或者忟都會紅,但過一陣就會退),點知係飲瞓覺奶前幫佢打開件衫換片,就見到佢成個肚仔都係一點點紅點,無經驗嘅艾菲同米高以為佢出疹,但佢咳咗成個星期都無發過燒又鬼打都無咁精神,而且只係肚仔同頸有紅其他位置完全無事,所以即時影低再打電話畀婆婆問功課,婆婆一見到張相就話應該係敏感,懷疑係遊戲室污糟(吓?咁大獲?米高聽到仲即刻附和話「你都見佢清潔時段根本無人入去清潔啦」),教我哋試吓幫燒腩仔沖涼睇吓有無好D.
結果沖完涼,可能因為眼瞓,燒腩仔扭得好勁,D紅點無退反而多咗,因為當時已經係夜晚十點幾,樓下睇開個兒科醫生肯定閂咗門,艾菲又唔想去睇醫療集團24小時D hea醫生,米高就即刻話返仁安同佢睇急症,其實我哋都知燒腩仔應該無乜事,可能等佢飲完奶冷靜落來瞓一覺就會慢慢退,但米高話唔想夜長夢多(佢都講得啱嘅,如果朝早都未退咪又係要睇醫生,到時得艾菲一個同燒腩仔去睇醫生仲呢hea啦),所以堅持去睇醫生買個安心,順便去拎枝咳水畀燒腩仔飲吓都好喎.
等燒腩仔飲完枝瞓覺奶,我哋就拿拿聲執埋D證件同媽媽袋出發,去到仁安都係十一點左右,好彩當晚唔算多人,前面只係有七八個病人(絕大部分都係BB),登記完等一陣就去分流,然後唔使二十分鐘已經可以見醫生(登記時姑娘仲話可能要等一個鐘先有得見醫生),基本上燒腩仔飲完奶已經成個醒晒,入到急症室更加係爆high(唔通佢同艾菲一樣返到來仁安聞到陣味特別有親切感?),搶飛仔,扯口罩,擒梳化,撩女仔(咁啱有個同佢同一個月出世嘅BB女跌親來睇醫生,人哋已經無乜理佢但佢都係勁high咁尖叫同摸人手仔),分流時又好開心咁自己企係到磅重,真係完全唔覺得佢有病囉﹗
入到房見醫生,呢隻仔完全無喊,仲好開心咁係到搞搞震,先望住醫生同姑娘傻更更咁笑,跟住醫生同佢檢查耳仔佢又伸手去搞吓個儀器,同佢睇喉嚨佢試完條雪條棒咩味之後就想拎個電筒,好彩醫生都見慣世面無表現出唔鐘意,檢查完之後醫生都話燒腩仔應該係敏感,而且只係好輕微果種,但就唔知到底係乜嘢敏感(因為除咗去咗遊戲室玩,燒腩仔呢兩日亦咁啱試食咗全蛋,艾菲都擔心佢係食物敏感),醫生話燒腩仔咳咗成個星期,都有可能係過瀘性病毒引起都未定,所以都係叫我哋返去食藥睇吓情況會唔會有好轉就算﹗
找完數拎埋藥我哋就即刻返屋企,全個過程只係用咗一個鐘左右,燒腩仔係車到已經瞓到成隻豬咁,返到屋企我哋都無嘈醒佢食藥,第二朝先同佢食第一次藥,好彩燒腩仔完全唔抗拒飲藥水(呢個傻瓜仲要飲完係到嘈嫌唔夠喉添﹗),食完藥之後D紅點即刻淺色咗,食完兩日藥已經全部退晒(雖然無乜事,不過做媽媽嘅始終覺得肉赤,所以見佢好返真係安樂晒),至於D咳同痰都明顯少咗好多,到今日已經完全好返添啦﹗
訂閱: 張貼留言 (Atom)